
OMAGIU. 

Mitropolia  noastră,  clerul  şi  poporul  dreptcredincios  avut-a 
zilele  trecute  un  moment  de  rară  bucurie  şi  solemnă  sărbătoare. 
I.  P.  S.  D.  Arhiepiscopul  şi  Mitropolitul  nostru  Ioan  Meţianu  —  din 
harul  Celui  de  sus  —  ajuns-a  în  8/21  Mai  1908  frumoasa  etate 
de  ani  optzeci,  deplin  şi  întreg. 

Moment  rar  acesta  în  vieaţa  muritorilor;  cade-se  deci  în  aceste 
momente  de  solemnă  sărbătoare,  toată  grija  cea  lumească  să  o 
lăpădăm  şi  să  ridicăm  ochii  minţii  şi  inimii  noastre  în  sfere  ideale. 
Prinosul  mulţumirii  noastre  a  aduce  Proniei  divine  pdntru  toate 
câte  a  făcut  nouă;  prinosul  recunoştinţa  sărbătoritului  nostru 
pentru  uriaşa  muncă  şi  brazdele  adânci  trase  în  ogorul  înţelenit 
al  viei  Domnului,  încredinţate  păstorirei  lui. 

Mărire  Ţie  Doamne,  povăţuitorul  stăpânului  nostru  carele  cu 
«mână  tare  şi  braţ  înalt»  condus-a  naia  credincioşilor  la  limanul 
mântuirii,  învăţându-ne  îndreptările  Tale. 

Mărire  Ţie  Doamne  sfetnicul  stăpânului  nostru,  carele  cu  aju¬ 
torul  vâslelor  Tale  scăpa-ta  naia  Ta,  din  «viforul  tuturor  ispitelor». 

Mărire  Ţie  Doamne,  inspiratorul  stăpânului  nostru,  care  în 
«orice  goană  a  sorţii»  la  tine  a  alergat. 

Cade-se  a  aduce  acest  prinos  pentru  belşugul  de  rod  şi  se¬ 
cerişul  bogat  răsărit  în  urma  activităţii  Iui. 

Departe  de  noi  gândul  de  a  descrie  aici  faptele  lui,  cari  «n’ar 
încăpea  în  cartea  aceasta». 

Cade-se  însă  în  ziua  de  azi  a  marca  o  însuşire  caracteri¬ 
stică  a  personalităţii  lui,  caracteristică  marcată  pentru  veci  de 
marele  Andreiu  prin  cuvintele: 

Omul  acesta  lucrează. 

Prin  aceste  cuvinte,  marcată  este  activitatea  unei  munci  de 
peste  o  jumătate  de  veac  încununată  de  cele  mai  frumoase  suc¬ 
cese.  Şi  convinsă  este  astăzi  despre  adevărul  acestei  judecăţi 
întreaga  mitropolie,  pentrucă  faptele  săvârşite  de  dânsul  se  văd. 

Nu  pentru  vre-o  vanitate,  care  nu  a  fost  şi  nu  este  însuşire 
a  oamenilor  de  fapte,  şi-a  părăsit  Înaltul  Prelat  casa,  familia,  li¬ 
niştea  şi  iubirea  cea  mare  de  care  se  bucura  nu  numai  înaintea 
clerului  şi  poporului  din  tractul  Branului,  ci  şi  înaintea  tuturor, 
cari  îl  cunoşteau,  ci  numai  din  acel  nobil  îndemn,  de  a  se  duce 
acolo,  unde-1  reclamau  marile  interese  ale  bisericei  şi  neamului  său. 

Chemat  de  biserică  şi  înaintat  la  înalta  demnitate  de  Episcop 
al  diecezei  Aradului,  i-se  deschide  un  nou  câmp  de  activitate  şi 
în  acelaş  timp  un  timp  de  grele  lupte. 

Şi  minunată  coincidenţă! 

Precum  odinioară  în  tractul  Branului  a  înfiinţat  şi  organizat 
şcoale  bune  în  toate  comunele  din  tract,  tocmai  aşa  este  silit 
înaltul  Prelat  a-şi  începe  cariera  sa  şi  în  noua  demnitate. 

Totul  trebuia  brăzdat  şi  prelucrat.  Pământul  era  bun  şi  aici, 
pentrucă  bun  este  poporul  român  din  toate  părţile,  dar  multe 
erau  buruenile  rămase  pe  dânsul  din  timpul  de  tristă  aducere  aminte. 

«Et  facere  et  pati»  era  însă  chemarea  noului  Prelat.  De¬ 
votat  şi  supus  cu  inima  sa  cea  mare  acestor  chemări,  începe  a 
brăzda  pământul  ca  un  vrednic  lucrător,  şi  Dumnezeu,  care  ajută 
pe  toţi. cei  buni,  i-a  ajutat  ca  să  sporească  şi  înmulţească  talantul. 
Şi  după  o  fericită  păstorire  de  24  ani,  chemat  fiind  la  demni¬ 
tatea  de  Mitropolit,  lăsat-a  dieceza  Aradului  în  o  stare  înflori¬ 
toare,  cu  frumoase  instituţiuni  culturale  şi  însemnate  fonduri  şi 
fundaţiuni. 

Ajuns  pe  scaunul  mitropolitan,  continuat-a  opul  activităţii 
sale.  Şi  turnurile  catedralei,  cari  se  înalţă  maiestoase  cătră  cer, 
vesti-vor  veacuri  multe  despre  hărnicia  lui. 

Dar  nu  este  în  puterea  noastră  de  a-1  apreţia  astăzi  după 
meritele  dânsului.  Oamenii  de  acest  calibru  se  pot  apreţia  numai 
de  istorie,  de  acest  critic  mare  şi  drept  al  vieţii  şi  activităţii 
omeneşti. 

Nu  putem  întră  şi  nici  chemaţi  nu  suntem  a  trece  pe  acest  teren. 

Lăsând  acest  act  însemnat  istoriei  bisericeşti  şi  naţionale  — 
a  noastră  datorinţă  este,  că  precum  înaltul  Prelat  a  dorit  ca  această 

zi  să  treacă  fără  manifestaţi  uni  externe:  inspirându-ne  de  faptele 
lui  măreţe  să  ne  dăm  toată  silinţa  după  propriile  noastre  puteri 
a-1  urma  şi  în  acelaş  timp  să  ridicăm  rugăciuni,  ca  viitorul  re¬ 
zervat  de  Provedinţă,  să-i  fie  tot  aşa  de  plin ,  precum  plin  i-a  fost 
şi  trecutul. 

întru  mulţi  ani  Stăpâne! 

Dr.  George  Proca. 


MITROPOLITUL  ANDREIU,  CA  PĂSTOR. 

„  Vieaţa  lui  de  fapte  ’ nalte. 

Ca  diamante,  şir  de  şir. 

Moartea  lui  în  suferinţe. 

Moarte  sfântă  de  martir u. 

Din  imnul:  „La  mormântul  marelui  Andreiit 

de  Z.  Boiu. 

I. 

în  micul  tractat,  despre  « Legea  lui  Christos »,  din  Nr.  prece¬ 
dent  al  «Revistei  teologice»,  între  altele,  am  afirmat:  Fericiţi 
suntem  noi,  că  am  avut  în  mijlocul  nostru  un  atare  păstor  su¬ 
fletesc,  la  care,  după  adevăr  şi  după  dreptate,  se  pot  referi  şi 
aplica  cuvintele  sfintei  Evangelii :  «/«/■  celce  va  face  şi  va  învăţa, 
acela  mare  se  va  chiema  întru  împărăţia  ceriurilor ».  Mat.  c.  5,  v.  20. 

Mă  încerc  a  motiva  această  afirmare. 

Cu  cât  o  problemă  a  vieţii  este  mai  mare,  mai  largă  în  cu¬ 
prins  şi  mai  însemnată  în  urmările  ei,  cu  atâta  mai  solide  trebue 
să  fie  mijloacele  şi  forţele  cari  să  recer  la  deslegarea  ei. 

Problema  chiemării  pastorale  are  de  scop :  creşterea  omului 
în  legea  şi  pentru  legea  lui  Christos,  influinţarea,  conducerea  şi 
cultivarea  voinţii  lui  spre  a  îmbrăţişa  şi  a  îndeplini  de  bunăvoie, 
din  îndemn  propriu  şi  din  convingere,  ca  un  tribut  plăcut,  ca  o 
necezitate  absolută  a  sufletului  său,  toate  preceptele  legii  lui  Chri¬ 
stos.  Problema  chiemării  pastorale  are  deci  de  scop :  formarea  şi 
cultivarea  caracterului  religios-moral  în  sufletul  omului. 

Spre  realizarea  acestui  scop,  însuş  marele  păstor  şi  învă¬ 
ţător  al  lumii,  Christos,  s’a  folosit  şi  ne  recomandă  drept  cele 
mai  solide  mijloace,  drept  cele  mai  sigure  forţe:  fapta,  ca  exemplu 
atrăgător  şi  cuvântul,  ca  mijlocitor  al  înţelegerii  adevărului  legii. 
Cu  ajutorul  acestor  doaue  mijloace,  între  cari,  la  Christos,  con¬ 
trazicerea  nici  când  nu  a  avut  loc,  a  convertit  Mântuitorul  ome- 

nimea  Ia  legea  Sa  sfântă  şi  vecinică,  a  întemeiat  biserica  Sa,  şi 
a  sfărâmat  porţile  iadului,  cuibul  moravurilor  urîte  şi  barbare 
ale  păgânismului  orb;  cu  fapta  şi  cu  cuvântul  adevărului  a 
cucerit  Christos  lumea,  căci  « fără  de  minciună »  fiind,  adecă, 
fără  de  cea  mai  mică  contrazicere  între  fapta  şi  cuvântul  Său, 
cu  cea  mai  perfectă  şi  mai  sfântă  consecvenţă  a  faptei  şi  a  cu¬ 
vântului  Său,  cu  abnegare  şi  lăpădare  de  sine  până  la  jertfa 
morţii  pe  Cruce,  a  sfărâmat  Christos  împărăţia  întunerecului  şi 
a  minciunii  şi  a  întemeiat  biserica  sa,  împărăţia  luminii  şi  a  ade¬ 
vărului. 

Urmând  pilda  lui  Christos,  tot  cu  aceste  două  mijloace  pro¬ 
bate,  tot  cu  aceste  două  mari  forţe  în  arta  clhemării  pastorale, 
tot  cu  aceste  arme  neînvingibile:  cu  fapta  şi  cu  cuvântul,  ajun¬ 
gând  cele  mai  bune  rezultate,  au  propoveduit  şi  sfinţii  apostoli 
Evangelia  împărăţiei  lui  Dumnezeu,  legea  lui  Christos,  tuturor 
popoarelor.  Tot  cu  fapta  şi  cu  cuvântul  au  cucerit  sfinţii  părinţi 
ai  bisericii  inimile  oamenilor  pentru  legea  lui  Christos. 

Ca  un  adevărat  apostol,  luminat  şi  hotărât  apărător  al  legii 
şi  al  bisericii  lui  Christos,  şi  fericitul  mitropolit  Andreiu,  urmând 
exemplul  lui  Christos,  al  sfinţilor  Apostoli  şi  al  sfinţilor  părinţi, 
cu  fapta  şi  cu  cuvântul,  a  păstorit  pe  lângă  cele  mai  mari 
şi  mai  frumoase  rezultate,  turma  sa  cuvântătoare,  biserica  lui 
Christos. 

Cu  permisiune,  deschid  aci  o  mică  paranteză:  Era  în  luna 
lui  August  1846.  Mă  aflam  în  Mercurea  şi  locuiam  la  învăţătorul 
şcoalei  rom. -cat.  Hâzi,  cu  care  făceam  din  limba  germană  un 
curs  privat  pregătitor  pentru  clasa  a  2-a  a  acelei  scoale.  Intr’o 
zi,  învăţătorul  meu  îmi  spune:  «Astăzi  soseşte  aici  Andreiu  Şa- 
guna,  vicarul  general  al  bisericii  voastre,  se  duce  la  Sibiiu;  se 
vorbeşte:  că  «ar  fi  uri  preot  foarte  învăţat,  cu  o  cultură  înaltă  şi 
de  o  statură  trupească  frumoasă  şi  impunătoare ».  Am  întrebat 
pe  învăţătorul  Hâzi,  că  oare,  nu  l-aş  putea  vedea?  Ba  da,  mi-a 
răspuns  învăţătorul,  să  mergi  numai  cu  mine  la  hotelul  Harasăr, 
soseşte  acolo  cu  posta,  se  va  da  jos  în  curtea  hotelului,  şi  ’l 
vom  putea  vedea.  Ne-am  dus.  Am  văzut  pe  Şaguna  pentru  prima 
dată  şi  de  atunci  mi-a  rămas  imprimată"  în  memorie  figura  mă¬ 
reaţă  şi  impozantă  a  bărbatului  şi  preotului  providenţial  Andreiu 
Şaguna. 

După  încetarea  revoluţiei  din  1848 — 9,  părinţii  voiau  să  mă 
ducă  la  şcoală  în  Sibiiu.  Eu,  simţindu-mă  bine  acasă  şi  mai 
adăpostit  de  primejdia  «răsmiriţii»,  căutam  pretexte  de  amânare :  mai, 
că  în  Sibiiu  poate  n’a  încetat  «bătaia»,  mai,  că  acolo  nu  cunosc 
pe  nimenea,  mai,  că  unde  voiu  şedea  ş.  a.  Mama  însă,  deşi  nu 
cunoştea  cuvântul  «pedagogie»,  spunându-mi,  că  revoluţia  a  în¬ 
cetat  şi  în  Sibiiu,  că  aici  locuieşte  şi  «vlădica»  Andreiu  Şaguna, 
pe  care  l-am  văzut  în  Mercurea  şi  că  pot  să-l  văd  iară  de  câte 
ori  voiu  merge  la  biserică,  mi-a  zădărnicit  toate  pretextele,  şi 
la  1850  am  venit  la  Sibiiu. 

Dela  1850  până  la  anul  morţii  lui  1873,  am  avut  fericirea 
a  vedea  pe  Şaguna  şi  a  simţi  îngrijirea  Iui  părintească,  toţi  câţi 
umblam  la  şcoală,  Ia  biserică  şi  ne  purtam  bine. 

închizând  acî  paranteza  aceasta,  constat  pe  scurt  că,  bunul 
părinte  al  studenţilor,  Andreiu,  pe  cei  buni  şi  diligenţi,  ne  pro- 
vedea  cu  ajutoare  şi  cu  stipendii  din  fundaţiunea  «Francisc  Io- 
sefină»  şi  din  alte  izvoare,  iară  pe  mulţi  din  ale  sale  mijloace. 
S’a  îngrijit  de  creşterea  noastră  religioasă-morală  şi  prin  aceea, 
că  a  dispus,  ca  afară  de  oarele  pentru  catehizare,  odată  pe  săp¬ 
tămână,  să  ne  întrunim  toţi  în  capela  vechiului  seminar  din  strada 
Cisnădiei,  unde  măestrul  de  muzică  Zenker,  ne  instrua  în  mu¬ 
zica  vocală  după  note;  că  a  tradus  şi  litografat  la  anul  1854 
de  pe  greceşte  liturgia  lui  «Randhartinger»  din  Viena,  com¬ 
poziţie  pentru  cor  mixt  în  4  voci  —  iar  noi,  fiii  săi,  sub  con¬ 
ducerea  numitului  muzicant  şi  a  regretatului  profesor  de  cântări 
Ioan  Dragomir,  cu  bucurie  şi  cu  zel  o  am  studiat  şi  o  am  exe¬ 
cutat  în  biserică  la  toate  ocaziunile  mai  solemne.  Acest  cor, 
compus  din  elevii  seminarului,  din  studenţi,  din  un  număr  res¬ 
pectabil  de  dame  şi  bărbaţi  din  inteliginţa  noastră  sibiană,  mai 
târziu  s’a  constituit  în  reuniune  de  cântări,  astăzi,  falnica  «Re¬ 
uniune  de  muzică»  a  Românilor  din  Sibiiu,  care  cu  mult  zel 
şi  stăruinţă  cultivă  muzica  naţională,  cea  clasică  şi  cea  biseri¬ 
cească,  iar  la  zile  şi  solemnităţi  mai  mari  ale  cultului  participă 
activ  în  biserică,  cântând  sf.  Liturgie  spre  deşteptarea  şi  nutrirea 
simţului  religios  în  inimile  ascultătorilor.  —  Şaguna  este  deci 
celce  a  pus  bază  solidă  şi  culturii  muzicale  la  noi.  Şaguna,  pe 
toţi  ne-au  ţinut  aproape  de  sine  şi  de  biserică.  El  a  iniţiat  şi  a 

organizat  ia  noi  şi  între  noi  munca  lucrării  culturale  pe  toate 
terenele. 

Şi,  cum  urma,  cum  proceda  Şaguna  în  practica  chiemării 
sale  pastorale?  care  îi  era  metodul  şi  tactul? 

Iată  cum:  înarmat  cu  ştiinţă  şi  experienţă  vastă,  dotat  cu 
daruri  şi  puteri  sufleteşti  şi  trupeşti  extraordinare,  pătruns  întreg 
de  înălţimea  şi  mărimea  chemării  pastorale,  în  spirit  apostolic 
(.cu  duhul  înţelepciunii,  al  înţelegerii  şi  al  temerii  de  Dumnezeu  > 
a  procedat  în  practica  chiemării  pastorale,  aşa  cum  procede  ori-care 
bun  părinte  şi  ori-care  creştin  adevărat  doritor  de  binele  şi  feri¬ 
cirea  familiei  sale.  A  adoptat  metodul  şi  tactul  dictat  lui  de 
nernărginita-i  iubire  de  neam  şi  de  biserică.  El  s’a  îngrijit,  ca  fa¬ 
milia  sa  cea  mare,  unica  sa  familie  ereditară,  biserica,  în  toate 
comunele  parohiale  să-şi  aibă  casa  sa  de  rugăciune,  casa  lui  D-zeu 
şi  şcoala  să  fie  în  condiţiuni  bune  pentru  a  putea  promova  cultura 
religioasă-morală  la  cei  mari  şi  la  cei  mici  ai  turmei  sale  cuvân¬ 
tătoare.  S’a  îngrijit  ca  « staulul »  turmei  sale,  învechit  şi  deteriorat, 
ba  aproape  ruinat,  să  se  reedifice  pe  aşa  temelii  tari  şi  solide, 
încât:  « marea  vieţii ,  ori  cât  s'ar  înălţa  de  viforul  ispitelor »,  să 
nu-1  poată  clăti  în  veci;  s’a  îngrijit  adecă  a  reînfiinţa  vechea 
noastră  mitropolie,  a  o  organiza  pe  baza  principiilor  Dreptului 
canonic,  principii  depuse  în  « Statutul  organic »,  care  statut  asi¬ 
gură  bisericii  vieaţa  şi  lucrarea  sa  autonomă  în  toţi  ramii  activi¬ 
tăţii  sale  culturale:  religioasă-morală,  administrativă,  judiţială  şi 
şcolară.  S’a  îngrijit  în  fine,  ca  acest  statut,  această  fortăreaţă  a 
autonomiei  bisericii  şi  a  şcoalei,  să  fie  învestit  cu  puterea  unei 
legi  fundamentale  de  stat. 

Alăturea  cu  acestea,  bunul  părinte  s’a  îngrijit  şi  de  hrana 
sufletească  a  turmei  sale  iubite;  a  înfiinţat  tipografia  sa,  astăzi  a 
Arhidiecezei,  în  care,  dupăce  însuş  le-a  revăzut,  a  tipărit  pe  rând 
toate  cărţile  rituale:  Biblia,  şi  din  aceasta  în  ediţie  deosebită: 
Evangelia,  Apostolul,  Psaltirea,  Liturgierul,  Molitvelnicul,  Octoihul 
mare  şi  mic,  Triodul,  Pentecostarul,  Orologionul,  Mineele  ş.  a. 
Tot  aici  a  mai  tipărit  opuriie  sale  originale:  Istoria  bisericească, 
Dreptul  canonic,  Statutul  organic,  Enchiridionul,  iară  pe  patul 
durerilor  a  tipărit  «Studiul  pastoral».  A  mai  tipărit:  toate  ma¬ 
nualele  de  şcoală,  cuvântări  bisericeşti,  protocoale  sinodale  şi 
congresuale  şi  alte  multe  cărţi  folositoare.  A  şi  fost  mare  lipsa 

şi  trebuinţa  de  această  hrană  spirituală  abundantă,  căci  mare  era 
seceta  în  ogorul  literaturii  noastre  pe  toate  terenele  vieţii  culturale. 

Cum  s’a  îngrijit  pentru  hrana  sufletească  a  turmei  sale  cu¬ 
vântătoare  prin  compunerea  şi  edarea  atâtor  opuri  valoroase  şi 
cărţi  folositoare  bisericeşti  şi  şcolare,  tot  aşa,  şi  în  asemenea 
măsură  s’a  îngrijit  preabunul  părinte  Andreiu  şi  de  bunăstarea 
materială  a  bisericii  şi  a  şcoalei.  Pentru  asigurarea  vieţii  şi  acti¬ 
vităţii  regulate  şi  neîntrerupte  a  acestor  două  instituţii  culturale, 
a  bisericii  şi  a  şcoalei,  cum  şi  a  funcţiunii  întregului  organism 
al  bisericii,  a  creat  fonduri  şi  fundaţiuni,  pentru  toate  resor¬ 
turile  şi  pentru  toţi  ramiî  de  afaceri  bisericeşti  şi  şcolare,  anume: 
pentru  congresul  şi  consistorul  mitropolitan,  pentru  sinodul  şi 
consistorul  arhidiecezan,  pentru  seminar,  pentru  bisericile  şi  şcoa- 
lele  sărace;  a  exoperat  şi  a  creat  salarii  pentru  asesorii  consisto¬ 
riali  şi  pentru  profesorii  seminariali  ş.  a.;  a  înfiinţat  fondul  « Pan - 
tazh,  care,  la  timpul  său,  va  scuti  biserica  şi  şcoala  de  multe 
neajunsuri  financiare;  a  creat  fondul  pentru  zidirea  bisericii  ca¬ 
tedrale,  care  biserică  astăzi  este  o  podoabă  a  Sibiiului,  iar  pentru 
noi  şi  pentru  creştinii  bisericei  noastre  o  adevărată  mângăere  şi 
întărire  a  sufletelor  în  legea  lui  Chnstos.  Ce  este  mai  mult,  bunul 
şi  prevăzătorul  părinte,  pentru  cazul  morţii  sale,  a  mai  asigurat 
bisericii  şi  o  sumă  de  două  sute  de  mii  coroane  pentru  înfiin¬ 
ţarea  a  două  eparhii  nouă  pe  teritorul  mitropoliei  noastre  ş.  a. 
Unde  sunt  apoi  realităţile  cumpărate  de  el  pe  sama  bisericii? 
Cum  sunt:  reşedinţa  arhiepiscopească,  seminarul,  tipografia  arhi- 
diecezană,  cele  două  grădini  din  strada  «Schewis»  ş.  a.  ş.  a. 

Iată  deci  bărbatul  providenţial,  iată  păstorul  model ,  a  cărui 
vieaţă,  a  cărui  activitate  pastorală  corespunde  întru  toate  cuvin¬ 
telor  Mântuitorului :  «Iară,  celce  va  face  şi  va  învăţa ,  acela  mare 
se  va  chiema  întru  împărăţia  ceriurilor ». 

Justă  este  deci  veneraţiunea  ce  nutreşte  în  sufletul  său  tot 
creştinul  bisericii  noastre,  când  se  rosteşte  numele  marelui  mitro¬ 
polit  Andreiu  Şaguna,  juste  au  fost  lacrămile  şi  doliul  adânc  al 
tuturora,  al  întregei  Sale  turme  cuvântătoare  la  ştirea  dureroasă 
despre  trecerea  din  vieaţă  a  acestui  mare  arhiereu  şi  bun  părinte, 
justă  deci  şi  interpretarea  doliului  şi  a  lacrămilor  obştei  prin  pro- 
topresbiterul  Z.  Boiu,  făcută  în  alt  vers  al  imnului:  «La  mor¬ 
mântul  Marelui  Andreiu»,  de  cuprinsul  următor: 

«Românime  mult  cercată, 

Pune  doliu  înnoit; 

Că  perdu-şi  o  stea  din  ceriu-ţi, 

Pe  Andreiu  mitropolit! 

Da,  Andreiu  întâiu  chiematul, 

Da,  Andreiu  adânc  oftatul, 

Ce  ca  vieaţa-şi  Te-a  iubit,  — 

Ah,  Andreiu  a  adormit!» 

In  cele  premise,  am  atins,  dar  abia  am  atins  unele  din  multele 
calităţi  personale  şi  câteva  din  meritele  mari  ale  mitrop.  Andreiu. 
Acestea  amintite  sunt  puţine  şi  se  pot  considera  numai  ca  o  pică¬ 
tură  de  apă  în  marea  vredniciilor  sale  personale  şi  a  meritelor  sale 
pentru  neamul  şi  pentru  biserica  noastră.  —  însuşirile  sale  perso¬ 
nale,  nobile  şi  alese,  meritele  sale  multe  şi  mari  pentru  biserică  şi 
şcoală,  pentru  cultura  poporului  pe  toate  terenele;  luptele  lui 
pentru  poziţiunea,  vaza  şi  drepturile  bisericii,  ale  şcoalei  şi  ale  nea¬ 
mului,  cum  şi  întreagă  activitatea  lui  pastorală  şi  politică  sunt 
scrise  şi  descrise  pe  larg  şi  conştienţios  de  peana  cea  mai  com¬ 
petentă,  de  peana  distinsului  său  biograf,  a  arhimandritului  Ni- 
colae  Popea ,  astăzi  episcop  al  Caransebeşului,  membru  ord.  al 
Academiei  române,  îmbătrânit  şi  obosit  şi  Preasfinţia  Sa  în 
muncă  spirituală  neîntreruptă  şi  în  grele  lupte  pentru  biserică  şi 
pentru  neam  alăturea  cu  Şaguna. 

In  cartea  vieţii  lui ,  în  biografia  lui  întitulată:  Arhiepiscopul 
şi  Mitropolitul  Andreiu  Baron  de  Şaguna,  ori-cine  ar  dosi  să 
cunoască  mărimea  mitropolitului  Andreiu  în  lumina  adevărului, 
poate  să  o  afle  aceasta  în  toată  plenitudinea.  In  cartea  aceasta 
valoroasă  şi  instructivă,  nu  numai  păstorii  sufleteşti,  dela  cei  mai 
mari  până  la  cei  mai  mici  între  fraţi,  dar  toţi  câţi  se  interesează 
de  soartea  bisericii,  a  şcoalei  şi  a  neamului  românesc,  pot  afla 
sfat  şi  pildă  vie  de  orientare  şi  procedere  în  cele  mai  complicate 
şi  mai  grele  situaţiuni  ce  se  ivesc  pe  « marea  vieţii ».  Cartea 
aceasta,  cu  drept  cuvânt,  o  putem  numi:  « Pravila »  vieţii  şi  prac¬ 
tica  chiemării  pastorale  a  marelui  mitropolit  Andreiu  Baron  de 
Şaguna,  Să  o  cetim,  des  să  cetim  * Pravila »  aceasta  şi  să  o  studiem  ! 

D.  Cunţanu. 

DIN  TRECUTUL  BISERICII  ROMÂNE  BIHORENE. 

Sub  durata  comisiunei  încă  căpeteniile  ortodoxiei  se  adună 
în  12  şi  13  Aprilie  1736  la  Spinuş1  (Hagymâdfalva)  şi  se  de¬ 
clară  nemulţămiţi  cu  mersul  trebilor. 

Adunarea  aceasta  a  fost  convocată  şi  ţinută  în  ascuns,  fără 
a  o  anunţa  la  comitat  şi  la  rege.  A  fost  foarte  cercetată. 2  Ce 
hotărîri  s’au  luat  nu  se  ştie;  aşa  încunoştiinţează  protopopul 
unit  Mihai  Pap  Popovitsy,  din  Satulbarbă  (Bartfalu)  la  21  April 
1736,  pe  episcopul  catolic  din  Orade. 

In  12  şi  13  April  1736,  adecă  tocmai  în  zilele  meetingului, 
Mihail  Pap  Popovitsy,  se  afla  în  călătorie  la  Orade,  dar  îndată 
ce  a  sosit  acasă  a  aflat  despre  cele  întâmplate  şi  la  câteva  zile 
raportează  episcopului  latin,  cerându-i  scut  contra  neuniţilor ;  zice, 
că  la  Spinuş  l-au  suduit  «despotice»  (urît,  crunt)  apoi  că  scrisoarea 
e  făcută  c'in  încredinţarea  şi  în  numele  tuturor  preoţilor  de  sub 
ascultarea  sa. 

Dar  nu  numai  înainte  şi  pe  timpul  comisiunei  s’au  ţinut  astfel 
de  adunări,  ci  şi  pe  timpul  de  după  comisiune.  Aşa  preoţimea 
din  ţinutul  Orăzii  şi  de  pe  Eriu 3  văzând,  că  locuitorii  din  alte 
ţinuturi  au  trecut  la  unire,  şi  că  ceilalţi  toţi  sunt  plecaţi  spre  a 
se  uni,  pentru  de  a  zădărnici  aceasta  pornire,  au  convocat  pe 
13  Iulie  1739  în  satul  Lugoş  (Also-Lugos)  o  adunare  poporală. 

La  aceasta  adunare  purtau  cuvântul:  cunoscutul  primar 
Gavrilă  Dringo, 4  protopopul  Pesteşului  George, 5  cel  pus  de  epis¬ 
copul  Isaia  Antonovich  la  1727  (pentru  ţinutul  Crişului  repede) 
în  locul  lui  Eskulloi  Pop  Jânos,  băgat  în  fere  de  arhidiaconul 
Lâszlo,  apoi  «popa  Toma»  din  Sârbi  (Nagy  Tothfalu).  Selăgian 
ţine,  că  acesta  ar  fi  fost  gura  satului.  La  stăruinţele  acestora  po¬ 
porul  s’a  obligat  cu  jurământ,  că  nu  se  va  uni,  iară  ceice  vor 
primi  totuş  unirea,  să  plătească  amendă  de  500  fi.®  şi  pe  preoţii 
uniţi  să-i  alunge. 

1  Aici  186  nota  3. 

•  Mangra  „Bis.  şi  Şcoala"  1904  Arad  Nr.  12,  pag.  184,  185,  la  arhiva  comitatului 
Bihor  an.  1736  fasc.  iii.  Nr.  12. 

8  Şematism  18,  Selăgian  56. 

4  Aici  142,  188,  230.  Bunyitay  62. 

5  Selăgian  pag.  57  din  greşală  îl  numeşte  Grigorie. 

8  Tot  500  fl.  era  amenda  dictată  de  protop.  ortod.  al  Orăzii,  prin  circular  în  1724 
Contra  celor  cari  s’ar  apropia  de  Laszlo, 

Despre  isprăvile  adunării  fiind  încunoştiinţat  episcopul  N. 
Csâky,  prin  arhidiaconul  din  Popeşti  (Papfalva)  Mihai  Aron,1  epis¬ 
copul  a  exoperat,  ca  comitatul  să  exmită  o  comisiune  în  18  April 
1742,  carea  să  cerceteze  afacerile  bisericeşti  ale  românilor,  înăs¬ 
prite  acum  până  la  cuţit. 

Aceasta  comisiune  a  băgat  în  prinsoare  pre  amintiţii  con¬ 
ducători  ai  adunării  din  Lugoş,  cu  atât  mai  vârtos,  că  deja  co- 
misiunea  regească  dintre  anii  1735 — 1737,  hotărîse  o  astfel  de 
pedeapsă  pentru  ei,  la  caz  de  recidivă. 

Aflăm,  că  adunări  poporale  de  felul  acesteia  din  Lugoş,  s’au 
mai  ţinut  şi  aiurea,  aşa:  la  Secădate,2  Tria  (Terje)  şi  altele. 

Din  actele  comisiunei  comitantense  aflăm  şi  chipul,  cum 
Sârbii  *  se  osteneau  a  desmânta  pe  bihoreni  dela  îmbrăţişarea 
unirei 4  la  toate  ocaziunile  binevenite ;  mai  ales  cu  prilejul  târgu¬ 
rilor  huleau  unirea,  fanatizau  şi  spăimântau  poporaţiunea.  Aşa 
la  târgul  de  ţară,  ţinut  în  Margitta 5,  au  zis,  că  botezul  uni¬ 
ţilor  nu  plăteşte  nimic,  tot  aşa  fără  putere  sacramentală  ar  fi 
căsătoria  şi  preoţia  unită;  uniţii,  «ipso  facto»,  că  sunt  uniţi,  sunt 
«reprobaţi»  la  osânda  vecinică;  ei  «calcă  evangelia  şi  crucea  cu 
picioarele,  nu  postesc;  uniţii  se  închină  cătră  apus,  nu  cătră  ră¬ 
sărit,  că  dacă  neunitul  trece  la  unire  îşi  lasă  legea,  că  şi  locul 
unde  şede  unitul  e  spurcat».  —  «De  se  va  înspina  dară  ceva  unit, 
pădrupt  (în  apropierea  bisericii)  biserica  unită,  să  nu  stea,  fără 
să  păşască  încolo,  batăr  de  s’ar  şi  nimurici,  (neferici  cu  perderea 
unui  organ  corporal)  ca  să-şi  tragă  spinul  afară;  cumcă  uniţii  vor 
arde  ca  lumina»  şi  altele  asemenea  acestora6. 

Dar  Românii  noştri,  sărmanii  de  ei,  nu  se  cutremurau  într’atâta 
de  grozăveniile  ce  îi  aşteaptă  pe  lumea  ceealaltă,  pentru  cazul, 
că  ar  trăi  şi  nutri  în  legea  unită,  ci  mai  bucuros  ascultau  şi  cre¬ 
deau  făgăduinţelor  făcute  pre  ascuns,  că  li-s’ar  uşura  greul  vieţii 
pământeşti;7  le  pica  extraordinar  de  bine  asigurarea,  că  ca  orto¬ 
docşi  se  fac  părtaşi  de  bunătăţile  regeşti  date  cu  mână  largă  po¬ 
porului  sârbesc,  din  confiniele  militare;  că  vor  fi  scutiţi  de  ser- 

*  Oare  nu  e  din  memoriile  episcopului  Pavel  Aron. 

3— 4  Aici  an.  1.  pag.  186,  nota  3,  228,  139. 

5  Şematism  18 

*  Selăgian  59 — 60. 

7  Şematism  18,  19,  Bunyitay  63,  64. 

viţiile  şi  prestaţiunile  dominiale,  dijme,  porţii  şi  alte  dăjdii.  Că 
astfel  de  promisiuni  făcea  episcopul  Aradului  şi  oamenii  lui,  o 
constată  numita  deputăţie  a  comitatului,  după  cum  s’ar  zice,  la 
protocol 1. 

Că  ortodocşii  români,  vor  fi  gustat  ceva  din  drepturile  illi- 
rice,  putem  conchide  de  acolo,  că  patrioţii  unguri,  fie  catolici, 
fie  reformaţi,  protestau  pe  întrecute  în  contra  explicării  extensive 
a  drepturilor  illirice,  iară  românii  voiau  ei  înşişi  a  fi  socotiţi  ca 
illiri,  dreptce  se  declarau  de  ortodocşi  2. 

Este  de  crezut,  că  promisiunile  mari  şi  puţina  împărtăşire  la 
drepturile  sârbilor,  au  făcut  ca  poporul  românesc  din  Bihor,  să 
rămână  în  ortodoxia  sa  veche,  iară  ceice  au  trecut  la  unire. 
Iarăş  s’au  întors  la  biserica  lor  străveche,  cu  atât  mai  vârtos,  că 
cei  cari  la  început  se  plecaseră  la  unire,  nu  aflară  nici  o  uşurinţă,3 
ba  îi  puseră  să  dea  zeciuială  episcopului  maghiar,  pânăce  nu-i 
scuti  de  aceasta  regele  în  1737.4 * 

Dar  să  nu  ţină  cineva  pe  episcopii  sârbeşti  de  pe  acelea 
vremuri  mai  puţini  lacomi  faţă  de  poporul  românesc,  ca  pre  pre¬ 
laţii  catolici.  Sârbii  când  au  frânt  câte  ceva  şi  pe  sama  coreligiona¬ 
rilor  lor  din  belşugul  dat  lor  de  regele,  ce  au  dat  cu  o  mână,  cu  alta  au 
voit  să  ia  ’napoi.  După  ob'iceiul,  ce  era  la  uniţi,  de  a  da  episco¬ 
pului  catolic  dijmă,  au  început  a  pretinde  asemenea  şi  episcopii 
Aradului.  Lucrul  acesta  apoi  iarăş  fu  binevenit  matadorilor  uniţi, 
cari  nu  întârziară  la  rândul  lor  a  exploata  aceasta  împrejurare  în 
profitul  cauzei  ce  reprezentau,  pânăce  mitropolitul  sârbesc  Vichentie 
loanovich,  din  Viena,  la  11  Septemvrie  1731,  îi  face  atenţi,  că 
ortodocşii  români  «încă  nu  sunt  obişnuiţi  Ia  de  acestea,  fiind  cum 
ştiţi  de  curând  intraţi  în  staulul  oilor  adevărate»  \ 

Când  episcopul  Sinesie  Jivanovicli,  cercetă  între  anii  1751  — 
1753  Bihorul, 6  luă  pe  hârtie  albă  subscrierile  ţăranilor  noştri  şi 
apăsă  şi  peceturile  comunelor,  cu  asigurarea,  că  prin  acestea  in- 
stanţii  va  mijloci  la  împăratul,  ca  poporul  român  ortodox  să  fie  îm- 

1  Seldgian  57. 

!  Aici  183,  189. 

3  Aici  234  şi  228,  229. 

4  Şaguna  li.  224. 

‘  larga  stud.  doc.  IV.  p.  83  nr.  LXXVIII. 

8  Aici  138,  139,  141, 

părtăşit  de  scutinţele  şi  favorurile  naţiei  libere,  în  realitate  însă, 
şiretul  episcop  a  uzat  de  acestea  hârtii,  ca  de  dovezi,  că  satele  ' 
române  îl  vreau  pe  el  de  episcop  şi  sunt  străini  de  unirea  cu 
catolicii J. 

Altcum  frământările  acestea  de  după  instituirea  lui  Kovâcs 
ca  arhiereu  pontifical,  (1748)  le  cunoaştem  din  comunicatele  pre¬ 
mergătoare,  în  cari  am  descris  lucrările  comisiunei  din  1754 — 1757. 
Acum  mai  aflăm  cu  cale  a  înregistra  acî  faptul,  că  nu  numai  popor 
şi  cler,  dar  însuş  căpetenia  bisericei  bihorene,  episcopul  Ineului 
şi  Aradului,  loanichie  Martinovich,  a  trecut  pre  ascuns  la  unire. 

Profesiunea  de  credinţă  a  depus-o  în  oratorul  cetăţii  Orăzii, 
la  anul  1713.  De  censurile  şi  pedepsele  bisericeşti  fu  deslegat 
în  urma  rescriptului  din  27  Mai  1715,  a  lui  Clemente  XI,  prin 
cardinalul  primate  din  Strigon,  principele  August  de  Saxonia. 

Cu  privire  la  trecerea  lui  loanichie,  (vulgo  «Ionică»)  până  azi 
încă  nu  s’a  făcut  lumină  deplină;  documentele  îşi  contrazic. 

Cert  e  numai  atâta,  că  a  trecut  pre  ascuns,  şi  că  un  timp 
nu  s’a  ştiut  nimic  despre  aceasta  trecere.  Şi  aceea  e  afară  de 
ori-ce  îndoială,  că  în  contra  acţiunei  de  unire,  înjghebată  de  arhi- 
diaconul  Laszlo,  «Ionică»  nu  a  luat  nici  un  fel  de  măsură,1 2  cel 
puţin  nu  la  vedere. 

Cât  timp  a  trăit  Martinovich  ca  episcop  (1710—1722)  al 
Aradului,  ortodocşii  nu  l-au  înlocuit  cu  altul.  Poate  nu  l-au  putut, 
căci  pe  lângă  protecţia  episcopului  Em.  Csâky,  se  bucura  şi  de 
sprijinul  comandantului  cetăţii  Aradului,  generalul  baron  de  Kosa. 
Ori  poate  că  era  unit  numai  la  aparenţă,  ca  aşa  mai  uşor  să 
poată  cerceta  pre  românii  bihoreni  şi  să-i  abată  dela  unire. 

De  părerea  aceasta  sunt  Selăgian  3  şi  Mihai  Muntean  —  fostul 
secretar  al  episcopului  orădan,  Vulcan  —  în  disertaţia  sa  despre 
istoria  diecezei  Orăzii  mari,  publicată  Ia  şematismele  din  anii 
1845  şi  1864*. 

1  Selăgian  58,  59. 

-  Qrama  1.  c.  162  zice,  că  Ionică  a  împedecat  unirea. 

3  o.  c.  54,  55,  Şematism  15,  16. 

*  Aici  pag.  136  nota  2.  Greşeşte,  Nilles  II.  604,  când  îl  crede  de  antor  al  diser¬ 
taţiei  latine  istorice  dela  şematism,  pe  losif  Pap  Szilâgyi  dr.,  canonic,  mai  apoi  vlădic 
la  Grade.  Szilâgyi  e  unul  cu  Selăgian,  care  ca  canonic  era  Selăgian  şi  ca  episcop 
subsemna  Szilâgyi. 

Analele  contimporane,  manuscripte  ale  iezuiţilor  din  provinţa 
Austriei,  la  anul  1720,  ne  dau  informaţii  despre  sinceritatea  şi 
motivul  unirii  Iui  Ionică,  lată  ce  e  cuprins  acolo:  «Şi  mare  mân- 
găere  a  adus  acelaş  misionar  al  nostru,  reverendisimului  domn 
Ioanichie  Martinovich  episcop  unit  al  bisericii  orientale  de  rit 
grecesc,  al  Ineului  şi  Aradului,  carele  cu  onoare  mare  şi  cu  multă 
bunăvoinţă  a  primit  pre  părintele;  l-au  consultat  despre  întrebă¬ 
rile  mai  de  căpetenie  ale  credinţei,  destăinuindu-i  toate  secretele 
şi  i-a  primit  explicările  înţelepte  din  teologie,  l-a  cuprins  mare 
bucurie,  că  a  dat  în  sfârşit  peste  bărbatul,  căruia  îi  poate  încre¬ 
dinţa,  atât  privilegiile  neamului  său,  cât  şi  ritul  şi  sprijinul  unirii. 

Multe  năcazuri  a  suferit  acest  episcop  din  partea  alor  săi 
schizinatici  rebeli,  tot  într’una  i-a  fost  vieaţa  primejduită  şi  a  dus 
lipsa  celor  ce  se  ţin  de  casă,  numai  de  aceea,  pentrucă  e  unit. 
Dar  s’a  însufleţit,  având  mare  speranţă  în  Dumnezeu  şi  reco¬ 
mandat  eminentisimului  domn  cardinal  Csâky  şi  Excelentisimului 
domn  general  de  Arad,  baron  liber  de  Kosa,  acum  respiră,  bu- 
curându-se  de  protecţia  lor ;  vădita  dovadă,  că  virtutea  se  poate  asupri 
dar  nu  se  poate  nimici»  l. 

Acest  manuscript  latinesc  se  conservă  în  biblioteca  palatină 
din  Viena  la  Nr.  12,162. 

Unirea  lui  Martinovich  dealtmintrilea  nu  e  un  caz  izolat  în 
istoria  prelaţilor  ortodocşi;  mai  întimpinăm  pe  timpul  acesta  şi 
alţi  episcopi  ortodocşi  cari  primesc  unirea,  ori  sunt  suspecţi  de 
primirea  aceleia.  Aşa  ştim,2  că  la  1705  Martie,  s’a  ţinut  în  Bucu¬ 
reşti  un  sinod,  prezidat  de  exarhul  Teodosie  şi  de  renumitul  pa¬ 
triarh  de  Ierusalim  Dositei,  azistând  încă  alţi  5  prelaţi  —  în  care 
llarie  episcopul  Râmnicului,  pentru  vina,  că  a  îmbrăţişat  unirea 
fu  lipsit  şi  caterisit  de  toată  acţiunea  arhierească3. 

Un  alt  episcop  de  Râmnic,  Inochentie,  (f  1735)  încă  e  bă¬ 
nuit4  de  unire  de  cătră  mitropolitul  sârbesc  Vichentie  loanovich; 

1  Nilles  604,  combină  cu  Bunyitay  46  şi  nota  2.  Popoviciu  „Uniune"  227,  Doros 
„Unirea"  1892,  pag.  206.  Şaguna  Istoria  bisericii  ortodoxe,  Sibiiu  1860  11.  222. 

'  Şteî.  Pop  „Unirea"  pag.  39. 

s  Capetele  de  acuză  erau  5.  Actul  depunerii  e  în  condica  sfântă  â  mitropoliei 
Ungrovlahiei  la  pag.  27  verzo  „Bis.  ortod.  rom."  an.  VIII  ,  1884,  pg.  263 — 265.  Petrescu 
„mitropoliile  ţării"  pag.  117,  /orga  liter.  II.  61.  Cipar  act.  frag.  228,  229.  Paşcariu 
tniiropol.  26,  27.  Grama  1.  c.  55,  Dim.  Boroian  „Ist.  biser.  creştine",  Bucureşti  1893, 
Pag.  461.  f 

4  Burtea  Aron  54,  55,  Nieolae  Dobrescu  „Ist.  bis.  rom.  din  Oltenia",  Bucureşti 
1906  P-  HI.  Stinghe  „Ist.  Schei"  111-115. 

îl  acuză  cu  aceasta  preotul  din  Braşov,  Todor  Băran  (fiul  bătrâ¬ 
nului  protopop  de  acolo,  Florea  Băran). 

Pre  timpul  cât  Oltenia  a  stat  sub  Austria,  dăm  de  încercări 
de  a  se  uni  mai  mulţi  egumeni1  dela  mănăstiri.  Ba,2  că  la  1724, 
Petronie,  arhimandrit,  şi  egumen  dela  Segârcea,  în  adevăr  ar  fi 
şi  trecut  la  unire. 

Aceşti  paşi  mari,  trebue  că  îi  prevedea  la  anul  1708,  epis¬ 
copul  sârbesc  al  Timişorii,  Isaia  Diacovich,  cu  sediul  în  Beciche- 
recul-mare,  şi  voia  să-i  încunjure,  când  cerea  dela  împăratul  losif  I. 
«că  de  cumva  mitropolitul,  sau  alt  episcop  oarecare,  sau  şi  vre-un 
preot  s’ar  uni  cu  biserica  Romei,  prin  aceasta  unii  ca  aceia  să 
se  considere  lipsiţi  de  oficii  şi  în  locul  acelora  să  se  aleagă  alţi»3. 

Protestanţii  de  pretutindenea,  aşa  ca  şi  cei  din  patria  noastră, 
au  introdus  datină  lăudabilă  de  a  lăţi  religiunea  lor  mai  vârtos 
prin  aceea  că  înfiinţau  şcoli,  şi  preste  tot  prin  respândirea  cul- 
turei  şi  luminei;  ei  cugetau  că  numai  lipsa  de  învăţătură  poate 
fi  cauza  de  nu  alerga  toată  lumea  în  braţele  protestantismului. 

în  privinţa  aceasta  apoi  i-au  urmat  şi  catolicii  şi  îndată  la 
început  s’a  născut  între  acestea  două  biserici  o  nobilă  emulare, 
din  carea  s’a  revărsat  rapid  multă  binecuvântare  asupra  neferici¬ 
ţilor  credincioşi,  învrăjbiţi  sufleteşte. 

Ordinariatul  catolic  orădan,  încă  s’a  pus  pe  terenul  acesta. 

Paul  Forgâch,  încă  ca  canonic  a  ridicat  pe  sama  uniţilor  13 
şcoale  române  elementare1.  Numele  satelor,  unde  au  fost  acestea 
şcoale,  durere,  nu  ni-s’a  păstrat.  Ştim  însă  aceea,  că  erau  cer¬ 
cetate  «cam  de  vr’o  600  de  şcolari  din  toate  părţile»  şi  se  propunea 
elementele  credinţei 5.  în  centru,  în  Oradea  şi  în  Beiuş  încă  s’a 
înfiinţat  şcoală,6  «ca  tineretul  să  fie  bine  educat».7  Poate  că  aceasta 
şcoală  să  fi  fost  în  multe  privinţe  superioară  celor  săteşti. 

Pe  la  anul  1765,  episcopul  Patachich,  spesază  pentru  şcoa- 
lele  româneşti  aproape  2000  fl.  Preste  tot,  pentru  clerul  unit  se 
spesa  anual  până  Ia  10,000  fl.  în  Iunie  1760,  pentru  învăţătorii 
noştri,  s’a  dat  66  fl. 8 

Dascălii  erau  scutiţi  de  dare,  fie  personală,  fie  după  avere.9 

1  Dobrescu  1.  c.  107. 

a  Dobrescu  1.  c.  44,  (39,  94,  95,  96). 

8  Boros  1.  c.  198,  col.  III. 

*— 9  Bunyitay  49  nota  2,  59,  61,  78,  64, 

Conform  timpului  de  atunci,  chiriarhia  catolică  spesa  O  sumă 
destul  de  notabilă  pentru  susţinerea  unirei. 

Episcopul  Patachich  a  fost  denumit  pe  lângă  expresa  con- 
diţiune,  ca  partea  mai  mare  a  venitului  său,  să-o  împendeze  în 
emolumentul  unirii  şi  pe  arhiereul  românesc  să-l  trateze  extra¬ 
ordinar  de  bine. 

în  anii  1760 — 1762  pentru  zidirea  de  mănăstire  pe  sama  uni¬ 
ţilor  a  cheltuit  22,562  fi.'  Plata  arhiereului Kovâcs  era  la  an  1500  fl.,2 
pe  la  1761  ajunse  la  frumuşica  sumă  de  3134  fl.  afară  de  ce 
căpăta  în  naturalii.®  Plata  parohului  unit  din  Orade  era  100  fl., 
doi  ajutători  ai  săi  aveau  câte  70  fl.,  cantorele  50  fl.  Preoţii  din 
Vâsârhely  şi  Haieu  câte  70  fl.  Cel  din  Orvend  50  fl.  la  an. 
Onorarul  alor  6  viceprotopopi  era  câte  40  fl.  Unul,  cel  dela  Crişul 
repede,4  căpăta  70  fl.  la  an ;  60  preoţi,  fiecare  era  ajutat  câte  cu 
10  fl.  anual,  capelanul  din  Pocei  era  ajutat  cu  3  fl.  Cei  23  preoţi 
izgoniţi  din  beneficii,  erau  ajutaţi  cu  câte  30  fl.  unul 5.  Preste  tot 
în  1757  episcopul  Forgâch,  a  spesat  cu  ajutorarea  clerului  român 
suma  de  1693  fl.6 

Pe  sama  arhidiaconului  românesc  s'a  croit  un  salar  anual 
de  500  fl.  având  şi  ceva  porţiune  de  naturalii. 

Pe  lângă  salarele  sistemizate,  de  sine  înţeles,  că  episcopul 
latin  avea  să  supoarte  şi  spesele  extraordinare,  cari  întreceau 
totdeauna  sumele  ordinare  preliminate.  Aşa  de  pildă  dăm,  că  în 
al  11-lea  trimestru  din  1 760,  Patachich  achită  o  contă  a  sufragan- 
tului  său  de  2134  fl.,  spese  de  călătorii,  diurne,  pauşal  scriptu- 
ristic  etc.  Tot  atunci  mai  plăti  alţi  2527  fl.  pentru  iipsele  preo- 
ţimei  unite.7  Tot  în  acest  an  şi  în  o  singură  lună  numai  (1760 
Iunie)  cheltuie  pentru  clerul  unit  2335  fl.;  pentru  stârpirea  că¬ 
sătoriei  a  doua  la  preoţi  70  fl.;  pentru  mănăstirea  bazilitană 
1087  fl.;  pentru  cauze  pie  române  79  fl.;  pentru  arhiereul 
Kovâcs  134  fl.  (afară  de  plata  lunară  ordinară). 8 

Când  în  Maiu  1748  Kovâcs  a  călătorit  la  Viena,  la  nunţia¬ 
tură,  pentru  procesul  informativ  ce  premerge  preconizărilor  de 
arhierei,  spesele  fură  acoperite  tot  din  partea  episcopului  ungu- 

"  Bunyitay  77,  65,  79,  64,  78,  56. 

8  Aici  141  nota  3;  230  nota  2. 

9— 8  Bunyitay  64,  65,  58,  78  nota  4. 

tesc.  Călătoria  tour-retour  a  costat  670  fl.  şi  a  ţinut  40  de  zile. 
Ornatul  arhieresc  cu  această  ocaziune  fu  procurat. 1 

E  interesant  pentru  noi,  ceice  trăim  cu  1  ya  veac  şi  mai 
bine  după  sfinţirea  lui  Kovâcs,  a  şti,  cât  a  costat  atunci  un  ornat 
arhieresc:  3  rifi  de  materie  pentru  saccos  â  3  galbini  riful 
103  fl.  60  cr.  Blana  de  camucă  8  rifi  â  2  fl.  12  cr.  17  fi.  60  cr. 
Pregătirea  4  fl.  Omoforul  5  rifi,  material  cu  flori  de  argint  â 
5  fl.  25  fl.  Blana  5  fl.  Lucrul  1  fl.  Mitra  şi  ipogonateul  de  ca¬ 
tifea  cu  crucea  şi  pentru  muncă  100  fl.  Pentru  4  cruci  de  ca¬ 
tifea  pe  patrafir,  marginile  de  aur,  15  fl. 

Întreţinerea  în  40  de  zile  l-a  costat  pe  Kovâcs  60  fl.  Zi¬ 
lele  cât  a  stat  în  Viena  pentru  cuartir  a  cheltuit  4  fl.  30  cr. 

Pe  vremi,  Românii  dela  oraşe  numai  pe  de  laturi  puteau 
locui  şi  numai  acolo  li  se  dădea  voie  să-şi  ridice  altar.  Aşa  a 
fost  şi  în  Orade,  unde  dela  Olosâg  mai  spre  inima  oraşului  nu 
au  avut  întrare. 

Forgâch  spre  a  îndemna  la  unire  pe  Români,  îi  aduce  în 
centru  Orăzii,  unde  la  anul  1733  le  cinsteşte  casa  sa  din  piaţă, 
pentru  orator.  Biserica  din  Vâradvelence  nici  când  nu  s’a  predat 
în  uzul  uniţilor,  deşi  din  când  în  când  nu  au  lipsit  şovăiri,  când 
mai  mari,  când  mai  mici, 2 *  că  cui  ar  aparţinea  această  biserică?! 

La  anul  1739,  episcopul  Nic.  Csâky,  cumpără  dela  oraş 
fund  intern,  în  piaţa  Stului  Ladislau  şi  pe  acela  zideşte  cu  chel¬ 
tuiala  sa  biserică  şi  rezidenţă  episcopească  pe  sama  uniţilor.  Re¬ 
zidenţa  avea  8  încăperi. 8 

Mai  târziu  zidindu-şi  catolicii  rezidenţa  episcopală  nouă,  re¬ 
gina  Maria  Terezia  a  fost  designat  rezidenţa  cea  veche  pentru 
episcopul  românesc,  dreptce  la  30  Octomvrie  1776,  episcopul 
Drâgosy  o  roagă  ca  rezidenţa  vicarului  încă  să  rămână  în  folosul 
bisericei  unite  şi  să  se  deie  de  locuinţă  parohului  unit  şi  unui 
magistru  de  rit. 4  Aceasta  din  multe  cauze  nu  s’a  împlinit  şi  epis¬ 
copii  româneşti  au  rămas  tot  numai  cu  rezidenţa  lor  de  până 
aci. 5  Ca  recompensă  însă  uniţii  dobândiră  9750  fl.  ca  să  repa- 

1  Bunyitay  57. 

‘‘  Bunyitay  49. 

s  Bunyitay  55,  53. 

4  Ardelean  50,  Bunyitay  86. 

s  Rezidenţa  veche  latină  azi  e  şcoala  reală.  Aici  182  Bunyitay  65. 

reze  şi  adapteze  zidirea  făcută  lor  de  Nic.  Csâky.  Acum  2  ani 
episcopul  actual  Radu  a  demolat-o,  şi  în  locul  ei  a  ridicat  un 
palat  mândru  ca  din  poveste. 

Catolicii  s’au  îngrijit  şi  de  aceea,  ca  pe  sama  uniţilor  să  se 
crească  preoţi  cu  o  cultură  mai  aleasă,  aşa  Nic.  Csâky  cere  dela 
Carol  al  Vl-lea,  ca  să  exopereze  primirea  alor  4  teologi  români 
la  Roma.  S’au  primit  numai  2,  cari  în  1748  erau  deja  acolo  şi 
superiorii  erau  mulţămiţi  cu  purtarea  şi  progresul  lor.1 

Afară  de  spesele  a  căror  pomelnic  făcurăm,  episcopia  latină 
şi  capitul  ei  a  primit  asupra  sa  odată  pentru  totdeauna  şi  susţi¬ 
nerea  parohiilor  unite  (dreptul  patronatului), 2  ca  să  tăcem  de  alte 
spese  mărunte  —  a  căror  număr  şi  nume  nici  nu  se  poate  ţinea 
în  evidenţă  —  ce  trebuiau  făcute  pentru  cauza  unirei. 3 

(Va  urma).  _ _ _  GfWitt. 


SF.  I O  AN  GURĂ  DE  AUR. 

d)  Părerile  sale  despre  însemnătatea  predicei. 

Una  dintre  chemările,  prin  a  căror  realizare  a  săvârşit  Mân¬ 
tuitorul  marea  operă  a  mântuirii,  a  fost  chemarea  sa  profetică 
sau  învăţătorească.  Ca  învăţător  al  lumei  ne-a  descoperit  Chri- 
stos  lumina  cerească  a  învăţăturilor  credinţei  şi  moralei  creşti¬ 
neşti.  Acea  lumină,  care,  ca  şi  cea  a  soarelui  şi  ca  tot  darul 
desăvârşit,  de  sus  a  trebuit  să  vină,  dela  Părintele  luminilor,  ca 
să  lumineze  cărările  întunecoase  ale  vieţii  omeneşti.  Tainele  îm¬ 
părăţiei  lui  Dumnezeu,  cele  nepătrunse  de  mintea  omenească, 
trebuia  să  le  descopere  Fiul  lui  Dumnezeu,  precum  însuş  ne 
spune:  «se  cade  mie  să  vestesc  împărăţia  lui  Dumnezeu....  că 
spre  aceasta  sunt  trimis»  (Luca  4,  24). 

Comoara  învăţăturii  de  credinţă  şi  vieaţă  creştinească  a  în- 
credinţat-o  Mântuitorul  apostolilor  săi,  ca  să  o  vestească  la  toată 
zidirea,  la  toate  neamurile  pământului,  învăţându-le  să  păzească 
toate  cele  poruncite  (Marcu  16,  15;  Mat.  28,  19).  Urmând  ace¬ 
stei  porunci,  apostolii  au  «propoveduit  pretutindenea»  (Marcu  16, 
20),  înfruntând  cu  bărbăţie  toate  primejdiile  venite  dela  protivnici, 
şi  când  datoria  apostoliei  a  cerut,  pecetluind  adevărul  ei  prin 

1  Bunyitay  52,  54,  5Q. 

’—'J  Bunyitay  78,  54. 

U 

Sângele  lor  de  mucenici.  Dar  cuvântul  adevărului  nu  se  opreşte 
în  faţa  puterii  protivnice,  ci  sboară  mai  departe,  purtat  pe  ari¬ 
pile  însufleţirii  celor  ce  au  urmat  în  apostolie,  cari  au  păzit  firul 
poruncei:  «propovedueşte  cuvântul,  stai  asupra  cu  vreme  şi  fără 
de  vreme»  (II  Timotei  4,  2),  căci :  «cu  îndoită  cinste  să  se  cin¬ 
stească,  ceice  ostenesc  în  cuvânt  şi  întru  învăţătură»  (I  Timotei 
5,  17).  Şi  cuvântul  celor  chemaţi  pătrunde  în  inimi,  le  preface, 
le  renaşte  spre  o  nouă  vieaţă,  şi  în  scurtă  vreme  schimbă  faţa 
istovită  a  lumei  sufleteşti  de  mai  nainte.  Prin  continuitatea  preo¬ 
ţiei  dela  apostoli,  biserica  învăţătoare,  înzestrată  cu  «sabia  Du¬ 
hului»,  a  vestit  cuvântul  evangeliei  —  uneori  cu  mai  multă, 
alteori  cu  mai  puţin  zel  —  până  în  ziua  de  astăzi. 

Vestirea  cuvântului  de  învăţătură  este,  prin  urmare,  o  atri¬ 
buţie  esenţială  a  preoţiei  şi  o  datorie  de  căpetenie  a  preoţimei 
creştine. 

Dela  măsura  în  care  va  fi  pătruns  preotul  de  însemnătatea 
acestei  datorii,  depinde  zelul  ce-1  va  arăta  întru  propoveduirea 
cuvântului.  Şi  dela  felul  cum  va  îndrepta  cuvântul  adevărului, 
va  depinde  în  mare  parte  îndreptarea  vieţii  celor  încredinţaţi  pă- 
storirei  sale.  Puterea  adevărului  crucii  a  învins  lumea,  —  puterea 
aceluiaş  adevăr  trebue  să  învingă  răsvrătirea  patimilor  omeneşti 
şi  să  închidă  gura  necredincioşilor.  Leacul  sufletului  cufundat  în 
păcate  şi  lumina  celorce  umblă  întru  întunerecul  necredinţei,  este 
învăţătura  dreptei  credinţe,  care  prin  convingerea  minţii  şi  prin 
sfinţirea  vieţii,  pe  toţi  trebue  să-i  povăţuiască  pe  calea  desăvâr¬ 
şirii,  să-i  apropie  de  Dumnezeu.  Pe  cel  rău  îl  va  face  bun,  pe 
cel  bun  îl  va  face  şi  mai  bun.  De  aceea:  «vino,  apropie-te  cu 
încredere  de  mine,  învăţătorul  tău,  —  zice  sf.  loan  —  vino  şi  dacă 
eşti  sănătos  sufleteşte,  ca  să  ajungi  mai  sănătos,  căci  cuvântul 
are  în  sine  puterea  de  a  vindeca  pe  cei  bolnavi  şi  a  întări  pe 
cei  sănătoşi ;  el  ridică  pe  cei  căzuţi  şi  fereşte  de  cădere  pe  ceice 
stau.»  1 

O  minunată  putere  se  desprinde  din  cuvintele  predicei  apo¬ 
stolice  şi  se  revarsă  asupra  sufletelor,  răpindu-le  cu  sine.  Harul 
cel  dumnezeesc  lucrează  împreună  cu  glasul  vestitorilor  evan¬ 
geliei,  deschizând  inimile  şi  îmblânzind  pornirile  celor  îndărătnici 


*  Homilia  quod  frequenter  conveniendum  sit. 

a  primi  solia  sfântă  a  mântuirii.  «Căci  spune-mi  prin  ce  a  învins 
Pavel  pe  jidovi  şi  a  convins  pe  Elini?  Intr’atâta  i-a  strâmtorat 
prin  cuvintele  sale,  încât  cercau  să-l  ucidă,  căci  nu  puteau  su¬ 
feri  să-şi  vadă  înfrângerea  cu  ochii...  Nu  a  câştigat  prin  o  sin¬ 
gură  cuvântare  pe  acel  membru  al  Areopagului,  Dionisie,  cetă¬ 
ţeanul  celei  mai  idololatrice  cetăţi  ?  Cunoaşteţi  apoi  întâmplările 
din  Tessalonic  şi  Corint,  din  Efes  şi  Roma;  acolo  a  tâlcuit  Pavel 

zile  şi  nopţi  întregi,  fără  întrerupere,  Scriptura .  Ca  un  zid 

clădit  din  diamant  incunjură  şi  cuprind  scrisorile  sale  toate  bi¬ 
sericile  pământului,  şi  ca  un  erou  neînvins  stă  el  şi  astăzi  în 
mijlocul  nostru,  îndemnând  sufletele  la  supunere  lui  Christos, 
limpezind  adevărurile  şi  risipind  trufia  celorce  se  împotrivesc  re¬ 
cunoaşterii  lui  Dumnezeu.» 1 

Nici  pilda  vieţii  virtuoase,  nici  chiar  puterea  făcătoare  de 
minuni  nu  poate  înlocui  şi  face  de  prisos  propoveduirea  prin 
cuvânt.  Apostolii  au  avut  şi  una  şi  alta,  dar  totuş  au  învăţat  şi 
cu  vorba,  îndemnând  şi  pe  alţii  să  facă  asemenea.  Căci:  « facerea 
nu  suplineşte  învăţarea ;  nu  eu  zic  aceasta,  ci  însuş  Mântuitorul, 
carele  aşa  grăeşte:  celce  va  face  şi  va  învăţa ,  acela  mare  se  va 
chema  întru  împărăţia  ceriurilor.  Insă  dacă  facerea  ar  cuprinde 
în  sine  şi  învăţarea,  ar  fi  cea  din  urmă  de  prisos,  şi  ar  fi  fost 
destul  a  zice:  celce  va  face.  Insă  Christos  prin  despărţirea  lor 
dela  olaltă  arată,  că  una  se  ţine  de  fapte,  alta  de  cuvânt,  şi  că 
spre  zidire  desăvârşită  au  amândouă  trebuinţă  una  de  alta.» 2 
Iar  într’alt  loc  zice:  «Dacă  ar  avea  cineva  sabia  Duhului  şi  pa¬ 
văza  credinţei  în  măsură  atât  de  mare,  încât  să  facă  minuni,  şi 
prin  semnele  minunilor  să  poată  astupa  gura  neruşinaţilor,  riar 
avea  lipsă  de  nici  un  ajutor  al  cuvântării.  Dar  şi  în  acest  caz 
nu  este  cuvântarea  netrebuincioasă,  ci  foarte  de  lipsă.  Fericitul 
Pavel  încă  a  ţinut  cuvântări,  măcar  că  era  admirat  pretutindenea 
prin  minunile  sale.  Şi  un  alt  oarecine  din  horul  acela  îndeamnă 
pe  ai  săi,  ca  să  se  silească  a-şi  câştiga  puterea  aceea,  zicând :  Fiţi 
totdeauna  gata  spre  răspuns  la  toţi ,  ceice  vă  întreabă  pe  voi  cu¬ 
vânt  pentru  nădejdea  cea  întru  voi»  (1  Petru  3,  15). s 

1  Despre  preoţie,  c.  IV. 

z  Despre  preoţie,  c.  IV,  5. 

8  Despre  preoţie,  c.  IV,  3. 

Cuprinsul  predicei  trebue  să-l  formeze  cuvântul  lui  Dumnezeu, 
învăţăturile  descoperite  în  scopul  mântuirii  oamenilor.  In  lumina 
acestor  învăţături  va  privi  şi  va  judeca  cuvântătorul  bisericesc 
vieaţa  omenească,  căci  luminaţi  de  făclia  credinţi!  trebue  să  vie¬ 
ţuiască  creştinii.  învăţătura  descoperită  este  adevăr  obiectiv,  căci : 
«ceeace  vine  dela  Dumnezeu,  nu  poate  să  ne  înşele»  '.  Nu  păreri 
subiective,  nici  iscodiri  ale  minţii  omeneşti,  ci  descoperirile  înţe- 
lepciunei  dumnezeieşti  are  să  le  propoveduiască  cuvântătorul. 
Voia  lui  Dumnezeu  are  să  o  tălmăcească  oamenilor,  spre  mân¬ 
tuirea  lor.  .  Ca  să  se  sfinţească  numele  lui  Dumnezeu  prin  vieaţa 
omenească  —  de  aceea  vorbeşte  el,  în  numele  lui  Dumnezeu.  «Nu 
ceeace  avem  dela  noi,  ci  ceeace  am  primit  dela  apostoli  vestim 
vouă  tuturora»  2  căci  «Iubiţilor,  noi  suntem  numai  slujitori,  şi  ceeace 
vă  vestim  nu  este  cuvântul  nostru,  ci  cuvântul  Iui  Dumnezeu».  3 
Greşesc  foarte  mult  acei  oratori,  cari  îşi  potrivesc  cuvântarea  după 
plăcerile  şi  dorinţele  nedisciplinate  ale  ascultătorilor,  ca  să-i  mă¬ 
gulească,  în  loc  ca  să-i  îndrepte.  Un  asemenea  orator  se  asa- 
mănă  cu  acel  părinte,  care-i  dă  fiului  său  bolnav  mâncările  cele 
plăcute,  iar  nu  cele  folositoare  sănătăţii1.  Toate  referinţele  vieţii 
ascultătorilor  pot  forma  obiect  al  predicei,  pentru  a  fi  judecate  în 
lumina  moralei  evangelice  şi  pentru  a  fi  aduse  în  desăvârşită  ar¬ 
monie  cu  preceptele  ei.  Cuvântările  singuratice,  cari  urmăresc 
acest  scop,  trebue  aduse  în  legătură  unele  cu  altele  ca  să  reprezinte  un 
întreg  şi  să  se  întregească. 

Din  necezitatea  şi  însemnătatea  deosebită  ce  o  are  predica 
pentru  viaţa  creştinească  rezultă  răspunderea  grea  ce  trebue  să 
apese  conştiinţa  cuvântătorului  întru  îndeplinirea  chemării  sale. 
El  este  răspunzător  înaintea  Iui  Dumnezeu  şi  a  oamenilor  pentru 
fiecare  suflet  şi  pentru  întreagă  vieaţa  turmei  încredinţate  păsto- 
rirei  sale.  «Pentrucă  —  zice  sf.  loan  —  cine  este  pus  ca  să  în- 
drepteze  neştiinţa  altora  şi  să  atragă  luarea  aminte  asupra  răs- 
boiului  apropiat  cu  iadul,  acela  nu  poate  să  se  desvinovâţească 
cu  neştiinţa  sa,  nici  să  zică:  eu  n’am  auzit  trâmbiţa,  n’am  pre¬ 
văzut  răsboiul.  Căci  chemarea  lui  este,  precum  zice  Ezechiîl,  ca 

1  Omilia  2  la  ep.  2  cătră  Corinteni. 

3  Omilia  6  la  ep.  1  cătră  Corinteni. 

8  Omilia  3  la  ep.  2  cătră  Tessaloniceui. 

*  Omilia  30  la  Fapt.  Apost. 

să  trâmbiţe  şi  pentru  alţii  şi  să  vestească  răul  ce  ameninţă.  Pentru 
aceea  pedeapsa  este  neapărată  de  ar  cădea  măcar  numai  unul. 
Căci  dacă  venind  solia,  el  nu  va  trâmbiţa  poporului,  şi  străjarul 
nu  va  da  semn,  şi  sabia  venind  va  lua  un  suflet,  acesta  pentru 
fărădelegea  sa  s’a  prins,  dară  sângele  lui  din  mâna  străjarului 
se  va  cere».1  Celce  nu  simte  în  sine  vrednicia  şi  puterea  de  a 
învinge  greutăţile  chemării  de  învăţător,  acela  să  nu  ia  asupra-şi 
o  asemenea  sarcină,  ci  să  fugă  de  ea,  chiar  când  ar  fi  îndemnat 
de  alţii  a  o  primi.2  «încetează»  - —  îi  zise  sf.  loan  amicului  său 
Vasilie,  care-1  mustră  fiindcă  nu  primise  episcopia  ce  i-s’a  îmbiat, 
încetează  dară  a  mă  înbrâncî  într’o  judecată  neînlăturabilă.  Căci 
aici  nu  este  vorba  despre  demnitatea  unui  duce  sau  rege,  ci 
despre  o  diregătorie,  ce  are  trebuinţă  de  o  virtute  îngerească ».s 

Acestea  sunt  părerile  sf.  Ioan  despre  însemnătatea  predicei 
şi  despre  chemarea  preotului  ca  învăţător  al  poporului,  păreri 
spuse  înainte  de  aceasta  cu  1500  de  ani,  dar  cari  se  potrivesc 
minunat  şi  pentru  zilele  noastre,  căci  mai  ales  astăzi  trebue  să 
aibă  cuvântătorul  «virtute  îngerească». 

Cari  anume  sunt  calităţile  ce  le  cere  sf.  Ioan  dela  un  orator 
bisericesc  —  vom  vedea  în  numărul  viitor.  pr  ^  Bălan. 


CREDINŢA  PĂRINŢILOR  NOŞTRI. 

De  câţiva  ani  încoace  am  avut  bucuria  să  vedem  bărbaţi 
învăţaţi  de  ai  noştri,  dintre  mireni ,  apărând  cu  scrisul  lor  temeinic 
şi  plin  de  însufleţire  —  credinţa  părinţilor  noştri. 

Se  împlinesc  trei  ani,  de  când  am  ascultat  erudita  conferinţă 
despre  «religiune  şi  ştiinţă»  a  d-lui  Alex.  de  Mocsonyi,  cetită4 
de  d-1  V.  Branişte  cu  ocazia  adunării  generale  a  «Asociaţiunii» 
ce  s’a  ţinut  Ia  Sibiiu  în  1905,  în  care  conferinţă  se  apără  cu 
energie  dogmele  credinţei,  ca  principiile  de  vieaţă  ale  bisericei.  — 
Am  urmărit  cu  satisfacţie  polemica  purtată  cu  succes  de  d-I 
Dr.  A l.  C.  Paulescu,  profesor  la  facultatea  de  medicină  din  Bu- 

1  Despre  preoţie,  c.  VI,  1. 

J  Omilia  2  la  ep.  cătră  Tit.  Mij  ytreafrou  qtSâa  xa).og,  tl  t i]g  tou 

«|/«c  â rre/eic,  d\).d  zeci  fj.y.ofJt >'0<;  «tot i/Sa. 

3  Despre  preoţie,  c.  VI.  2. 

*  Conferinţa  a  fost  tipărită  în  1905.  A  apărut  şi  în  traducere  germană. 

cureşti  împotriva  unor  fii  sufleteşti  ai  lui  Haeckel,  cari  neeunoscând 
progresele  mai  nouă  ale  biologiei  şi  psihologiei,  joară  în  abera- 
ţiunile  filozofiei  vulgare  a  monismului.1  —  Acum  doi  ani,  învă¬ 
ţatul  profesor  şi  însufleţitul  naţionalist  A.  C.  Caza ,  a  ţinut  cu 
ocazia  inaugurării  festive  a  anului  la  universitatea  din  Iaşi,  o 
conferinţă  despre  problema  şi  însemnătatea  socială  a  creştinismului.2 
Cu  o  adevărată  mângâiere  sufletească  am  cetit  articolul  «Practica 
religioasă»,  scris  cu  o  adâncă  simţire  creştinească  de  d-1 1.  Slavici , 
pentru  a  arăta  binecuvântările  ce  le  revarsă  religiunea  creştină 
asupra  vieţii,  şi  pentru  a  trezi  conştiinţele  adormite  ale  celor  ne¬ 
păsători.3  —  In  numărul  de  sf.  Paşti  al  revistei  «Sămănătorul», 
ce  apare  la  Bucureşti,  publică  dd  Aurel  C.  Popovici  un  strălucit 
articol  sub  titlul  din  fruntea  acestor  şire. 

Astăzi,  când  «spre  a-ţi  păstraşi  manifesta  credinţa  în  Dumnezeu, 
se  cere  mare  curaj,  în  acest  veac  al  demagogiei  cărturare»  — 
cum  constată  d-1  A.  C.  Popovici,  —  păşirea  acestor  bărbaţi  în 
interesul  credinţei  noastre  o  salutăm  cu  mare  bucurie  şi  îi  atribuim 
o  deosebită  importanţă.  Sperăm,  că  prin  scrisul  lor  înţelept  se 
vor  trezi  la  lumină  şi  acei  mărunţi  cârtitori,  a  căror  putere  spi¬ 
rituală  se  epuisează  întru  a  nega  şi  zeflemiza  în  mod  uşuratic 
adevărul  religiunei,  căci  e  prea  puţină  pentru  a-l  cuprinde  şi  adânci. 
Sperăm,  că  se  vor  converti  cu  sufletul  şi  aceia  dintre  intelectualii 
noştri,  cari  şi-au  pierdut  credinţa  părinţilor,  ori  se  arată  indife¬ 
renţi  faţă  de  ea.  Apărarea  credinţei  e  mai  cu  efect,  când  vine 
din  parte  mirenească,  şi  va  aduce  desigur  foloase,  dacă  nu  va 
părăsi  terenul  credinţelor  pozitive  ale  bisericei  noastre. 

In  cele  următoare  reproducem  cea  mai  mare  parte  din  articolul 
d-lui  A.  C.  Popovici.  După  o  introducere,  care  ne  arată  pe  cu¬ 
getătorul  adânc,  care  simte  admiraţie  şi  respect  în  faţa  proble¬ 
melor  mari  ale  existenţii,  urmează  astfel: 


1  Vezi  „Convorbiri  literare"  a.  1904— 1907  şi  revista  „Spitalul"  1904.  Dl  Dr.  N.  C. 
Paulescu  a  publicat  o  scriere:  „Noţiunile"  „suflet"  şi  „Dumnezeu"  în  psihologie,  Bucu¬ 
reşti,  1905  —  pe  care  o  recomandăm  şi  cetitorilor  noştri. 

2  Conferinţa  d-lui  A.  C,  Cuza  a  fost  publicată  numai  în  extras  în  ziare.  Avem  făgă¬ 
duinţa  de  a  o  ceti  publicată  în  întregime. 

s  Articolul  d-lui  I.  Slavici  a  apărut  în  „Convorbiri  literare"  Nr.  9  din  1907.  S'a 
reprodus  şi  în  „Tribuna"  dela  Arad.  Ca  să-l  aibă  şi  cetitorii  noştri,  pentru  importanţa 
ce  i-o  atribuim,  îl  vom  reproduce  în  Nr.  duplu,  ce  va  apare  în  vacanţe,  al  revistei 
noastre. 

II. 

Luaţi-mi  credinţa  în  Dumnezeu,  şi-mi 
luaţi  patria.  Dacă  nu  aş  fi  un  creştin  drept- 
credincios,  dacă  nu  aş  avea  minunata  bază 
a  religiunii  în  mine,  n’aţi  fi  avut  parte  de 
un  asemenea  cancelar.  Bismarck. 

Sfântă  zi  a  învierii!  Dangăt  de  clopote  mângâietoare,  străzi  şi  pieţe 
liniştite,  curăţite  de  «afaceri»,  de  a  vieţei  sarbădă  proză.  Multe  case-s  nou 
spoite  şi  tot  poporul  în  sărbătoare.  Mulţi  în  haine  noi.  Copii  cu  ouă 
roşii  în  mâni,  cu  veselie  în  faţă.  Obştesc  repaos.  Căci  e  praznic  mare. 
Sfinţit  şi  sfânt,  tot  sfânt  de  două  mii  de  ani!  Moment  înălţător  de  inimi 
şi  de  gânduri.  Câtă  poezie  şi  cât  farmec  de  vieaţă  în  acest  simbol!  Şi, 
Doamne,  cât  adevăr  al  vieţei  şi  dătător  de  vieaţă  se  cuprinde  într’ânsul! 
Ce  adevăr  profund  şi  sacru!  Şi  ce  puţini  îl  înţeleg  după  atâta  amar  de 
vreme,  şi  mulţi  îl  preamăresc  cu  inima  —  îndoită!  Simt  şi  ei  că-i  adevăr 
la  mijloc  şi  nu  «superstiţie»,  dar  li-e  frică  de  a  noilor  cărturari  intoleranţă, 
fc  natural.  Căci  spre  a-ţi  păstra  şi  manifesta  credinţa  în  Dumnezeu,  se 
cere  mare  curaj  —  în  acest  veac  al  demagogiei  cărturare.  Şi  multă  ştiinţă 
pozitivă  îţi  trebue  în  ziua  de  azi,  ca  să  poţi  descoperi  adevărul  şi  să-l  poţi 
pricepe  pe  deplin,  în  marele  labirint  al  sofismelor  sclipitoare  de  logică  şi 
de  pseudocultură. 

Sunt  oameni  cari  cunosc  rezultatele  pozitive  ale  lungilor  discuţii 
asupra  raportului  dintre  ştiinţă  şi  credinţă.  Şi  totuş,  nenorocita  instrucţie 
abstractă  care  ne  usucă  de  vre-o  50  de  ani,  îi  face  a  crede  că  d.  p.  citate 
din  evanghelii  ar  fi  citate  de  paradă,  din  «superstiţii»,  dintr’o  inferioară 
«metafizică  a  poporului»  cum  zice  Schopenhauer.  Nici  nu  bănuesc  măcar 
ce  adânci  adevăruri  din  natură,  din  experienţa  vieţei,  din  realitatea  vie, 
se  cuprind  într’ânsele!  Adevăruri  din  natură,  coroborate  de  întreaga  noastră 
ştiinţă  modernă.  Dar  azi  nu  pot  să  dau  decât  câteva  indicaţii  în  toată 
chestiunea  aceasta. 

«Christos  a  înviat»?  Da!  Adevărat  că  a  înviat!  —  Căci  nu  e  o 
«superstiţie»  acest  cuvânt!  E  un  adevăr!  Un  adevăr  istoric  îmbrăcat  într’o 
sublimă  poezie.  Căci  prin  Christos,  oameni  şi  popoare  au  înviat  la  vieaţă, 
Ia  realitate,  la  adevărata  fire  omenească  capabilă  de  idealuri  morale,  aşa 
cum  e,  cum  a  făcut-o  Dumnezeu.  Christos  a  înviat  el  însnş,  şi  a  în¬ 
viat  o  lume  întreagă  —  din  trufia  cărturarilor,  din  neştiinţa  lor  şi  groapa 
lor!  A  înviat  o  lume  de  sub  ruinele  sofismelor  ce  o  omorise,  ce  o  îngro¬ 
pase  de  vie.  Gândiţi-vă  numai  la  toată  prăfăria  morală  în  care  se  îneca 
atunci  civilizaţia  elină;  gândiţi-vă  la  agonia,  sub  aparenţe  de  sănătate,  de 
«progres»  şi  de  «mărire»,  în  care  se  sbătea  civilizaţia  Romei,  ajunsă  atunci 
la  epoca  lui  Luchian,  a  retorilor  şi  gladiatorilor,  a  necredinţei  şi  imorali¬ 
tăţii  generale,  a  democraţiei  cesariste  cu  doctrina  «panem  et  circenses». 
«Civilizaţia»  ajunsă  la  Caligula,  la  Nerone  şi  Heliogabal,  la  politica  pre- 
torienilor,  «suverani  alegători»  de  dictatori  imorali,  de  crude  dictature 
militare ! 

«Christos  a  Înviat?»  Da!  Adevărat  că  a  înviat!  El  singur  înviase 
din  groapa  în  care  ajunsese  tot  neamul  lui  Israil  prin  semeţia  cărturarilor 
a  leviţilor  şi  ticăloşia  fariseilor  şi  vameşilor  săii  E  peste  putinţă  a  înţelege 
pe  Cliristos  dacă  nu  ştii  că  el  e  mereu  preocupat  de  neamul  lui  pe  care 
voia  să-l  reformeze  în  prima  linie,  pe  «acest  neam  desfrânat  şi  păcătos». 
(Marcu  C.  VIII.  38),  «neam  necredincios»  (Marcu  C.  IX.  19).  De  fapt 
însă  prin  Christos  au  înviat  alte  popoare  din  sălbătăcia  ce  urmase  după 
subminarea  şi  sguduirea  raţionalistă  a  credinţelor  antice.  Căci  retorii  şi 
sofiştii,  dărâmând  simboluri  pe  cari  nu  le  pricepuserâ,  au  nimicit  credinţele 
popoarelor  lor  proprii,  temeliile  lor  morale  şi  cu  ele  toată  cultura  lor  cla¬ 
sică.  In  locul  credinţelor  tradiţionale,  turnaseră  pe  suflete  —  leşie !  Leşia 
distrugătoare  a  «răspunsurilor  lor»  individuale,  «ştienţifice»,  «perfecte»  în 
vecinicile  enigme  ale  existenţei  1  Luaseră  naţiunilor  credinţa  religioasă,  pânea 
zilnică  a  vieţei  lor  sufleteşti,  şi  le  hrăniseră  cu  piatra  acră  a  «ştiinţelor»! 
A  «ştiinţelor»  formaliste  şi  abstracte,  din  minţi  speculative  în  vânt,  fără 
temeiu  în  experienţă.  Popoarele,  lipsite  de  ori-ce  razim  moral,  cu  moartea 
în  suflet,  arse  de  setea  unei  credinţe  puternice  ce  nu  mai  era,  în  nici  o 
formă,  nicăiri  în  lumea  lor,  în  plină  descompunere  naţională,  —  popoarele 
au  înţeles  repede  şi  au  primit  cu  cucernicie  evangelia  lui  Christos,  a  ade¬ 
văratului  Messia.  Şi  Messia  a  fost.  Căci  el  le-a  mântuit.  El  a  liniştit 
marea  zbuciumată,  talazurile  sufletelor  pierdute  de  cărturari  limbuţi :  «Făţar¬ 
nicilor,  faţa  pământului  şi  a  cerului  ştiţi  să  le  cercetaţi,  dar  acest  timp  cum 
nu  ştiţi  să-l  cercetaţi?»  (Luca  XII.  56).  Le-a  mântuit  din  anarhia  ce  era 
să  le  omoare  şi  trupeşte  nu  numai  naţionaliceşte. 

El  care  nu  era  «reprezentantul»  lor  ca  semeţii  lor  cărturari,  farisei 
şi  vameşi,  ci  adevărat  biciul  lui  Dumnezeu  în  contra  lor,  reacţiunea  întru¬ 
pată  în  contra  abstracţiunilor  logice  ce  scufundaseră  lumea  iarăş  în  barbarie. 

111. 

„Fiecărui  om  i-se  impune  convingerea 
că  par’câ  îndărătul  naturei  s’ar  fi  ascunzând 
o  fiinţă  mare,  rânduitoare  şi  cârmuitoare11... 

Ooethe. 

Christos,  în  înalta  lui  înţelepciune  şi  adânca  lui  smerenie,  n’a  dat 
«explicaţia»,  «deslegarea  ştienţifică»  a  tainei.  Nici  n’a  încercat  măcar  să 
dea  şi  el,  ce  şi  atunci  numai  «cărturarii*  dădeau,  vre-o  «cosmogonie  inte¬ 
grală»  ca  a  Iui  Haeckel  de  astăzi  bunăoară  şi  a  tuturor  demagogilor 
«ştiinţifici». 

Christos  a  urcat  Calvarul  şi  a  murit  pe  Sfânta  Cruce,  pentrucă  fusese 
o  dumnezeiască  incarnaţiune  a  adevărului  etern,  că  rostul  primordial  şi 
final  al  lumei  e  şi  rămâne  o  vecinică  taină  a  firei  ei  nepătrunse,  o  taină 
a  «Tatălui  Ceresc». 

Oamenii  mari  şi  cu  tâlc  adevărat  în  scriptura  firii,  a  ştiinţei  omeneşti, 
mai  ales  Houston  Stewart  Chamberlain,  spiritul  cei  mai  distins  în  sinteze 

culturale,  au  dovedit  că  deosebirea  d.  p.  între  Buda  şi  Christos  e  radicală. 
Ea  rezidă  în  concepţiile  lor  despre  vieaţa  omenească.  Nirvanismul  e 
mâhnirea  de  mizeriile  «fatal  legate  de  o  mână  de  pământ».  E  tăgăduirea 
categorică  a  vre-unui  bine  pentru  omul  In  vieaţă.  Şi  faţă  de  el  şi  scep¬ 
ticismul  european,  Creştinismul  e  mântuirea.  Mântuirea  tocmai  din  această 
supremă  desnădejde  a  sufletului  doritor  de  deslegări  precise  la  întrebări 
organice,  funcţionale  ale  minţii  omeneşti.  Creştinismul  cu  toate  alegoriile 
lui  şi  legendele  lui  deosebite,  în  fond  e  recunoaşterea  umilă,  cucernică  a 
adevărului  inexorabil  că  lumea  este  o  minune  divină,  pe  care  o  poţi  cer¬ 
ceta  şi  trebue  s’o  cercetezi,  şi  de  care  te  poţi  bucura  în  voia  inimei,  dar 
de  al  cărei  «rost  ultim»,  «adevărat»,  niciodată  nu  vei  da,  pentrucă  este  şi 
rămâne  o  taină  nevăzută,  a  lui  Dumnezeu.  De  aceea  crede  în  Dumnezeu 
şi  nu  cerceta!  Nu  căuta  să  explici  tu  în  mod  «ştienţific»  probleme  ce  nu 
sunt  ştienţifice! 

Budismul  e  blânda  resemnare  a  desnădejdii  sublime.  E  conştienta 
ucidere  a  voinţei  de  a  trăi,  e  o  religiune  a  îngropării  de  viu,  a  pesimis¬ 
mului.  Christos,  din  contră,  nu  priveşte  vieaţa  ca  «o  deşertăciune  a  de¬ 
şertăciunilor»,  el  o  afirmă.  El  chiamă  lumea  la  vieaţă.  Dar  pe  temeiul 
credinţei  în  Dumnezeu,  în  tainicul  rost  al  lumei,  al  bunătăţii  dumnczeeşti 
şi  al  înţelepciunei  omeneşti,  al  păcei  şi  al  smereniei  în  faţa  lui  Dumnezeu 
pe  care  să  nu-1  ispitim.  «Adevăr  zic  vouă,  dacă  nu  vă  veţi  întoarce  şi 
nu  veţi  fi  ca  copiii,  nu  veţi  întră  întru  împărăţia  cerurilor».  Învăţătură  plină 
de  înţeles!  Ea  la  taina  lumii  se  referă  şi  de  această  ispită  să  ne  ferim: 
de  ispita  de  a  «explica»  noi,  oameni  mărginiţi,  în  mod  «ştienţific»,  «per¬ 
fect  şi  absolut»  vecinice  «probleme»  ce  nu  sunt  explicabile  după  nici  un 
metod  «ştienţific». 

Această  taină  minunată  s’o  admirăm  şi  s’o  iubim  căci  pe  ea  numai 
Dumnezeu  o  înţelege.  Dar  să  nu  ne  pierdem  minţile  căutând  a  înlocui 
credinţele  noastre  în  Dumnezeu  cu  «soluţii»  şi  «explicaţii»  pretinse  «ştien¬ 
ţifice».  Pentrucă  «ştienţifice»  nu  pot  fi  niciodată.  Sunt  însă,  precum  au 
fost  totdeauna,  păcate,  disolvante  pentru  ori-ce  civilizaţie.  Căci  «Pe  Dum¬ 
nezeu  nimeni  nu  l-a  văzut  vre-odată,  Fiiul  unul  născut,  care  este  la  sânul 
Tatălui,  acela  a  spus»,  (loan,  Cap,  1.  18). 

«Cristos  a  înviat?»  Da!  adevărat  că  a  înviat! — Căci  ei  şi  numai 
el  a  dat  şi  noilor  veniţi,  «barbarilor»,  putinţa  unei  armonii  a  sufletului 
omenesc  cu  vieaţa.  Pentrucă  ei  ne-a  desvălit  adevărata  fire  a  lucrurilor  în 
lume.  El,  unicul  «filozof  naturalist»  pe  care  l-a  dăruit  Dumnezeu  acestei 
planete.  Da,  de  o  mie  de  ori  da,  Dumnezeu!  Căci  «natura»  nu-i  decât 
o  altă  vorbă  pentru  Dumnezeirea  necuprinsă  ’  şi  numai  semeţia  cărtura¬ 
rului  neînţelegător  de  ştiinţă  se  fereşte  de  a  pomeni  de  Dumnezeu. 

1  înţeleg  aşa:  „semeţia  cărturarului  neînţelegător  de  ştiinţă",  ferindu-se  a  pomeni 
de  Dumnezeul  adevărat,  îşi  făureşte  din  „natură"  un  Dumnezeu  falş,  un  idol,  căruia 
i^se  închină.  Dav.  Friedr.  Strauss  a  zis:  „Wir  fordern  fur  unser  Universutn  dieselbe 
•  letăt,  vvie  der  Fromme  alten  Stiis  fur  seinen  Gott".  Der  alte  u.  der  neue  Glaube. 

■  Auft.  Ges.  Schriften.  VI.  Bând.  p.  97.  Adevărul  e:  că  natura  se  deosebeşte  de  Dum¬ 
nezeu,  precum  se  deosebeşte  făptura  de  Făcător,  ’  N.  D. 

înlocuiţi  d.  p.  în  mai  toate  învăţăturile  lui  Christos  cuvântul  «Dum¬ 
nezeu»  sau  «Tatăl  cel  ceresc»,  care  supără  «ştiinţa»,  cu  cuvântul  «natură», 
«firea  omenească,  a  lumii,  a  neamurilor,  şi  abia  atunci  veţi  înţelege  că 
religiunea  lui  e  şi  azi  «modernă»  şi  modernă  va  fi  în  vecii  vecilor. 

Christos  văzuse  tot  şi  lămurit  ce  nu  văzuse  nimeni  dinaintea  lui,  tot 
ce  o  minte  omenească  poate  vedea  vre-odată:  condiţii  fundamentale  ale 
vieţei  popoarelor.  Văzuse  că  numai  pe  o  credinţă  de  stâncă  se  poate 
clădi  o  vieaţă,  o  vieaţă  demnă  de  om,  de  o  naţiune,  o  adevărată  civilizaţie. 
Şi  toată  ştiinţa  exactă  la  care  a  ajuns  lumea,  ne  dovedeşte  adevărul  azi 
incontestabil  că  fără  o  sinceră  şi  adâncă  credinţă  în  Dumnezeu,  nici  o 
adevărată  cultură  nu  e  cu  putinţă. 

Christos  ne  învaţă  adevărata  credinţă  în  Dumnezeu  şi  de  aceea  ne 
poate  da  nădejdea  într'o  uşurare  a  durerii  omeneşti  în  lumea  aceasta.  Şi 
el  ne-a  dat,  el  cel  dintâiu  în  lume,  învăţătura  cea  mai  adevărată  pentru 
aceasta:  iubirea  lui  de  oameni.  El,  fenomen  al  bunătăţii  şi  al  blândeţei, 
cea  mai  sfântă  inimă  omenească  între  noi,  bieţi  copii  pribegi,  treziţi  într’o 
lume  de  noi  în  veci  neînţeleasă  în  rostul  fiinţei  ei  adevărate.  Ceteşte 
mereu  şi  adânceşte  mereu,  în  fiece  oară  a  vieţei  tale,  învăţătura  aposto¬ 
lului  cătra  Corinteni:  «Şi  de  aş  grăi  în  limbile  omeneşti  şi  îngereşti,  iară 
dragoste  nu  am,  făcutu-m’am  aramă  sunătoare  şi  chimbal  resunător.  Şi  de 
aş  avea  prorocie  şi  aş  ştî  toate  tainele  şi  toată  ştiinţa  şi  de  aş  avea  toată 
credinţa  încât  să  mut  şi  munţii,  iară  dragoste  nu  am,  nimic  nu  sânt».  Ce 
mult  ne-a  ajutat  această  învăţătură  sublimă  timp  de  două  mii  de  ani!  Şi 
unde  am  fi  dacă  ne-am  putea  pătrunde  de  ea,  fiecare  dintre  noi  în  toată 
fiinţa  noastră,  în  fiecare  faptă  a  noastră!  Câtă  dreptate  avea  Novalis  zicând, 
că  abia  ne  găsim  la  pragul  Creştinismului  şi  că  în  evanghelii  sânt  ade¬ 
văruri  vecinice  de  studiat!  Abia  suntem  la  pragul  lui!  Şi  o  lume  de  noi 
cărturari,  de  retori  şi  de  sofişti,  săpând  la  baza  întregei  noastre  culturi 
moderne,  la  credinţa  noastră  bimilenară  în  Dumnezeu,  vor  să  ne  întoarcă 
înapoi,  în  starea  primitivă  a  omenirii! 

IV. 

Eu  spre  aceasta  sunt  născut  şi  spre  aceasta 
am  venit  în  lume  ca  să  mărturisesc  pentru 
adevăr.  Oricine  care  este  din  adevăr,  ascultă 
de  glasul  meu. 

Dela  loan,  cap.  XIX,  37. 

Am  mai  spus-o:  în  scriptura  tainelor  vieţei,  în  ştiinţă,  şi  mai  ales  în 
evanghelia  lui  Christos,  se  ceteşte  cu  evlavie.  Numai  astfel  poţi  pătrunde 
până  în  adâncul  adevărurilor  ei  eterne. 

Christos  nu  ne-a  făgăduit  o  împărăţie  cerească  în  afară  de  noi.  El 
ne  învaţă  respicat:  «împărăţia  cerească  e  înlăuntrul  vostru»  '.  în  hărnicia 
fiecăruia,  în  virtuţile  sale,  în  înjugarea  patimilor  şi  a  poftelor  nechibzuite. 
«Luaţi  jugul  meu  asupra  voastră  şi  învăţaţi  dela  mine  că  blând  sânt  şi 


1  Luca,  XVII.  21. 

smerit  cu  inima  şi  veţi  afla  repaos  inimelor  voastre!  Căci  jugul  meu  este 
bun  şi  povara  mea  uşoară  este».1  Este  un  glas  ce  răsună  prin  două  mii 
de  ani,  ca  o  eternă  simfonie  a  cerului  şi  a  pământului ! 

Christos  e  mila  însăşi,  pentrucă  e  dragostea  şi  bunătatea  ideală,  su¬ 
blimul  sufletului  omenesc.  El  simte  toate  adevărurile  esenţiale  pentru 
vieaţa  omenească.  Şi  de  aceea  zice:  «Daţi  Chesarului  ceeace  este  a  Che- 
sarului»  (a  Statului)  «şi  lui  Dumnezeu  ceeace  este  a  lui  Dumnezeu».  Iar 
în  ordinea  de  Stat  şi  în  vieaţa  popoarelor  să  nu  ne  închipuim  egalitate 
şi  un  pacifism  cu  râuri  de  lapte  şi  miere,  căci  iată  ce  spune  el:  «Nu  so¬ 
cotiţi  că  am  venit  să  pun  pace  pe  pământ.  Nu  am  venit  să  pun  pace 
între  voi,  ci  spada 3.  Foc  am  venit  să  arunc  pe  pământ  şi  cât  de  mult 
doresc  să  fie  aprins»  3.  Pentrucă  aşa-i  vieaţa  pe  pământ,  aşa-i  natura,  nu 
altfel.  Numai  aşa  se  poate  afirma  vieaţa,  numai  aşa  se  poate  trăi  în  lume: 
prin  încordarea  tuturor  puterilor  sufleteşti  şi  trupeşti  sub  cârma  înţelep- 
ciunei,  prin  luptă  statornică  şi  leală,  căci:  «împărăţia  cerurilor  se  ia  prin 
stăruinţă»,  —  nu  prin  drepturi  imaginare ;  deoarece  «strâmtă  este  poarta 
şi  îngustă  calea  ce  duce  la  vieaţa  şi  puţini  sunt  care  o  află».  Pe  această 
poartă  numai  prin  hărnicie  şi  înţelepciune  se  întră,  nu  prin  simple  «voinţe» 
platonice.  De  aceea  sunt  «mulţi  chemaţi,  dar  puţini  aleşi». 

Ştiinţa  positivă  abia  după  două  mii  de  ani  de  cercetări  verifică  azi 
aceste  adevăruri!  Şi  tot  numai  printr’un  adevărat  cunoscător  al  firei,  el 
însuş  cu  credinţă  în  Dumnezeu,  prin  Darwin.  El  nu  a  «dovedit»  deloc 
descendenţa  omului  din  maimuţă,  după  cum  pretind  urmaşi  de  ai  săi  ne¬ 
înţelegători,  şi  pripiţi  în  durare  de  sisteme  teoretice  pe  nisip.  Dar  el  ne-a 
arătat,  în  mod  ştiinţific,  continue  asemănări  şi  continue  prefaceri,  adaptări 
şi  selecţiuni,  «lupta  pentru  existenţă  în  natură».  Şi  nimic  mai  mult.  Şi 
oricine  mai  susţine  «dovedită»  descendenţa  din  «maimuţă»,  se  face  în  ziua 
de  azi  de  râs  în  ştiinţa  positivă. 

Christos  e  întruparea  realităţei  şi  a  idealităţei  vieţei  omeneşti  aşa 
cum  este,  şi  cum  o  putem  după  el  şi  noi  idealiza.  Pentru  noi  oamenii 
şi-a  noastră  mântuire,  nu  în  şi  pentru  abstracţiuni  fără  nici  o  bază  ştiinţi¬ 
fică  serioară.  El  ne  arată,  ceeace  ne  dovedeşte  ştiinţa  întreagă,  că  nu 
există  «egalitate»  în  natură  şi  că  fericirea  omenească  depinde,  vorba  Ro¬ 
mânului,  «de  om  după  cum  e  om»,  nu  de  meşteşugite  şi  încâlcite  con¬ 
secinţe  «logice»  din  fantazii  şi  poftiri  deslănţuite.  De  aceea,  tot  o  positivă 
înţelepciune  din  vieaţă  şi  de  vieaţă  dătătoare  a  rostit  Mântuitorul  lumei 
zicând  poporului,  —  despre  cărturarii,  retorii,  şi  «specialiştii  sociali»  de 
atunci:  —  «Feriţi-vă  de  proroci  mincinoşi  cari  vin  la  voi  în  îmbrăcăminte 
de  oi,  iar  pe  dinlăuntru  sunt  lupi  răpitori»4.  Eu  cred  că  nu  există  învă¬ 
ţătură  mai  plastic  sculptată  împotriva  demagogiei  cârturare  şi  egalitariste, 

>  Mateiu  XI.  29,  30. 

2  Mateiu  XI.  34. 

a  Luca  XII.  49. 

*  Mateiu  VII.  15. 

«democratice»  de  atunci  şi  de  astăzi.  «Au  doar  culeg  oamenii  struguri 
din  spini  şi  smochine  din  ciulini?  Pom  bun  nu  poate  face  roade  rele, 
nici  pom  rău  nu  poate  face  roade  bune.  Căci  orice  pom  ce  nu  face  rod 
bun  se  taie  şi  se  aruncă  în  foc.  Drept  aceea  după  roadele  lor  îi  veţi 
cunoaşte  pe  dânşii».  Şi  iarăş:  «Deci  ori-cine  care  aude  aceste  cuvinte  ale 
mele  şi  le  face,  va  fi  asemenea  bărbatului  cuminte  care  şi-a  clădit  casa  lui 
pe  peatră.  Şi  a  căzut  ploaie  şi  au  venit  râurile  şi  au  suflat  vânturile  şi  au 
bătut  în  casa  aceea  şi  n’a  căzut;  căci  era  întemeiată  pe  peatră.  Şi  ori-cine 
care  aude  aceste  cuvinte  ale  mele  şi  nu  le  face,  va  fi  asemenea  bărba¬ 
tului  fără  de  minte  care  şi-a  clădit  casa  1  ui  pe  năsip.  Şi  a  căzut  ploaie 
şi  au  venit  râurile  şi  au  suflat  vânturile  şi  au  izbit  în  casa  aceea,  şi  căderea 
ei  a  fost  mare.  Şi  fu  când  sfârşi  Isus  cuvintele  acestea,  gloatele  rămaseră 
uimite  de  învăţătura  lui.  Căci  le  învaţă  ca  unul  care  are  putere,  iar  nu 
ca  cărturarii  lor»  ’.  Şi  tot  ca  unul  care  are  putere  adevărată,  nu  ca  căr¬ 
turarii  lor:  «Zise  lor  Iisus:  Eu  sunt  pânea  vieţei.  Cine  vine  la  mine,  nu 
va  flămânzi  şi  cine  crede  în  mine,  nu  va  înseta» 2. 

V. 

Dreptule  Tată,  lumea  nu  te-a  cunoscut, 
dar  eu  te-am  cunoscut  şi  aceştia  au  cunoscut 
că  tu  tn’ai  trimis. 

Dela  Ioan,  cap.  XVIII.  25. 

Voi  pierduţi  în  gânduri  sfinte,  convor¬ 
beaţi  cu  idealuri. . . .  Eminescu. 

Prin  vieaţa  lui  cea  sfântă  şi  moartea  lui  nevinovată,  prin  jertfa  sân¬ 
gelui  său,  Christos  «o  pildă»  a  vrut  să  dea  popoarelor  şi  lumei.  Şi  a 
dat-o  cum  numai  o  făptură  omenească  adevărată,  natura  omului  în  pleni¬ 
tudinea  ei  practică  şi  ideală.  Fiul  lui  Dumnezeu  putea  s’o  dea. 

Şi  învăţătura  lui  şi  pilda  lui  ne-a  închegat  şi  nouă  neamul  şi  ne-a 
făcut  ce  suntem  azi  în  lume:  un  popor  creştin,  deosebit  de  altele,  cu 
râvnă  adâncă  de  a-şi  păstra  sufletul,  cu  dor  de  cultură  proprie,  naţională. 
«Căci  ce  foloseşte  ca  omul  să  câştige  lumea  întreagă,  şi  să-şi  piarză  su¬ 
fletul  său». 3  Am  trecut  şi  noi  prin  mari  furtuni  şi  vijelii  istorice.  Năvăliri 
de  barbari,  liturghii  în  limbi  străine  şi  cârmuiri  asupritoare,  —  din  toate 
nenorocirile  popoarelor  am  avut  şi  noi  partea  noastră.  Şi  am  răsbit  prin 
ele  şi  prin  toată  urgia  vremilor.  Dar  numai  pentrucă  suntem  şi  noi  un 
neam  de  fiinţe  bărbăteşti  cuminte,  care-şi  clădise  casa  sa  pe  piatră.  Numai 
pentrucă  părinţii  noştri  aveau  credinţă  în  Dumnezeu  şi  în  hărnicia  lor  şi 
tiu  se  luau  după  proroci  mincinoşi,  neaşteptând  smochine  din  ciulinii  In 
lupte  au  înfruntat  vieaţa;  numai  luptând  mereu,  au  putut  feri  casa  noastră 
sufletească  şi  trupească  de  apa  ploilor,  de  revărsatul  râurilor  şi  de  bătaia 
vânturilor  istorice.  Casa  nu  s’a  năruit  până  astăzi,  căci  credinţa  lor  adâncă 


1  Marcu  VIII.  36. 

1  Mateiu  VII.  21-28. 
8  Ioan,  VII.  35. 

şi  smerită  în  Dumnezeu  le  da  credinţă  în  toată  rânduiaia  firii  aşa  cum 
este.  Se  închinau  lui  Dumnezeu,  ei  în  limba  străbună;  se  închinau  adânc 
şi  cu  evlavie  şi-şi  căutau  de  treabă;  căci  apa  trece,  pietrile  rămân.  Şi  în 
aceste  adânci  temelii  de  sufletesc  granit,  Dumnezeu  şi  vremea  ne-au  zidit 
pe  noi  un  neam,  din  ce  în  ce  mai  mare,  cu  fire  proprie,  cu  rost  de  samă 
azi  în  lume.  Căci  ne-au  zidit  din  fierul  calităţilor  şi  credinţelor  noastre 
seculare,  ne-au  zidit  din  sângele  părinţilor  noştri  ce  a  curs  şiroaie  pe 
câmpii  pentru  «Ţară»  şi  «împărăţie»,  pentru  «Domnul*  şi  «împăratul», 
pentru  legea  strămoşească,  pentru  neam,  —  pentru  noi,  pentru  urmaşi ! 

Calităţile  şi  credinţele  le  moşteniseră  «inconştient»  ?  Şi  sângele  şi-I 
vărsau  tot  «inconştient»?  Da!  «Inconştient!»  Dar  şi  fără  subtilissime  dis¬ 
cuţii  cărturare  de  «indivizi  suverani»  în  vecinică  ceartă  şi  împotrivire  cu 
Chesarui  şi  cu  Dumnezeu.  Căci  îi  dădeau  Chesarului,  ce  este  a  lui  fără 
retoriceşti  «considerente»,  şi  dădeau  lui  Dumnezeu  ce  este  a  lui  fără  so¬ 
fiste  explicaţii  «ştiinţifice»,  «cosmogonice».  Căci  numai  aşa  pot  fi  naţiuni 
în  această  mărginită  lume !  Numai  aşa  pot  înainta  apoi,  pe  singura  cale 
a  vieţii,  «pe  poarta  ei  cea  strâmtă  şi  calea  cea  îngustă»  întru  «împărăţia 
cerească».  Nu  altfel.  In  nici  un  caz  altfel.  Grecii  şi  Romanii  nu  mai  sunt, 
deşi  ar  putea  să  fie  şi  astăzi,  şi  de  aci  înainte  mii  şi  mii  de  ani.  Sunt 
naţiuni  cari  existaseră  înaintea  lor,  există  şi  pot  exista  înainte.  Dar  au 
murit  cu  zile.  Nu  atât  din  cauza  barbarilor.  Ci  pentrucă  retorii  şi  sofiştii 
îi  porniseră  «pe  poarta  cea  largă  a  vieţii»!  Şi  Ie  frânseră  orice  putere  de 
rezistenţă,  de  vieaţă!  Pentrucă  nu  înţeleseseră  din  vreme  acest  adevăr 
etern,  azi  cu  adevărat  ştiinţific,  şi  au  «înaintat»  în  prăpastia  pierzării  ca 
«oile  rău  păstorite».  «Intraţi  pe  poarta  cea  strâmtă,  că  largă  este  poarta 
şi  calea  ce  duce  la  peire  şi  mulţi  sunt  cari  întră  pe  ea»!..'. 

VI. 

Eu  sunt  învierea  şi  vieaţa.  Cine  crede 
în  mine  viu  va  îi,  chiar  dacă  ar  fi  murit. 

Dela  loan,  cap.  XI.  25. 

Pace  vă  las  vouă,  pacea  mea  o  dau 
vouă.  Nu  după  cum  dă  lumea,  vă  dau  eu. 
Să  nu  vi-se  turbure  inima  nici  să  se  sperie. 

Dela  loan,  Cap.  XIV.  27. 

«Christos  a  înviat?»  Da!  Chrisios  a  înviat!  Şi  numai  el  ne  poate 
învia  pe  noi  din  groapa  neştiinţei  şi  a  trufiei  cărturarilor  şi  prorocilor 
mincinoşi  în  care  ne  sbatem.  In  care  ne  batem  ca  fraţi  orbiţi  ce  au  intrat 
pe  poarta  cea  largă  ce  duce  la  pierzare.  Tot  viitorul  neamului  românesc 
de  aici  atârnă:  de  a  credinţei  biruinţă,  a  credinţei  in  Dumnezeul  ocrotitor 
al  părinţilor  noştri!  Toată  discuţia  cărturară  şi  semeţia  lor  de  «antropo¬ 
morfism»  nu  dovedeşte  decât  a  lor  nemintoşie.  In  legea  noastră  creştină, 
în  această  sfântă  credinţă  a  părinţilor  noştri  şi  a  tuturor  oamenilor  de 
inimă  şi  înţelepţi  din  ziua  de  azi,  e  o  nepreţuită  comoară  de  adevăruri 
religioase,  filozofice,  istorice  şi  ştiinţifice  fundamentale.  Dar  comoara  e 

aşezată  într’o  străveche  şi  poetică  grădină.  Din  douăzeci  de  secole  de 
evlavie  şi  interpretări  omeneşti,  de  profunde  şi  sfinte  preocupări  sufle¬ 
teşti  au  răsărit  nenumărate  flori  de  tradiţiuni  şi  alegorii,  de  legende  şi 
simboluri.  Ele  sunt  sfinte,  căci  se  ţin  de  sanctuarul  învăţăturii  lui  Christos. 
Lacrimi  şi  sânge  omenesc  au  curs  şiroaie,  secole  de-arândul,  pentru  ele. 
Căci  tot  din  aceiaş  simţire  omenească  şi  din  aceleaşi  gânduri  omeneşti 
dar  slabe,  umile,  imperfecte  au  răsărit  şi  ele.  Atât  de  enorm  de  greu  este 
a  întemeia  o  religiune!  Căci  niciodată  o  religiune  trainică  pentru  o  cul¬ 
tură  n’a  fost  şi  nu  poate  fi  simplă,  simetrică,  riguros  consequentă.  De 
aceea  e  atât  de  greu  a  «reforma»  o  religiune  sau  a  o  schimba  cu  alta 
tot  la  fel,  şi  de  aceea  trebue  multă  înţelepciune  chiar  în  simple  adaptări 
ale  formelor  exterioare  neesenţiale,  la  trebuinţele  bisericilor  însăşi. 

Pentru  ori-care  Român  cu  adevărat  cult,  care  înţelege  toate  aceste 
adevăruri  de  vieaţă  şi  multe  altele,  religiunea  noastră  creştină  în  sine  şi 
simbolurile  ei  exterioare,  nu  pot  prezintă  nici  o  dificultate  faţă  cu  o  sin¬ 
teză  într’ adevăr  superioară  u  culturei  moderne.  Drapelul  ciuruit  de  gloanţe, 
pe  care-1  poartă  ostaşii  în  fruntea  unui  regiment,  nu-i  decât  un  petec  de 
pânză.  Şi  totuş  când  te  vezi  în  faţa  lui,  simţi  un  fior  de  evlavie  în  sufletul 
tău  şi  involuntar  îţi  scoţi  pălăria.  Dacă  e  suflet  în  tine!  Aici  e  origina  tu¬ 
turor  nenorocitelor  sofisme  contra  religiunii:  în  lipsa  de  suflet.  De  f;<pt, 
nimeni  din  oamenii  cu  adevărat  mari  n’au  îndrăsnit  vre-odată,  şi  nici  nu 
îşi  închipue  cu  putinţă,  a  cleveti  şi  a  slăbi  credinţa  noastră  creştină.  Căci 
întocmai  ca  Englezii,  şi  mai  ales  ca  toate  naţiunile  germanice,  şi  neamul 
nostru  numai  în  umbra  Crucei  se  făcuse  cruce  de  voinic,  cum  zice  Ro¬ 
mânul.  Şi  numai  păstrându-şi  şi  adâncindu-şi  mereu  credinţele  sale  va 
întră  şi  el,  la  plinirea  vremii,  în  împărăţia  cerească. 

De  aceea,  mai  ales  noi  Românii  să  luăm  aminte  învăţăturile  lui  Chri¬ 
stos  şi  adânc  să  ni  le  săpăm  în  minţi  şi  inimi.  Mai  ales  azi!  «Căci  se  vor 
ridica  Cristoşi  mincinoşi  şi  proroci  mincinoşi  şi  vor  da  semne  mari  şi 
minuni  încât  să  amăgească  chiar  pe  cei  aleşi,  dacă  se  poate. 1  Şi  pentru 
înmulţirea  fărădelegei,  se  va  răci  iubirea  multora.2  Şi  dacă  o  împărăţie 
se  va  fi  desbinat  în  sine,  acea  împărăţie  nu  poate  sta.  3  Şi  el  zice,  vouă 
vă  este  dat  să  înţelegeţi  tainele  împărăţiei  lui  Dumnezeu,  iar  celorlalţi  în 
pilde  ca  privind  să  nu  vază  şi  auzind  să  nu  priceapă. 4  Eu  sunt  calea  şi 
adevărul  şi  vieaţa;  nimenea  nu  vine  la  Tatăl  decât  prin  mine. 5  Să  nu  se 
turbure  inima  voastră.  Aveţi  încredere  în  Dumnezeu,  aveţi  încredere  în 
mine.  *  Fericiţi  sunt  ochii  voştri  că  văd  şi  urechile  voastre  că  aud.  Căci 
adevăr  zic  vouă  că  mulţi  proroci  şi  drepţi  au  dorit  să  vadă  ce  vedeţi  şi 
n’au  văzut.  Şi  să  audă  ce  auziţi  şi  n’au  auzit.  Deci  voi,  ascultaţi  pilda 

4  Mateiu  XIV.  24. 

2  Mateiu  XXIV.  12. 

3  Marcu  III.  24. 

4  Luca  VIII.  10. 

sămânătorului.  Acestea  vi  le-am  vorbit  în  asemănări. . . .  V’am  spus  ace¬ 
stea,  ca  să  aveţi  pace  întru  mine.  In  lume  aveţi  strâmtorare,  dar  îndrăz¬ 
niţi,  eu  am  biruit  lumea. 2  Căci  cerul  şi  pământul  vor  trece,  dar  cuvintele 
mele  nu  vor  trece» . 

Nu  vor  trece,  căci  exprimă  legi  ale  firei,  porunci  cu  adevărat  dum- 
nezeeşti.  Să  ascultăm  de  aceste  sfinte  învăţături.  Căci  tot  neamul  româ¬ 
nesc,  afară  de  oile  lui  rătăcite,  le  ascultă  cu  tot  sufletul  său  în  toate  ţă¬ 
rile  în  cari  trăieşte,  luptă  şi  nădăjduieşte.  Să  le  ascultăm,  şi  fără  şovăire 
să  le  urmăm,  căci,  fără  «voturi»,  aceasta  este  voinţa  poporului,  a  întreg 
neamului  nostru!  Voinţa  lui  cea  mai  curată,  statornică  de  două  mii  de 
ani  şi  cea  mai  înţeleaptă.  Pentrucă  dela  credinţa  lui  criştină  în  D-sen 
atârnă  toate  credinţele,  toată  fiinţa  lui  morală  şi  naţională  în  lume.  Ca 
ori-ce  popor,  el  nu-şi  poate  da  sama  în  chip  lămurit  de  legăturile  acestea 
complexe,  el  nu  le  poate  exprima,  dar  el  le  simte  până  în  adâncimile 
fiinţei  sale  căci  sunt  rădăcinile  ei,  sunt  sufletul  său  secular!  Iar  celce  îi 
slăbeşte  şi  îi  dărîmă  aceste  credinţe  fundamentale  îi  secătueşte  şi  îi  omoară 
sufletul.  Şi  nici  un  Român  conştient,  cu  mintea  întreagă  şi  inimă  curată, 
nu  se  poate  face  vinovat  de  asemenea  fărădelege  contra  sângelui  său. 

Să  înălţăm  deci  gândurile  şi  inimile  noastre  în  această  sfântă  zi  a 
Invierei !  A  învierei  Celui  ce  cu  vieaţa  sa  şi  moartea  sa  pe  Cruce  a  plătit 
preţ  de  răscumpărare  pentru  mântuirea  noastră,  pentru  cultura  noastră. 
Şi  cu  sfântă  convingere  şi  mulţămire  să  zicem: 

Christos  a  înviat!  Adevărat  că  a  înviat!  Aurel  C.  Popovici. 


DOI  ANI  DE  SEPARAŢIUNE. 

Sub  acest  titlu  « Journal  de  Geneve »,  cu  data  de  29  Decemvrie 
1907,  publică  următoarele  lucruri  cu  privire  la  traiul  Bisericii 
franceze  după  separaţiune: 

Anul  trecut  (1906 — N.  Fr.),  în  noaptea  de  Crăciun,  bisericile  din  Paris 
fuseseră  ţinute  închise.  Era  temere  de  disordini.  De  data  asta  pretutindenea 
s’a  oficiat  liturghia.  Bisericile  erau  pline  de  lume,  şi  slujbele  religioase 
n’au  fost  turburate.  E  imposibil  de  spus,  dacă  totdeauna  va  fi  aşa  şi  dacă 
catolicii  vor  continua  să  se  bucure  în  templele  lor  de  libertatea  şi  respectul 
care  li  s’â  făgăduit  şi  garantat  prin  lege.  Pentru  moment  însă,  un  lucru 
e  sigur:  separarea  se  îndeplineşte  fără  zvârcolirile  violente  de  care 
era  de  temut.  Pacea  statului  nu  e  în  pericol.  Republica  nu  e  ameninţată 
de  separare.  Catolicii  nu  vor  arunca  pe  Mariana  pe  poartă  afară,  cum 
nâdăjduiau  reacţionarii. 

1  Mateiu  XIII.  16,  17,  18. 

Doi  ani  au  trecut  dela  desfiinţarea  concordatului.  E  un  timp  foarte 
scurt  pentru  a  opera  despărţirea  unor  puteri  unite  de  cinsprezece  veacuri, 
dacă  ne  suim  până  la  Clovis,  de  patru  veacuri,  dacă  ne  referim  ia  primul 
concordat  al  lui  Francisc  I.  cu  Leon  X.  Astfel  separarea  nu  e  regulată 
încă  într’un  chip  definitiv.  Trebuia  o  serie  întreagă  de  legi  pentru  a  rupe 
aceste  legături  seculare  şi  a  stabili  situaţia  nouă  a  doi  vechi  întovă¬ 
răşiţi:  a  fost  legea  separării  votată  în  Decemvrie  1905,  legea  asupra 
exerciţiului  cultului  votată  în  Decemvrie  1906,  în  sfârşit  legea  asupra 
transmiterii  bunurilor,  votată  de  cameră  în  Decemvrie  1907. 

Ne  aducem  aminte  la  ce  tinde  această  lege,  pe  care  scrisorile  noastre 
din  Paris  au  analizat-o  şi  discutat-o  suficient.  Danii,  fundaţiuni  au  fost 
întocmite  de  particulari,  cu  însărcinarea  de  a  se  oficia  liturghii  pentru 
ai  lor.  Această  sarcină  a  fost  îndeplinită  până  anul  trecut  prin  îngrijirea 
consiliului  administraţiei  parohiale.  Aceste  consilii  au  fost  supri¬ 
mate.  Asociaţiile  culturale  prevăzute  prin  legea  dela  1905,  nu  sunt 
create  pentru  a  primi  moştenirea  lor.  Papa  n’a  voit.  După  legea  de  se¬ 
parare  aceste  bunuri  vor  fi  trecute  la  stabilimentele  comunale  de  ajutor 
şi  binefacere.  Aceste  stabilimente  neavând  însărcinarea  de  a  pune  să  se 
oficieze  liturghii,  era  natural  ca  donatorii  ori  moştenitorii  lor  să  reice 
bunurile,  fiindcă  condiţiunea  sub  care  ele  fuseseră  date,  nu  se  mai  înde¬ 
plineşte.  Statul  nu  înţelege  aşa.  Banii  nu  vor  fi  daţi  înapoi,  şi  nici  liturghiile 
nu  se  vor  sluji.  Se  înşală  morţii. 

«E  vina  Papii,  spun  anticlericafii.  De  ce  n’a  admis  asociaţiile  cul- 
tuale,  care  îngăduiau  catolicilor  să  reiee  şi  să  administreze  bunurile  Bi¬ 
sericii,  nunumai  imobilele,  casele  parohiale,  seminarele,  palatele  episcopale 
cu  veniturile  lor,  ci  şi  banii  daniilor  cu  condiţiunile  care  decurg  dintr’ânsele?» 
—  «Noi  nu  suntem  Papa,  răspund  catolicii.  Şi  neexistenţa  asociaţiilor 
cultuale  nu  autorizează  pe  stat  să  dispue  de  banii  lăsaţi  de  un  mort,  fără 
a  îndeplini  condiţiile  impuse  acestor  danii».  Asta  e  evident.  Şi  legea 
votată  nu  de  mult  de  cameră  şi  care  în  curând  va  fi  supusă  Senatului,  ne 
pare  contrară  logicii  şi  dreptului. 

Ţara  s’a  emoţionat  de  această  disensiune,  dar  şi  aici,  nu  trebue  să 
ne  aşteptăm  dela  dânsa  la  o  reacţiune  prea  vie.  Dacă  judecăm  după 
alegerile  parţiale,  cari  au  avut  loc  în  Francia  de  doi  ani  încoace,  sepa¬ 
rarea  n’a  exercitat  o  acţiune  simţită  asupra  tendenţelor  politice  ale 
populaţiei.  Mai  mulţi  alegători  a  adus  antipatriotismul  socialist  cătră 
partidele  moderate,  de  cât  anticlericalismul  guvernului. 

Fără  îndoială,  toată  politica  Vaticanului,  a  contribuit  la  aceste 
rezultate. 

Răsboiul  declarat  «modernismului»  izolează  din  ce  în  ce  mai  mult 
Biserica  în  mijlocul  naţiunii.  Ea  îndepărtează  pe  unii,  descurajează  ardoarea 
altora.  Un  redactor  al  ziarului  « Aurora »,  care  nu  de  mult  a  început  o  anchetă 
în  mai  multe  părţi  ale  Franciei,  a  constatat  cam  pretutindenea  un  fel  de 
răcire  în  creştere  faţă  de  Biserică.  Acest  ziar  e  evident  foarte  radical. 


Totuş  s’a  silit  să  fie  imparţial  în  observările  sale.  Şi  ele  concordă  cu 
multe  ale  altora.1 

Biserica  catolică  culege  în  Francia  fructul  multor  erori.  Ea  n’a  com¬ 
bătut  numai  ceiace  Vaticanul  numeşte  «modernism»,  ci  încă  —  şi  asta 
uneori  chiar  contra  avizului  Papii  —  şi  Republica.  Poporul  s’a  ataşat  la 
republică  şi  vede  acuma  pe  ce  greşit  drum  umblă  Biserica.  De  asta  şi  are 
el  acuma  multă  neîncredere  în  cler. 

Nu  e  de  mirat,  dacă  Biserica  catolică  franceză,  victimă  a  propriilor 
sale  greşeli,  combătută  cu  înverşunare  de  un  guvern  materialist,  străbate, 
după  doi  ani  de  separare  un  moment  greu.  Tradus  de 

Arhim.  1.  Scriban 


PREDICĂ  LA  DUMINECA  FLORIILOR.2 

Iubiţi  creştini! 

Multe  zile,  grele  şi  întunecoase,  a  văzut  şi  a  trăit  neamul  omenesc, 
îndurerata  povestire  a  unora  dintre  ele  —  vom  auzî-o  încă  în  aceasta 
săptămână,  care  se  numeşte  a  patimilor.  De  aceea,  nu  despre  acele  zile 
amare  voi  cuvânta  eu  acum.  Astăzi  mai  putem  fi  încă  veseli  şi  cu  sufletele 
înseninate,  —  căci  şi  zile  bune  şi  frumoase  a  trăit  neamul  omenesc;  zile 
luminoase  şi  pline  de  strălucire  au  văzut  oamenii  pe  pământ,  —  despre 
acestea  vreau  eu  să  Vă  vorbesc. 

Frumoasă  şi  sărbătorească  a  fost  clipa  aceea,  în  care  cei  dintâi  doi 
oameni,  treziţi  din  somnul  greu  al  nefiinţei,  au  fost  luminaţi  de  strălucirea 
celui  dintâi  răsărit  de  soare.  Ei  nu  cunoşteau  încă  ce-i  soarele,  —  când 
deodată  răsar  în  zările  îndepărtate  aripile  dimineţii  şi  alungă  pe  ’ncetul 
umbrele  tainice  ale  întunerecului.  Din  marea  de  foc  ce  înroşise  bolta 
cerească  se  înalţă  strălucitorul  stăpân  al  zilei,  trimiţând  din  înălţimea-i 
neatinsă  săgeţi  de  lumină  şi  căldură.  Întinsul  pământului  se  desţepeneşte, 
vieaţa  se  trezeşte  şi  totul  se  îmbracă  în  haină  sărbătorească,  de  bucuria 

1  Bun!  Va  se  zică  Biserica  franceză  stă  rău  şi  sunt  multe  de  zidit  într’ânsa!  Ce 
să  zici  atuncea  de  membrii  ei,  cari  n’au  fost  în.  stare  să  facă  treabă  în  casă  la  dânşii 
şi  vin  acuma  la  noi  să  facă  propagandă!  Căci  iată  ce  ştire  ne  aduce  „Neamul românesc" 
(în  Februarie  1908  p.  381):  Un  „abate"  (nu  abate  nimic,  că-s  destul  de  abăluţi,  vai  de 
capul  lor  în  Francia!  —  Nota  mea)  francez,  adus  specia!  dela  Paris,  va  face  propagandă 
catolică  în  post,  „mondenelor  noastre".  Adecă  ce,  să  dee  lumii  itnpresiunea,  că  în  cato¬ 
licism  îi  totul  bătut  în  pietrii  scumpe!  Săracii  cei  din  România  cred!  Dar  cât  de  vrednici 
de  milă  îţi  par  când  la  faţa  locului  vezi  acest  catolicism  şchiopătând  şi  el! 

Nu-1  învinovăţesc  de  asta  şi  singur  aş  dori  să  se  ridice  contra  valurilor  necre¬ 
dinţei,  dar  mi-e  ciudă  când  umblă  cu  şarlatania  de  a  se  prezenta  creştinilor  altfel  de 
cum  e. 

2  Această  predică  a  fost  rostită  în  biserica  catedrală  din  Sibiiu,  în  anul  acesta. 
La  dorinţa  mai  multora,  de-a  o  cunoaşte,  o  publicăm  acum,  deşi  nu  ne  aflăm  în  preajma 
sărbătorii,  pentru  care  se  potriveşte. 

crainicului  aşteptat.  Când  au  văzut  oamenii  atâta  podoabă  a  firii,  s’au 
plecat  cu  smerenie  în  faţa  măririi  şi  a  puterii  lui  Dumnezeu. 

Frumoasă  şi  înălţătoare  a  fost  clipa  aceea,  când  au  ajuns  oamenii 
la  cunoştinţa,  că  Dumnezeu  este  cel  mai  mare  al  lor  Părinte,  care  cele 
bune  ale  lor  Ie  iubeşte,  iar  cele  rele  le  ureşte...  când  bărbatul  purtat  de 
înţelepciunea  lui  Dumnezeu,  Moisi,  pogorându-se  de  pe  muntele  Sinai  cu 
faţa  scăldată  în  lumină,  vestise  oamenilor  în  cele  zece  porunci  voia  luj 
Dumnezeu,  ca  să  facă  cele  bune  şi  să  se  ferească  de  cele  rele,  căci  bine¬ 
cuvântare  va  trimite  Domnul  preste  cei  buni  şi  ascultători,  iar  peste  cei 
răi  şi  păcătoşi  —  nefericire  şi  blăstăm  trimite-va.  Când  au  auzit  oamenii 
toate  acestea,  i-au  dat  dreptate  lui  Dumnezeu,  şi  cu  toţii  s’au  închinat  în 
faţa  sfinţeniei  Lui. 

Frumoasă  şi  plină  de  bucurie  a  fost  clipa  aceea,  în  care  s’a  vestit 
lumii,  că  a  răsărit  «soarele  dreptăţii»,  şi  că  Mântuitor  s’a  născut  pentru 
aşteptările  şi  nădejdile  tuturor  pământenilor.  Nu  ca  unul,  care  îşi  ia  cinste 
dela  oameni,  ci  cu  putere  şi  mărire  dumnezeiască  a  propovăduit  El  evan- 
gelîa  despre  împărăţia  lui  Dumnezeu,  în  care  mărire  întru  cei  de  sus  să 
se  aducă  Tatălui  ceresc,  iar  pe  pământ  să  fie  pace,  şi  între  oameni  bună- 
voire.  Cuvinte  de  înţelepciune  şi  mângâiere  cerească  a  rostit,  fapte  de 
bunătate  şi  dragoste  nemărginită  a  săvârşit,  celor  morţi  cu  trupul  şi  morţi 
cu  sufletul  vieaţă  nouă  le-a  dăruit,  El,  care  a  trebuit  să  moară  pentru  toţi 
ca  prin  moartea  sa :  vieaţă  şi  mântuire  de  veci  să  le  dăruiască  tuturor  celor 
ce-1  iubesc  cu  inimă  nefăţarnică,  lntr’adevăr  mare  şi  de  mintea  omenească 
nepătrunsă  este  taina  aceasta  a  creştinătăţii:  «Dumnezeu  s’a  arătat  în 
corp»  —  atâta  însă  înţelegem  cu  toţii,  că  trebue  să  ne  închinăm  în  faţa 
acelei  puteri  de  nemărginită  iubire  a  lui  Dumnezeu,  care  s’a  întrupat  în 
Domnul  şi  Mântuitorul  nostru  Christos. 

Frumoase  şi  pline  de  fericire  au  fost  şi  vremile  acelea,  în  cari  s’a 
răspândit  vestea  cea  bună  a  evangeliei  mântuitoare  între  popoarele  lumii 
acesteia.  întoarcerea  la  acea  sfântă  evangelie  este  pentru  fiecare  popor  al 
creştinătăţii  una  dintre  razele  cele  mai  strălucitoare  din  vieaţa  sa.  Căci 
atunci,  când  soarele  evangeliei  a  pătruns  în  sufletul  unui  popor,  acel 
sufiet  s’a  luminat  şi  încălzit,  puterile  lui  i-s’au  premenit  şi  întărit  spre  o 
vieaţă  nouă.  Precum  luminează  soarele  ceresc  întinsul  pământului  după  o 
noapte  întunecoasă,  întocmai  aşa  a  luminat  şi  soarele  evangeliei  creştineşti 
vieaţa  omenească,  după  noaptea  păcatului  şi  a  rătăcirilor  de  mai  ’nainte. 

Din  strălucirea  acelor  zile  frumoase  aş  vrea  eu  acum  să  pot  deschide 
calea  unei  raze  blânde,  care  să  pătrundă  în  minţile  şi  în  inimile  noastre, 
ca  să  le  încălzească  şi  însufleţească. 

Voiu  cuvânta  dreptaceea  în  legătură  cu  sfânta  evangelie,  care  s’a 
cetit  astăzi:  mai  întâiu  despre  mirarea  celui  ce  vine  întru  numele  Domnului 
şi,  apoi,  despre  intrarea  acelei  mulţimi  a  popoarelor,  care  vine  în  lume 
în  numele  Lui. 

1. 

Ierusalimul  era  plin  de  lume.  Mii  de  oameni  stăteau  în  curtea  şi  în 
încăperile  templului,  a  catedralei  celei  mari  şi  vestite  din  cetatea  sfântă  a 
Ierusalimului.  Şi  mai  multe  mii  umpleau  stradele  oraşului  şi  casele  oame¬ 
nilor,  —  iar  ceice  nu  încăpuseră  în  oraş,  îşi  căutaseră  adăpost  în  împre¬ 
jurimile  lui,  petrecând  în  corturi.  Pe  lângă  fii  lui  îzrail,  cei  din  Ierusalim 
şi  cei  ce  veniseră  la  sărbătoare  din  toate  părţile  după  datina  de  atunci, 
mai  erau  de  faţă  acolo  străini  mulţi  din  ţara  grecească  şi  din  Italia,  negu¬ 
ţători  din  Spania  şi  din  împrejurimile  pustiului  celui  mare  din  Africa,  apoi 
oameni  din  Arabia  şi  din  celelalte  ţări  învecinate  cu  ţara  Jidovilor.  Era 
acolo  o  amestecare  de  limbi  ca  la  turnul  Vavilonului,  o  adunare  de  oameni 
din  multe  părţi  ale  lumii,  purtând  fiecare  pe  faţă  pecetea  poporului  său 
şi  în  îmbrăcăminte  portul  din  ţara  sa...  Şi  pe  toţi  îi  acoperea  ceriul  senin 
al  Palestinei,  şi  îi  încălzia  soarele  fierbinte  al  ţărilor  de  miază-zi. 

Pe  vremile  Mântuitorului,  —  iubiţilor,  —  Ierusalimul  era  aşazicând 
poarta  lumii,  pe  care  intrau  şi  ieşiau  toţi  aceia,  cari  aveau  vre-o  între¬ 
prindere  dela  Răsărit  la  Apus  şi  dela  Apus  la  Răsărit.  De  aceea  se  adunau 
şi  petreceau  acolo  oameni  din  multe  părţi  ale  pământului.  Astăzi  nici  nu 
se  află  aşa  un  oraş,  care  s’ar  putea  asămâna  cu  Ierusalimul  de  atunci,  — 
căci  astăzi  fiecare  stat  şi  fiecare  popor  îşi  are  oraşul  său  mai  însemnat, 
prin  care  întră  şi  stă  în  legătură  cu  ţările  şi  cu  popoarele  vecine. 

Prin  acea  îndesuială  atât  de  pestriţă  a  Ierusalimului,  alergau  venind 
dintr’o  parte  oameni  cu  neastâmpăr  şi  strigau  ceva  ca  să  audă  mulţimea 
de  pe  stradă.  Cuvântul  lor  îl  prind  şi-l  repeţesc  alţii,  şi  îndată  se  împrăştie 
în  toate  părţile.  Jidoveşte,  arabeşte,  greceşte  şi  latineşte,  fiecare  în  limba 
sa,  strigau  cu  toţii:  «Isus,  prorocul  cel  din  Nazaretul  Gabiei,  se  apropie 
de  Ierusalim!»...  Unul  din  mulţime,  care  după  port  se  vedea  a  fi  venit 
dintr’o  ţară  îndepărtată,  a  întrebat:  «Cine  este  acela?  Din  Galilea  un 
proroc?»  Mulţimea  însă,  sau  popoarele  cum  se  spune  în  evangelie,  îl 
cunoşteau  bine,  căci  auziseră  multe  de  acel  bărbat  «puternic  în  vorbe  şi 
şi  în  fapte»...  şi  deodată  s’a  pus  în  mişcare  şi  s’a  cutremurat  toată 
cetatea. 

S’a  cutremurat  cetatea?!...  Nu  ca  la  noi,  cari  de  zece  şi  de  o  sută 
de  ori  ne  întrebăm,  dacă  face  să  ne  ridicăm  ochii,  ca  să  vedem  un  lucru 
mare....  Nu  ca  noi,  cari  numai  cu  mare  greu  ne  putem  mişca  şi  însu¬ 
fleţi.  Toată  cetatea  s’a  cutremurat:  tineri  şi  bătrâni,  bărbaţi  şi  femei,  cu 
ochii  scânteietori  şi  cu  manile  ridicate,  alergau  în  calea  care  venea  din 
spre  răsărit  în  oraş,  ca  să  vadă  prorocul.  Era  o  îmbulzeală,  un  strigăt  şi 
o  larmă  asurzitoare  în  toate  părţile.  Soldaţii  romani  puşi  de  pază  înaintau 
cu  paş  aspru,  ca  să  păzească  mulţimea  în  rânduială.  Străinii  veniţi  din 
depărtare  se  întrebau  miraţi:  cine  vine  şi  ce  are  să  se  întâmple?  Nu  numai 
Ierusalimul,  ci  soli  din  lumea  întreagă  s’au  înşirat  lângă  cale,  ca  să  întim- 

pine  şi  să  primească  prorocul,  care  venia  din  Galilea _  Mântuitorul  întră 

astăzi  în  —  lume! 

în  mijlocul  mulţimii  de  pe  calc  stau  fii  ţării.  Mai  la  o  parte  stau 
căpeteniile  lor,  Cărturarii  şi  Fariseii,  purtând  haine  scumpe,  bărbi  lungi 
şi  cărunte  şi  aruncă  priviri  mai  încruntate  ca  altădată.  Astăzi  nime  nu 
le  face  închinăciunea  obicinuită,  nimeni  nu  se  pleacă  înaintea  lor.  Mulţimea 
îi  împinge  la  părete  şi  trece  înainte,  —  iar  ei  în  sufletul  lor  negru,  fac 
planuri  cum  să  piardă  pe  cel  ce  vine. 

De  altăparte  stă  mulţimea  Oalileenilor,  prietinii  lui.  —  Cum  să 
bucură  şi  cât  de  fericiţi  sunt  ei,  că-1  pot  vedea  aici,  în  mijlocul  cetăţii 
sfinte.  Nu  de  mult  au  voit  să-l  facă  împărat  preste  dânşii,  dar  El  n’a 
primit,  —  acum  însă,  întră  în  cetatea  împărătească. 

Ca  de  o  furtună  ce  se  descarcă  cu  putere  clocotea  văzduhul  de 
strigătele  de  întimpinare  a  împăratului:  «Os anna  fiul  lui  David,  bine¬ 
cuvântat  este  celce  vine  întru  numele  Domnului.  Osanna  întru  cei  de  sus !» 

împăratul  soseşte...  Dar  este  El  împărat? 

Un  om  fără  podoabă  lumească  vine  călare  pe  un  asin.  Dar  faţa  Lui 
- —  străluceşte  de  iubire  şi  bunătate,  de  linişte  şi  mângâiere  înălţătoare. 
O  strălucire  cerească  se  oglindeşte  în  ochii  săi...  Un  suflet  atât  de  curat, 
atât  de  nevinovat  şi  iubitor,  n’a  mai  văzut  pământul...  Aşa  a  cutrierat  El 
Galilea,  învăţând,  mângâind  şi  ridicând  sufletele  trudite  din  pulberea  pă¬ 
mântului  spre  înălţimea  senină  a  ceriurilor. 

Acum  —  întră  în  lume.  Ochii  lumii  se  îndreaptă  spre  El;  urechile 
lumii  ascultă  vorbele  Lui.  Păzeşte-te  preasfintel  căci  aici  dragostea  Ta  n’o 
cunosc  şi  bunătatea  Ta  n’o  preţuiesc.  Colo,  lângă  părete,  stau  oameni  cari 
Te  înduşmănesc,  căci  Tu  le  răpeşti  lor  mărirea  deşartă,  credinţa  şi  cinstea 
care  le-a  dat-o  poporul,  lor  şi  neamului  lor,  veacuri  de-arândul.  Păzeşte-te, 
preasfinte ! 

El  merge  înainte  în  strălucirea-i  cerească  şi  nu  se  teme  de  nimeni, 
ştiind,  că  astăzi  întră  în  lume. 

Copii  cu  feţele  vesele,  tinerii  şi  bătrânii,  unii-i  aruncă  ramuri  de 
finic,  alţii  îşi  aştern  vesmintele  lor  pe  cale,  iar  văzduhul  răsbubue  de 
strigătele  de  bucurie,  cari  ies  din  pieptul  tuturora.  Mântuitorul  se  arată 
şi  aceste  clipe  puternic  în  fapte.  Prin  puterea  privirilor  sale  îi  sileşte  să-l 
slăvească  şi  aceia,  cari  altcum  n’ar  fi  voit.  Mamele  îşi  ridică  pruncii  în 
braţe,  să-l  vadă,  ca  să  poată  spune  mai  târziu,  că  au  văzut  Sfântul,  care 
a  călcat  pământul.  Miraţi  îl  privesc  străinii,  ei,  cari  întorcându-se  pe  Ia 
vetrele  lor,  vor  povesti  celor  de  acasă  despre  Fiul  lui  Dumnezeu.  Ei  vor 
lăţi  cu  repejunea  fulgerului  vestea  cea  bună  a  mântuirii  păstorilor  din 
deşerturile  Arabiei,  locuitorilor  de  pe  ţărmurii  Africei,  neguţătorilor  din 
portul  Corintului,  în  Roma,  prin  Spania  şi  in  alte  părţi,  pe  unde  se  vor 
duce.  Ca  înmărmuriţi  stau  soldaţii  Romei...  ei,  cari  nu  preste  multă  vreme 
vor  povesti  povestea  sfântă  prin  bătrânii  codri  şi  pe  câmpiile  mănoase 
ale  Daciei.  încremeniţi  şi  muţi  au  rămas  lipiţi  lângă  părete  duşmanii,  cari 
vor  aduce  preste  câteva  zile  osânda  cea  mai  neagră  şi  mai  nedreaptă. 

Dar  cel  drept,  pe  care-1  vor  osândi,  păşeşte  înainte  şî  nu  se  teme  de 
nimeni,  ştiind  că  astăzi  întră  în  lume. 

n. 

Şi  a  trecut  înainte.  Dumnezeu  cu  tine!  preasfânt  aducătorule  de 

adevăr  şi  de  lumină . .  .  . 

îndată  după  El  vin  apostolii  Săi:  oameni  de  rând,  —  unii  mai  tineri, 
alţii  mai  bătrâni,  —  doisprezece  la  număr,  şi-i  urmează  deaproape  cu  feţele 
vesele.  loan,  cel  mai  tinăr  dintre  toţi,  nu-şi  întoarce  privirea  dela  învă¬ 
ţătorul.  lacob  şi  Andreiu  cu  ochi  scânteietori  se  uită  la  mulţimea  dimprejur. 
Petru  păşeşte  cu  mândrie  şi  cu  încredere.  Toma-i  urmează  cu  faţa  între¬ 
bătoare:  oare  ce  i-se  va  întâmpla  Învăţătorului  în  acea  cetate  mare?  — 
Vine  apoi  Vartolomeiu,  care  nu  se  îndoieşte,  că  va  învinge  binele  în 
lume,  şi...  la  sfârşit  apare  Iuda  cu  ochii  lacomi  şi  minunat  de  atâta 
bogăţie,  cum  el  n’a  mai  văzut...  Aşa-1  însoţesc  cu  toţii  pe  învăţătorul  lor. 


Cuvintele  povestitoare  ale  evangeliei  de  astăzi...  s’au  sfârşit. 

Dar  nu  s’a  sfârşit  şi  convoiul,  mulţimea  cea  mare  a  popoarelor, 
carc-i  urmează  Mântuitorului.  Ea  curge,  —  curge  mereu  şi  fără  încetare, 
de  atunci,  prin  toate  veacurile,  până  în  ziua  de  astăzi... 

La  câteva  săptămâni  după  aceea  intrare  sărbătorească,  Mântuitorul 
s’a  înălţat  acolo,  de  unde  a  şi  venit.  Pe  luda  l-a  înghiţit  întunerecul  păca¬ 
tului  ce-1  săvârşise,  căci  acesta  este  blăstămul  păcatului.  Iar  ceialalţi  un¬ 
sprezece  apostoli :  se  pregătesc  să  cucerească  lumea  şi  să  o  supună  la 
picioarele  Învăţătorului  lor.  Alexandru-împărat  a  pornit  cu  50  de  mii  de 
ostaşi,  Napoleon-împărat  cu  500  de  mii,  ca  să  cucerească  lumea,  —  şi 
n’a  izbutit  nici  unul. 

Intr’adevăr,  acei  unsprezece  oameni  au  curaj  şi  îndrăzneală!  Aceasta 
trebue  s’o  recunoască  ori-cine. 

Ei  arme  nu  au.  Nici  chiar  armele  învăţăturii.  Ei  au  numai  puterea 
acelei  convingeri  nestrămutate,  pe  care  o  spun  la  tot  omul,  care-i  ascultă : 

«Noi  cunoaştem  pe  Fiul  lui  Dumnezeu,  căci  a  trăit  între  noi.  Cu 
ochii  noştri  am  văzut  mărirea  lui,  ca  mărirea  unuia  născut  dela  Tatăl, 
plin  de  har  şi  de  adevăr.  Cu  urechile  noastre  am  auzit  cuvintele  dumne¬ 
zeieştii  sale  înţelepciuni.  EI  a  murit  pentru  păcatele  lumii,  şi  a  înviat  a 
treia  zi  pentru  mântuirea  oamenilor.  Vă  îndemnăm  cu  dinadinsul  să  se  po¬ 
căiţi  şi  să  vă  întoarceţi  dela  vieaţa  voastră  cea  păcătoasă.  Rugaţi-vă  să 
vi-se  ierte  vouă  păcatele  şi  vă  faceţi  oameni  buni,  curaţi  cu  sufletul  şi 
credincioşi  lui  Dumnezeu». 

Cam  aşa  predicau  cei  unsprezece  apostoli. 

îndată  Ia  început  ei  mai  capătă  un  ajutor  mare,  foarte  mare....  pe 
Pavel,  pe  care  l-a  câştigat  Domnul  cu  mare  greu  pe  drum  înaintea  Damascului. 
El  era  dintre  toţi  cel  mai  învăţat;  cunoştea  înţelepciunea  filozofilor,  vorbea 
greceşte  şi  ştia  a-şi  potrivi  bine  cuvintele. 

Astfel  pleacă  ei,  doisprăzece  la  număr  şi  se  împrăştie  în  toată  lumea, 
vestind  evangelia  la  toată  făptura.... 

Trec  apoi  câteva  zeci  de  ani  la  mijloc  şi  nu  mai  era  nici  unul  dintre 
ei  în  vieaţă.  Cei  mai  mulţi  au  murit  moarte  silnică,  pecetluind  cu  sângele 
lor  credinţa  ce  o  propoveduiau,  căci  aşa  ziceau,  că  mai  mult  trebue  să 
asculte  de  Dumnezeu,  decât  de  oameni.  Alţii  au  murit  în  pace  la  bătrâneţe 
adânci. 

Dar  mii  şi  sute  de  mii  răsar  în  urma  lor. 

Un  neam  tinăr  se  iveşte,  al  doilea,  al  treilea  şi  altele  urmează, 
purtând  ramuri  de  finic  prin  toate  ţările  lumii.  Ei  sunt  buni,  blânzi,  îndu¬ 
rători  şi  zic,  că  trăiesc  pentru  Christos,  —  iar  când  alţii  îi  prigonesc  şi 
chinuesc,  zic,  că  şi  mor  pentru  Christos... 

Ş’apoi  vremile  se  mai  liniştesc.  A  trecut  şi  şirul  mucenicilor  creşti¬ 
nătăţii,  şi  din  sămânţa  sângelui  lor  răsar  alţi  creştini.  Milioane  este  acum 
numărul  acelora,  cari  strigă  Osanna  Celui  ce  vine  întru  numele  Domnului. 
Dumnezeu  numai  Ie  ştie  numele  lor.  Popoare  întregi  se  înşiră  în  rândurile 
mulţimii  creştinătăţii,  şi  veacuri  de-arândul  clădesc  după  poruncile  evan- 
geliei  o  vieaţă  nouă,  o  vieaţă  bogată,  luminată  şi  înfloritoare.  Popoarele, 
cari  merg  în  şirul  mulţimii  ce-i  urmează  Mântuitorului,  stau  astăzi  în 
fruntea  tuturor  neamurilor  pământului,  căci  ele  capătă  spor  la  muncă, 
putere  în  suflet,  lumină  în  minte  şi  nădejde  în  izbândă. 


In  şirul  acelei  mulţimi  stă  de  veacuri  îndelungate  şi  neamul  nostru, 
căci  Dumnezeul  creştinătăţii  este  şi  Dumnezeul  părinţilor  noştri.  Cu 
capul  plecat  de  povara  asupririlor  îşi  duceau  ei  traiul  chinuit,  şi  numai 
credinţa  în  puterea  ceriului  le  era  singura  rază  de  nădejde  In  îndreptarea 
lucrurilor.  Ramura  verde  a  Intrării  în  Ierusalimul  patimilor  şi  al  răstignirii 
era  semnul,  care  le  prevestea  Dumineca  învierii.  Acest  semn  al  credinţi! 
în  Mântuitorul  nostru  Christos  l-au  purtat  părinţii  noştri  cu  evlavie,  păs- 
trându-1  ca  pe  o  scumpă  moştenire  din  neam  în  neam,  —  toţi  ceice 
veniau  în  numele  Domnului. 

Astăzi  ni-I  îmbie  noauă! 

Să-l  primim  cu  bucurie,  strigând  Osanna  celui  ce  vine  întru  numele 
Domnului!  Să  nu  ne  depărtăm  din  faţa  acestui  sfânt  altar,  până  ce  nu 
vom  face  cu  toată  căldura  sufletului  nostru,  făgăduinţa  sărbătorească,  că 
vrem  să  păstrăm  moştenirea  părintească;  vrem  să  trăim  în  credinţa  stră¬ 
moşilor  noştri ;  vrem  să  intrăm  în  şirul  mulţimii,  care-i  urmează  Mântui¬ 
torului. 


Christoase  Dumnezeule,  primeşte-ne  şi  pe  noi  şi  pe  cei  ce  vor  veni 
ai  noştri  în  şirul  mulţimii  care-ţi  urmează  ţie,  căci  ştim  cu  toţii,  că  pe 
această  cale,  şi  numai  pe  această  cale  mergem  cu  adevărat  acasă!  Amin. 

N.  Bălan. 

PREDICĂ  LA  POGORÎREA  DUHULUI  SFÂNT. 

A  suflat  şi  le-a  zis  lor: 

„Luaţi  Duh  sfânt'1.  loan  20,  22. 

Iubiţi  creştini! 

Zi  sfântă  şi  de  bucurie  sărbăm  azi.  Azi  se  schimbă  înfăţişarea  lumei 
şi  azi  bucurie  se  revarsă  asupra  întregii  făpturi.  Domnul  cerului  şi  al  pă¬ 
mântului,  carele  cu  10  zile  mai  ’naînte  s’a  suit  la  cer  şi  şade  de-adreapta 
tatălui,  după  suirea  sa,  după  depărtarea  sa  dintre  învăţăceii  săi,  nu  i-a  lăsat 
singuri,  ci  le-a  trimis  lor  pe  Duhul  sfânt,  carele  să  rămână  cu  dânşii.  Şi 
iată  azi  Duhul  cel  sfânt  vine  în  lume,  ca  să  dea  lumei  putere  spre  aflarea 
fericirei.  Sărbătoarea  omenimei  întregi  e  azi,  căci  prin  venirea  Duhului, 
tuturor  li-s'a  uşurat  calea  spre  a  să  apropia  de  Domnul.  Făgăduinţa  Dom¬ 
nului  «Şi  voi  trimite  vouă  alt  mângăitor  pe  Duhul  sfânt»,  azi  se  plineşte. 
Duhul  de  vieaţă  dătător  în  lume  venind,  în  lume  va  rămânea  până  la 
sfârşitul  veacurilor.  Se  plineşte  darul  nemărginitei  dragoste  a  Tatălui  ceresc. 
Fiul  a  adus  mântuire,  iar  Duhul  sfânt  vine  acum  să  plinească  toate.  Prin 
venirea  lui  ni-s’a  dat  sigilul  mântuirii  noastre,  ni-s’a  dat  pecetea  darurilor 
desăvârşite  ale  tatălui  ceresc. 

Veacuri  dearândul  nimic  nu  face  omenimea  spre  a  se  ridica  din  păcat, 
ci  zilnic  se  coboară  tot  mai  mult  în  adâncimea  fărădelegilor.  Lipsită  de 
toate  puterile  şi  darurile  duhovniceşti,  a  urmat  pe  calea  păcatului.  Dar  iată, 
că  bunul  părinte  ceresc,  văzând  slăbiciunea  omului,  îi  trimite  pe  Fiul  său, 
şi  înălţându-se  acesta  la  cer,  vine  Duhul  sfânt,  duhul  de  vieaţă  dătător, 
care  să  desăvârşească  darurile  bunătăţii  nemărginite  a  Tatălui.  Omului  i-se 
dă  un  ajutor,  un  sprijinitor,  mai  bine  zis  un  învăţător  cu  putere  dumne¬ 
zeiască,  carele  să  fie  îndreptător  inimii  şi  luminător  minţii  omeneşti,  spre 
a  urma  omul  neclătit  pe  calea  adevărului  şi  a  dreptăţii,  spre  drumul  feri¬ 
cirei.  Acest  învăţător  s’a  dat  omenimei  întregi,  deci  şi  nouă  tuturora  iubiţilor. 
Noi  pe  acest  învăţător,  pe  acest  Duh  sfânt  şi  de  vieaţă  dătător  avem  să-l 
primim  cu  dragoste  fiască  şi  lui  avem  să-i  urmăm  cu  vrednicie. 

Sărbătoarea  Rusaliilor  ne  aduce  aminte,  că  acum  19  veacuri,  11  oameni 
sărmani,  aleşii  lui  Isus  Christos  au  trecut  prin  o  schimbare  deosebită.  După 
cum  ne  spune  Scriptura,  din  oameni  plini  de  frică  şi  groază,  cari  în  fiece 
clipă  cu  cutremur  aşteptau  moartea,  pentrucă  mărturisesc  pe  Isus,  se  schimbă 
în  bărbaţi  curagioşi  şi  energici,  cari  plini  de  încredere  în  ajutorul  Domnului, 
vestesc  lumii  întregi  pe  Isus  Mântuitorul.  Dânşii,  cari  până  acum  cu  sfială 
şi  frică  petreceau  adunaţi  la  un  loc,  «pentru  frica  jidovilor,  uşile  încuiate 
fiind»  din  clipa  aceasta  devin  vestitorii  cei  mai  zeloşi  ai  cuvântului  Dum- 
nezeesc  şi  îşi  jertfesc  vieaţa  pentru  învăţătorul  lor.  Inima  şi  sufletul  lor 
omenesc  se  umple  de  duh  sfânt,  de  dragoste  creştinească,  de  zel  puternic, 
de  foc  viu,  de  putere  dumnezeiască  şi  ei  pun  baza  la  clădirea  puternică 
a  bisericei  creştine.  Prin  Duhul  sfânt  dragoste  sfântă  se  sălăşlueşte  în 
inimile  lor,  dragoste  carea  toate  le  lucrează  pentru  fericirea  deaproapelui. 

Asupra  sufletelor  pline  de  deşertăciune  şi  molipsite  de  răutatea  lumei, 
şi  arse  ca  o  pajişte  arsă,  dânşii  coboară  rouă  răcoritoare,  carea  reînviază, 
reînprospetează,  carea  dă  vieaţă  nouă,  ba  dă  chiar  o  vieaţă  sufletească 
netrecătoare.  Cei  cari  până  acum  cu  frică  petreceau  adunaţi  la  un  loc,  ca 
unul  pe  altul  să  îmbărbăteze,  acurfi  iau  toiagul  călătorului  şi  pleacă  unul 
ca  unul  în  lumea  mare,  ca  în  mijlocul  necredinţei  şi  a  minciunei  des- 
frâuiui  şi  a  patimii,  în  toiul  plăcerilor  şi  a  lucrurilor  trecătoare,  să  vestească 
cuvântul  adevărului  şi  al  credinţei,  înfrânarea  şi  dragostea  creştină,  calea 
fericirei  vecinice.  Duh  sfânt  de  vieaţă  dătător  au  primit  dânşii.  Duh  sfânt 
de  vieaţă  dătător  împărtăşesc  tuturora.  Dragoste  sfântă  a  intrat  în  inimile 
lor,  dragoste  sfântă  sădesc  şi  ei  în  sufletul  credincioşilor,  după  cum  zice 
apostolul  Pavel:  «Dragostea  lui  Dumnezeu  s’a  vărsat  în  inimile  noastre 
prin  Duhul  sfânt  care  ni-s’a  dat».  Romani  5,  5. 

Prin  păşirea  apostolilor,  cuvântul  Domnului  trup  se  face,  căci  acum 
de  fapt  se  întemeiază  biserica  creştină,  una,  sfântă  şi  apostolească.  Societatea 
omenească  capătă  temelie  nouă,  temelia  credinţei  în  Domnul  nostru  Isus 
Chrisios.  Trei  ani  au  petrecut  Învăţătorul  lumii  pe  pământ,  vestind  ziua 
şi  noaptea;  trei  ani  a  avut  în  jurul  său  pe  cei  aleşi  ai  săi,  şi  acum  i-a 
lăsat  pe  dânşii  să  lucreze,  dându-le  scut  şi  ajutor  sigur  pe  Duhul  sfânt. 
Apostoli  ne  sunt  o  dovadă  vie,  că  omul  are  lipsă  de  ajutorul  Dumnezeesc. 
Istoria  omenimei  ne  arată,  că  nu  au  fost  vremuri  în  cari  omul  să  nu  aibă 
lipsă  de  ajutorul  Domnului.  Slab  fiind  omul  se  vede  expus  suflărilor  vântului 
şi  schimbărilor  vremii  Omul  vecinie  simţeşte  lipsa  unui  conducător  sigur, 
a  unui  îndemnător  neclătit,  care  să  stea  aproape  de  el,  să-i  dea  mână  de 
ajutor,  ca  un  scut  şi  o  nădejde  sigură.  - —  Numai  în  Dumnezeu  să  încrede 
omul  deplin,  ştiind,  că  fără  ajutorul  Domnului  nu  poate  ajunge  la  ţânta 
pentru  care  e  creat.  Văzând  că  toate  să  schimbă  în  lume,  că  nu  e  nimic 
sigur  şi  statornic  sub  soare,  sufletul  omenesc  caută  după  sprijinul  celui 
neschimbător  şi  vecinie.  Sprijinul  acesta  i-se  dă  prin  Duhul  sfânt  după 
cum  zice  apostolul  Pavel:  «Asemenea  şi  Duhul  ne  ajută  în  neputinţele 
noastre».  Romani  8,  26.  Ajutorul  îl  primesc  toţi  cari  îl  doresc  şi  îl  caută 
cu  credinţă  adevărată.  Rusaliile  ne  aduc  aminte  ca  să  căutăm  ajutorul 
Domnului. 

Dar  nu  numai  noi  sărbăm  Rusaliile  ca  o  sărbătoare  sfântă,  ci  şi  cei 
vechi  serbăm  zilele  aceste,  ca  o  sărbătoare  a  primăverii,  în  carea  natura 
şi-a  recăpătat  puterea  de  vieaţă.  Şi  de  vom  privi  cu  inima  deschisă  în 
natură,  vom  vedea  că  natura  însăşi  ne  învaţă  să  sărbătorim  zilele  acestea. 
Ea  însăşi  se  arată  în  haine  de  sărbătoare,  şi  noi  trebue  să  mărturisim  că 
privind  natura  înflorită,  sufletul  nostru  să  umple  de  bucurie  şi  plăcere. 
Câmpiile  înflorite,  lanurile  înverzite,  pădurile  cu  cântecul  dulce  al  paserilor 
produc  în  noi  sentimente  nobile,  ne  încântă  şi  ne  ridică  spre  celce  a  dat 
putere  de  vieaţă  la  toate  acestea.  Mireasma  plăcută  a  câmpurilor  înflorite, 
frumseţea  colorilor  diferite,  şi  armonia  desăvârşită  din  natură  ne  umple 
inima  de  un  dor  tainic  după  o  vieaţă  mai  bună  şi  mai  frumoasă  ca  vieaţa 


f 

de  aici;  de  o  mângâiere  tainică  şi  dulce;  ne  inspiră  gânduri  nouă,  nobile, 
frumoase  şi  măreţe;  ne  îndeamnă  spre  tot  ce-i  bun  şi  frumos;  ne  înalţă 
spre  tot  ce  e  mai  ales  în  lumea  aceasta,  spre  tot  ce  e  sublim  şi  ideal.  Şi 
aceasta  iubiţilor  e  lucrarea  Duhului,  carele  revărsat  în  natură  însufleţeşte  ini¬ 
mile  noastre,  spre  a  ne  apropia  de  creatorul  nostru.  «Duhul  este  carele 
face  viu.  Duhul  este  care  pătrunde  tainele  ;nimei  noastre»,  zice  Scriptura. 

Noi  iubiţilor  nu  avem  decât  să  primim  acest  Duh  în  noi,  şi  vom  fi  şi 
noi  plini  de  sentimente  nobile  şi  ne  vom  împărtăşi  de  fericire.  Totul  atârnă 
dela  noi.  Natura  ne  învaţă  aceasta.  Să  privim  numai  firicelul  de  iarbă  şi  cu¬ 
getând  să  ne  încredinţăm,  că  fără  ajutorul  Domnului  nici  acestui  firicel 
de  iarbă  nu-i  putem  ajuta  întru  creşterea  lui,  cu  atât  mai  puţin  să-i  dăm 
vieaţă.  Dacă  Dumnezeul  cerului  şi  al  pământului  ne  dă  ajutor,  noi  să-l 
primim,  închinându-ne  Tatălui  cu  duhul  şi  cu  adevărul. 

întreagă  natura  are  sărbătoare.  Paserile  nevinovate  din  crânguri  cu 
glasul  lor  dulce  şi  melodios  din  zorile  zilei  preamăresc  pe  Tatăl,  pe  creatorul 
şi  dătătorul  de  vieaţă.  Răsună  pădurile  de  mii  de  glasuri  cari  se  înalţă 
spre  cer,  ca  să  laude  pe  celce  a  dat  lumei  toate  câte  sunt  într’ânsa.  Din 
zorile  zilei  până  în  adâncul  nopţii  răsună  glasul  lor  în  armonie  sfântă,  şi 
neîncetat  aduc  recunoştinţă  Stăpânului  atot  bun  al  lumii  pentru  bunătăţile 
primite. 

Noi  iubiţilor  nu  avem  să  facem  altceva  decât  să  ieşim  afară  în 
natură.  Lăpădând  dela  noi  tot  egoismul  şi  toată  răutatea,  să  privim  cu 
toată  curăţenia  inimei  şi  minţii  noastre  natura  înflorită  şi  plină  de  vieaţă 
şi  va  întră  fără  voia  noastră  un  sentiment  sfânt  de  recunoştinţă  în  inima 
noastră  faţă  de  cel  atot  bun,  iar  mintea  noastră  se  va  închina  cu  sfială 
înaintea  celui  atot  înţelept:  «Duhul  sfânt  se  va  sălăşlui  întru  noi». 

Puterea  de  vieaţă  a  naturii  carea  s’a  trezit,  trebue  să  ne  trezească  şi 
pe  noi.  Pământul  odihnit  îşi  dă  puterea  sa  ca  toate  să  crească,  să  se  des- 
voalte,  să  înflorească.  —  Totul  e  înviat,  toate  fiinţele  din  natură  cu  un  dor 
nespus  sorb  în  inimile  lor  puterea  de  vieaţă.  O  veselie  şi  o  bucurie  a 
cuprins  firea  întreagă.  —  După  munca  grea  a  toamnei  şi  odihna  iernii, 
iată,  a  ajuns  şi  economul  să-şi  vadă  câmpul  înflorit;  a  ajuns  la  zilele  cele 
mai  frumoase  ale  primăverii  şi  e  aproape  de  a-şi  vedea  rodul  ostenelelor. 
Cu  drag  priveşte  la  câmpurile  sale  şi  cu  nădejde  şi  încredere,  în  Dum¬ 
nezeu' zice:  «De  va  vrea  Dumnezeu,  va  rodî  câmpul  bine».  Cu  nădejde 
în  Dumnezeu  aşteaptă  el  răsplata  muncii  sale,  căci  dela  el  cere  toată  darea 
cea  bună  şi  tot  darul  desăvârşit,  de  sus  dela  Tatăl  bunătăţilor  şi  al  luminilor. 

Să  sălăşluim  şi  noi  iubiţilor  în  inimile  noastre  frumseţea  din  natură 
şi  să  primim  şi  noi  vieaţa  cea  nouă  şi  însufleţirea  din  natură.  Dela  noi 
atârnă  să  primim  puterea  de-a  reînvia  şi  noi  spre  o  vieaţă  mai  bună,  mai 
fericită.  Cunoscând  iubirea  cea  nemărginită  a  lui  Dumnezeu,  şi  recunos¬ 
când,  că  fără  de  nici  o  vrednicie  din  partea  noastră  am  primit  întregul 
dar  al  mântuirii,  să  ne  apropiem  tot  mai  mult  de  Tatăl  ceresc,  intonând 
şi  noi  în  inimile  noastre  cântecul  armonios  al  recunoştinţei  al  dragostei 


230 


şi  al  credinţei  adevărate.  Duhul  sfânt  cel  trimis  de  fiul  să-l  primim  spre 
a  ne  reînoi,  ca  să  nu  cădem  sub  greutatea  zilelor,  şi  sub  amarul  desa- 
măgirilor  zilnice.  Privind  în  jurul  nostru  şi  văzând  neputinţele  noastre, 
să  ne  aducem  aminte  de  cuvintele  Psalmistului :  «Duhul  tău  cel  blând 
mă  va  povăţuî  la  caiea  cea  dreaptă».  Pslm.  143  11. 

Ştim,  că  toate  în  natură  trec;  în  lumea  aceasta  toate  se  schimbă. 
Toate  durerile  toate  bucuriile  trec;  azi  sunt  iar  mâne  nici  amintire  nu  e 
de  ele,  numai  Dumnezeu,  rămâne  neschimbat  in  veac.  însă  biserica  ne 
învaţă  iubiţilor,  că  şi  sufletul  nostru  e  nemuritor,  şi  va  trăi  şi  după  sfâr¬ 
şitul  vieţii  din  lumea  aceasta.  Deci  cu  sufletul  nostru  să  ne  depărtăm  de 
lume,  şi  să  ne  apropiem  de  cel  vecinie,  urmând  Duhului  sfânt. 

Sentimentele  noastre,  mintea  noastră,  întreagă  fiinţa  noastră  să  o 
punem  în  slujba  credinţei  mântuitoare  vecinice,  şi  nu  în  slujba  veacului 
de  acum  şi  trecător.  Să  ne  aducem  aminte,  că  nici  o  clipă  a  vieţii  noastre 
nu  va  rămânea  necumpănită  de  dreptul  judecător,  şi  vai  de  acela  a  cărui 
cumpănă  se  va  ridica. 

Duhul  sfânt  să-l  primim  şi  noi  în  inimile  noastre,  cum  l-au  primit 
şi  apostolii,  şi  cu  acelaş  zel  să  urmăm  Duhului  cu  care  i-au  urmat  apostolii. 
Inimile  noastre  şi  sufletul  nostru  să  devie  locaş  al  Domnului,  ca  astfel 
Duhul  sfânt  întru  noi  să  se  sălăşluiască  şi  de  fapt  cu  noi  să  rămână  până 
ia  sfârşitul  veacurilor.  Să  nu  urmăm  Duhului  vremii,  carele  e  contrar 
Duhului  Domnului. 

Azi  duhul  vremii  stăpâneşte  pe  oameni.  Azi  oamenii  se  luptă 
şi  se  trudesc  după  tot  ce  e  lumesc  şi  cauzează  plăceri  şi  desfătări  vre¬ 
melnice.  Aproape  toţi  sunt  conduşi  de  egoism  şi  de  patimă.  Vieaţa 
duhovnicească  pare  că  numai  este.  Vremurile  noastre  samănă  cu  vre¬ 
murile  de  atunci.  Atunci  jidovii  răi  şi  necredincioşi,  cari  s’au  lăpădat  de 
Dumnezeu,  nu  au  voit  să  recunoască  şi  să  primească  pe  Mântuitorul.  Pe 
învăţăceii  lui  i-au  persecutat  şi  omorît.  Plini  fiind  dânşii  de  toată  pofta 
cea  rea  şi  de  toată  patima,  nici  nu  au  putut  să  primească  pe  cei  blânzi 
şi  credincioşi.  Dar  D-l  i-a  pedepsit,  căci  în  loc  de  ai  face  părtaşi  bisericei 
creştine,  după  vrednicia  lor  i-a  împrăştiat  în  toată  lumea.  Cu  toate  asu¬ 
pririle  jidovilor,  cei  11  plini  fiind  de  Duhul  sfânt,  au  întemeiat  biserica  şi 
din  11  s’au  făcut  mii  şi  din  mii  milioane,  şi  zilnic  se  înmulţeşte  numărul 
acelor  cari  cred  în  Christos. 

Precum  atunci  lipsă  era  de  venirea  Duhului  sfânt,  ca  să  întărească 
pe  fii  credincioşi,  aşa  şi  acum  lipsă  mare  este  iubiţilor,  ca  să  vie  Duhul 
sfânt  să  întărească  de  nou  sufletele  ca  să  se  întoarcă  spre  calea  adevă¬ 
rului.  Biserica  vie,  din  zilele  noastre,  cu  sufletele  încredinţate  ei,  este 
ca  o  pajişte  uscată  de  dogoreală  şi  arşiţa  Duhului  lumii  pline  de  patimi. 
Şi  acum  e  lipsă  de  o  pogorîre  a  Duhului  sfânt,  carea  să  vie  ca  o  rouă 
binefăcătoare  şi  răcoritoare,  reînviind  părţile  cele  bune  şi  nobile  ale  su¬ 
fletelor  omeneşti. 

în  aceasta  sărbătoare  să  ne  aducem  aminte,  că  mulţămitori  şi  recu¬ 
noscători  trebue  să  fim  celui  ce  ne-a  dat  darurile  bune,  şi  cu  smerenie 
să  căutăm  a  ne  apropia  tot  mai  mult  de  el,  bine  ştiind,  că  în  zilele  nă¬ 
cazurilor  iarăş  numai  la  Domnul  vom  căuta  adăpost  şi  scăpare.  Dacă 
natura  cu  fiinţele  sale  e  mulţămitoare  Tatălui  ceresc,  cu  cât  mai  mult 
trebue  să  fim  noi  mulţămitori  părintelui  ceresc,  carele  ne- a  pus  stăpâni 
peste  natura  întreagă. 

«Căldura  credinţei  plină  de  Duhul  sfânt»  să  lucreze  prin  noi,  ca  astfel 
îmbogăţindu-ne  în  daruri  duhovniceşti,  prin  faptele  noastre  să  dovedim,  că 
de  fapt  suntem  vrednici  a  purta  numele  de  creştini  şi  fii  ai  lui  Dumnezeu. 
Prin  faptele  noastre  creştineşti  să  dovedim,  mărirea  noastră  creştinească, 
şi  să  aducem  mărire  lui  Dumnezeu.  Vieaţa  noastră  cea  de  toate  zilele  să 
ne  înveţe  a  primi  Duhul  aşa  cum  l-au  prorocit  prorocul  toii.  Mic  şi  mare, 
tinăr  şi  bătrân  să  caute  să  sălăşluiască  în  inima  sa  Duhul  cel  de  vieaţă 
dătător.  Cine  voieşte  şi  are  inimă  bună  şi  minte  clară,  privind  natura  cu 
frumseţile  ei  se  poate  convinge  despre  puterea  lui  Dumnezeu  şi  despre 
darurile  lui  cele  nemărginite.  Din  natură  se  poate  convinge,  că  cel  atot¬ 
puternic  nimic  nu  a  creat  fără  scop  şi  că  deci  şi  omul  are  o  menire  în 
lumea  aceasta.  Spre'a  ajunge  menirea  sa,  ca  ajutor  i-s’a  dat  Duhul,  care 
să  con  Iu  ere  cu  el. 

Să  ne  cugetăm  numai  cu  seriozitate  la  faptele  şi  lucrările  împăratului 
ceresc,  cari  ie-a  săvârşit  pentru  binele  lumei  acesteia,  şi  atunci  ne  vom 
întoarce  pe  calea  dreptăţii.  Mântuitorul  a  chemat  pe  toţi  —  cari  voiesc  —  la 
sine,  zicând:  De  însătoşează  cineva,  să  vie  Ia  mine  şi  să  bea.  (loan  7,  37) 

«Eu  sunt  pânea  vieţii,  celce  vine  cătră  mine  nu  va  flămânzi  (loan  6,  35) 

«Eu  sunt  lumina  lumii.  Celce  urmează  mie,  nu  va  umbla  întru  întunerec, 
ci  va  avea  lumina  vieţii»,  (loan  8,  12). 

Ascultând  cu  atenţiune  evangeliile  cetite  în  sărbătorile  rusaliilor,  ne 
putem  convinge,  că  Mântuitorul  nostru  prin  aceea  că  a  trimis  pe  Duhul 
sfânt  apostolilor  săi,  a  dat  prilej  lumei  întregi  să  se  împărtăşească  de  da¬ 
rurile  mântuirii.  Să  ne  lăpădăm  deci  cu  toţii  de  tot  ce  e  lumesc,  şi  să  ne 

împreunăm  la  o  lucrare  bună  şi  mântuitoare.  Inimile  noastre  să  bată  în 
o  armonie  sfântă,  ca  şi  inimile  apostolilor,  ca  astfel  şi  noi  plini  fiind  de  * 
Duhul  sfânt  să  clădim  laolaltă  altarul  sfânt  al  păcii,  al  dragostei  şi  al 
credinţei  creştineşti.  Semn  al  dragostei  sale  nc-a  dat  pe  Duhul  sfânt,  semn 
al  dragostei  şi  credinţei  noastre  să  ne  fie  şi  nouă  sărbătoarea  de  azi.  Amin. 

Prof.  Crăciun  eseu. 


Spiritul  nostru  stă  —  atât  în  privinţa  calităţii,  cât  şi  a  cantităţii  cu¬ 
noştinţelor  sale  —  la  o  depărtare  de  infinită  inferioritate  faţă  de  spiritul 
cel  dumnezeesc.  Totuş  nu  nesocotesc  într’atâta  sptritul  omenesc,  ca  să 
rm-i  dau  nici  o  importanţă.  Ci  din  contră,  gândindu-mă  câte  şi  ce  lucruri 
minunate  au  cunoscut  şi  au  săvârşit  oamenii,  cunosc  lămurit,  că  spiritul 
omenesc  este  o  schinteie  dumnezeiască.  G,  Galilei  (1565-  1642). 

PREDICĂ  LA  SFINTELE  RUSALII 


V  „Cine  nu  se  naşte  a  doua  oră,  din 

apă  şi  din  Duh,  nu  va  vedea  împărăţia 
lui  Dumnezeul1.  loan  III  3. 

Iubiţilor  Creştinii 

Bucuria  şi  nădejdea  sufletelor  noastre  astăzi  se  împlineşte!  Cunoa¬ 
ştem  pre  Dumnezeu  Tatăl  din  lucrările  sale,  din  lumea  văzută  şi  din  cea 
nevăzută.  Cunoaştem  pre  Dumnezeu  Fiiul,  căci  i-am  văzut  curăţenia  şi  stră¬ 
lucirea  vieţii,  măreţia  şi  minunea  răbdării  prin  moartea  de  pe  Cruce ;  ne¬ 
am  încălzit  inima  la  soarele  învierii;  i-am  urmat,  cu  jalea  orfanului,  şi  cu 
ochii  înlăcrimaţi  dumnezeiasca  înălţare,  primind  cuvintele :  «nu  vă  voi  lăsa 
săraci »,  « voi  veni  la  voi»,  ca  un  balsam  răcoritor  şi  regenerator,  pentrucă 
ne  făgădui-se  trimiterea  Duhului  sfânt,  care  «să  ne  spuie  nouă  tot  adevărul». 

Dintre  nenumăratele  daruri,  cari  ni  s’au  sălăşluit  în  suflet  prin  ve¬ 
nirea  Duhului  sfânt  în  lume,  graiul  meu  se  va  mărgini  la  intrarea  omului 
în  lume  ca  fiu  al  cărni,  arătând  şi  Iămurindu-Vă,  iubiţilor  mei  fii,  cum 
trebue  să  fie  un  creştin,  când  arde  de  dorinţa  fericirei  veşnice,  când  se 
doreşte  tot  mereu  sub  scutul  ocrotitor  al  Duhului  sfânt. 

* 

*  * 

«Dumnezeule,  mântuitorul  nostru,  nădejdea  tuturor  marginilor  pă 
mântuiui  şi  a  celor  de  pe  mare  departe,  care  în  această  de  pe  urmă  mare 
şi  mântuitoare  zi  a  Cinci-zecimei  ai  arătat  nouă  taina  sântei,  ce-i  de  o 
Fiinţă,  puterea  veşnică  a  nedespărţitei  şi  neamestecatei  treimi,  şi  pogorîrea 
şi  venirea  sântului  şi  de  vieaţă  făcătorului  Duh,  ai  revărsat-o  în  chip  de 
limbi  de  foc  presţe  sânţii  tăi  apostoli,  punându-i  binevestitori  credinţei 
noastre  cci  drepte,  învredniceşte  păcătoase  buzele  mele,  ca  să  vestească, 
sub  înspirarea  Ta,  cuvântul  adevărat,  viu,  tare  şi  veşnic  al  legii  Tale  celei 
sfinte,  ca  să  pot  arăta  poporului  meu  toate  darurile  reînoirei  Duhului 
sfânt  în  taina  sfântului  botez,  ca  toţi  câţi  aud  cuvântul  să-l  primească  în 
inimă  şi  să  urmeze  cărările  Tale.  Poporule  blând  şi  bun,  nu  te  lăsa  amăgit 
,  de  şoaptele  vrăşmaşului  diavol,  fii  stâncă  neclătită  în  învăţăturile  bune, 
ce  le-ai  auzit  şi  până  acum  din  gura  mea,  şi  precum  ai  crezut, 
şi  precum  ai  plâns  de  durerea  despărţirii  şi  de  bucuria  înălţării 
Domnului,  aici  în  casa  cea  sfântă,  aşa  strădueştete  să  înţelegi,  că  «Cine 
nu  se  naşte  a  doua  oară,  din  apă  şi  din  Duh,  nu  va  vedea  împărăţia  lui 
Dumnezeu.» 

Omul  în  lume  se  naşte  din  părinţii  săi,  după  legea  firii.  în  timpul 
cât  omul,  departe  de  sfânta  biserică  şi  preot,  departe  de  bunătăţile  legii 
cei  nouă,  «rămâne  tot  sub  lege»,  dacă  împlineşte  numai  «legea  cea  veche», 
ori  face  ca  păgâni  «din  fire  ale  legii»,  dupăce  ştie  şi  cunoaşte,  că  n’a  fost 
om  în  lume  care  să  fi  făcut  minuni,  care  să  fi  avut  numai  virtuţi  şi  nici  un 
păcat,  precum  a  fost  Fiiul  lui  Dumnezeu  I sus  Christos,  —  totuş  rămâne 

în  umbră,  ferindu-se  de  lumina  adevărului;  mai  mult  iubeşte  basmele  şi  po¬ 
veştile  băbeşti,  decât  faptele  petrecute  sub  ochii  noştri,  —  atunci  de-ar 
avea  bogăţiile  lui  Darie  şi  Por  împărat,  frumseţea  lunei  Maiu,  cu  podoa¬ 
bele  şi  mirosurile  îmbătătoare  ale  florilor  de  ar  avea  puterea  de  a  birui 
toate  oştiie  din  lume,  duşmane  neamului  său,  de  ar  afla  mărgăritarele 
cele  mai  preţioase  din  fundul  mărilor,  în  valoare  şi  preţ  până  aci  neauzit,  — 
totuş  lipsit  de  credinţa  în  vieaţa  Mântuitorului  nostru,  lipsit  de  darurile  iu- 
birei  evangelice,  lipsit  de  mângâierile  dulci  ale  speranţei  creştine,  i-se  va 
încheia  vieaţa  aceasta  trecătoare  cu  mult  amar,  iar  dincolo  de  mormânt  — 
o  vai  ţie  necredinciosule  !  —  «nu  va  vedea  împărăţia  lui  Dumnezeu»,  adecă 
dupăce  a  fost  aici  trupul  săturare  viermilor,  iată  că  şi  sufletul  cu  trupul 
dimpreună,  va  fi  săturare  în  focul  gheenei,  viermilor  neadormiţi,  diavolilor 
de  toate  formele  şi  de  toate  seminţiile! 

Mă  îngrozesc  şi  mă  cutremur,  când  băietul  nou  născut,  stă  departe 
de  mine,  de  biserica  lui  Christos,  de  crucea  lui,  cea  dătătoare  de  bine, 
de  lumină,  de  pace,  de  fericire,  de  înseninare  şi  bucurie,  —  şi  mama  şi 
tata  lui  nu-1  trimit  la  baia  naşterii  de  a  doua,  adecă  să  primească  taina 
sfântului  botez!  De  câteori  au  auzit  cântarea:  «Duhul  sfânt  era  şi  este 
şi  va  fi»,  şi  nu  cred  în  el.  De  câteori  i-a  binecuvântat  şi  chiemat  biserica 
în  sânul  ei:  «Veniţi  Ia  mine,  cei  osteniţi  şi  întristaţi»  şi  au  venit,  dar  s’au 
întors  fără  roada  Duhului,  pentrucă  ochi  având,  n’au  văzut,  urechi  şi  n’au 
auzit,  pentrucă  nu  era  Duh  în  gura  lor! 

Dacă  la  o  petrecere  lumească,  care  urmează  după  o  sfinţire  de  casă, 
lumea  e  nerăbdătoare,  nu  să-şi  ridice  inima  la  cer,  nu  să  se  adâncească 
în  cunoaşterea  tainelor  dumnezeieşti,  ci  în  loc  de  toate  acestea,  —  cu 
sete  aşteaptă  masa  întinsă,  făclii  aprinse,  mâncări  şi  beuturi,  cântări  ce 
aprind  şi  lăutari  iscusiţi,  —  cu  cât  mai  vârtos  ar  trebui  grăbiţi  părinţii  unui 
nou  născut  la  botez,  la  taina  cea  mare,  prin  dobândirea  căreia,  omul  se 
ridică  mai  sus  de  ângeri,  mai  sus  de  arhangheli,  căci  se  împreună  cu 
Duhul  sfânt,  adecă  dobândeşte  împărăţia  Iui  Dumnezeu  pregătită  din  lume 
de  scump  sângele  Domnului  şi  Mântuitorului  nostru  Isus  Christos. 

De  ce  să  stea  dar  pruncii  departe  de  biserică,  de  preot,  care  e  mi¬ 
nistrul  lui  Dumnezeu,  de  taina  Botezului,  care  îi  dă  o  astfel  de  fericire, 
ca  şi  carea  nici  n’a  putut  visa,  de  care  prin  nimic  nu  s’a  făcut  vrednic, 
decât  prin  graţia  deosebită  a  Duhului  sfânt?!  De  ce?  Sau  doară  credeţi, 
că  pruncii  nou  născuţi,  n’au  nici  un  păcat?  Dar  păcatul  strămoşesc  să  nu-1 
moştenim  dela  protopărinţii  nostrii?  Sau  n’avem  lipsă  de  botez,  până  nu 
suntem  mari? 

Judecata  dreaptă  ne  arată  lămurit,  că  toţi,  ceiceau  păcătuit  prin  Adam, 
şi  mor  împreună  cu  el;  de  sub  moartea  trupească  nimenea  nu-i  scos,  n’a 
fost  nici  fi  iul  Iui  Dumnezeu,  carele  singur  a  şi  înviat;  aşa  dar  avem  păcate 
când  ne  naştem,  de  cari  odată  cu  baia  călduţă  pentru  trupşorul  micuţului,  — 
să  căutăm  a  ni-1  spăla  în  baia  sfântului  botez,  prin  apă  şi  prin  Duh  I  — 
Şi  să  ştiţi  fiilor,  că  precum  pământul  are  lipsă  de  căldura  soarelui  pentru 

vieaţa  plantelor  şi  animalelor,  ploaie  pentru  hrana  pământului  şi  adăparea 
fiinţelor  din  lume,  întocmai  astfel  are  pruncul  cel  mic  lipsă  de  taina 
sfântului  hotez. 

Vreau  să  vă  întreb,  că  sămânătorul,  care  seamănă  sămânţă  bună  şi 
aleasă  în  pământul  bun  şi  ales,  negru  şi  gras,  —  ştie  de  mai  ’nainte,  ce 
roduri  va  avea;  cunoaşte  voia  lui  Dumnezeu,  schimbarea  curentelor  de 
aer,  —  prielnică  pentru  desvoltarea  şi  înmulţirea  rodului  său?  Ştiu  de 
’nainte,  că  toţi  veţi  răspunde,  ca  un  singur  om,  că  nu !  Ei  bine,  el  totuş 
o  face,  pentrucă  cunoaşte  două  lucruri  sigure ,  pământul  gras  şi  bun ,  să¬ 
mânţa  bună  şi  sănătoasă. 

In  nădejdea  tare,  că  Dumnezeu  se  va  îndura  să-i  trimită  vremuri 
prielnice,  el,  când  vine  timpul  sămânatului,  nu  se  întreabă,  ce  seceriş  o  să 
aibă,  ci  samână  cu  hărnicie  holda  sa,  asudă  fără  păreri  de  rău,  pentrucă 
ochii  lui  se  îndreaptă  Ia  izvorul  de  lumină,  de  unde  crede,  ca  va  veni 
darul  şi  binecuvântarea  dorită. 

întocmai  astfel  stă  lucrul  şi  cu  botezul,  două  lucruri  sunt  sigure : 
taina  botezului  e  aşezată  de  Domnul  Christos;  biserica  prin  preot  o  ad¬ 
ministrează  nou  născutului ,  în  tot  minutul.  Dacă  părinţii  cred,  că  taina 
aceasta  l-a  renăscut  pe  cel  botezat,  atunci  în  grădina  sufletului  lor  creşte 
rodul  binefăcător  al  mântuirii,  pentrucă  din  faptele  şi  din  tot  felul  vieţii 
lor,  numai  la  una  ţintesc:  să-şi  fericească  odrasla  în  sinul  maicei  biserici 
carea  s’o  ocrotească  cu  darurile  ei  cele  înalte  şi  prin  aceasta  sâ-i  pregă¬ 
tească  vieaţa  pământească  pentru  dobândirea  vieţii  vecinice.  —  lată,  iubiţii 
mei  fii,  cu  chipul  acesta  dobândim  raiul,  ajungem  adecă  la  scopul  cel  mai 
frumos  şi  mai  măreţ  al  vieţii  noastre,  la  reunirea  şi  vieţuirea  împreună  cu 
Dumnezeu  peste  toate  timpurile  şi  peste  toţi  vecii! 

Darul  Duhului  sfânt  primit  în  taina  sfântului  botez  prin  apa  sfinţită 
şi  prin  minunata  taină  a  sfântului  mir  este  aşa  de  mare,  încât  îl  spală  pe 
nou  născut  numai  decât  de  tina  păcatului  strămoşesc.  Omul  astfel  renăscut 
prin  apă  şi  prin  Duh,  se  depărtează  de  păcatul  părinţilor,  întră  în  Biserica 
Domnului,  serveşte  căsii  sale,  e  cetăţean  sfânt,  înscris  în  cartea  nemuririi. 

Multe  guri  necredincioase  de  m’ar  auzi,  par’că  văd,  cu  ce  mănie  s’ar 
năpusti  asupra  mea,  ce  larmă  grozavă  ar  mai  face  punându-mi,  cu  fală 
diavolească,  întrebarea:  Cum  poate  servi  Domnului  un  băiat  abia  născut , 
neputincios  şi  slab? 

Răspunsul  meu  şi  al  vostru  să  fie  grabnic,  fără  frică,  lin  şi  hotărît : 
Dumnezeu  care  primeşte  preamărirea  unei  mici  păsărele ,  pe  carea  n'a  în¬ 
zestrat-o ,  după  chipul  şi  asemănarea  sa,  cu  suflet  nemuritor,  are  deose¬ 
bită  graţie  faţă  de  toate  făpturile,  —  fără  a  mai  dovedi  cu  citate  şi  locuri 
nenumărate  din  sfânta  scriptură,  —  numai  cu  ajutorul  minţii  sale,  făclia 
dumnezeiască,  poate  ştî  şi  înţelege,  că  şi  pe  cel  mic,  nou  născut,  încă  îl 
primeşte  cu  drag  în  ale  sale,  şi  după  felul  de  rugă  curată  a  tatălui,  ori  a 
mamei  sale,  îl  consideră  serv,  dar  cu  deosebire,  pentrucă  taina  botezului 
îi  dă  chezăşia,  că  sub  umbrirea  duhului  sfânt  va  creşte,  va  învăţa  legea, 

va  împlini-o  cu  sfinţenie  şi  va  ajunge  după  timp  moştean  al  împărăţiei 
celei  cereşti. 

*  * 

Dar  Duhul  sfânt  nu  numai  la  taina  botezului  se  pogoară  în  inima 
noului  creştin,  ci  asupra  uneltirilor  diavolului,  şi  înpotriva  curselor  fe- 
liurite,  ce  ni  se  pun  în  cale,  este  apărător  şi  povăţuitor  în  lupte. 

Când  vei  chiema  Duhul  sfânt,  creştine,  cu  inima  înfrigurată  de  du¬ 
rerile  amare,  pentrucă  un  fiu  iubit  al  tău  zace  muncit  de  duhul  satanii, 
duh  mut  şi  surd,  rău  şi  otrăvitor,  —  izvorul  celor  mai  mari  fărădelegi,  — 
plăsmuitorul  vărsării  de  sângele  mamei,  al  tatălui  şi  fratelui,  —  atunci  să 
crezi  numai,  şi  —  se  va  vindeca,  atunci  să  ceri  preoţilor  să-i  facă  taina 
sfântului  Maslu,  şi  trupul,  deodată  cu  suftetul,  se  va  mântui! 

Ca  o  veste  mângăitoare  din  altă  lume,  spusă  parică  de  o  şoaptă 
îngerească,  ochii  sufletului  meu  văd,  urechile  aud  şoapta  inimii  voa¬ 
stre,  aud  gândul  ce  vi-1  spuneţi  în  cămara  conştiinţei,  că  vi-s’a  delăturat 
vălul  necredinţei,  capul  cel  plin  de  îndoială  păcătoasă  parcă  stă  drept  ca 
bradul,  privirea  vi-se  înseninează  de  farmecul  sfânt  al  credinţei,  —  o  voi, 
fii  mei  iubiţi,  ce  mult  mă  mângăiu  cu  speranţa,  că  o  să  fiţi  înadevăr  fericiţi 
şi  că  în  cărările  vieţii  acesteia,  nu  veţi  părăsi  niciodată  pe  acela,  care  cere 
ziua  şi  noaptea  asupra  voastră  umbrirea  şi  ocrotirea  darului  Duhului  sfânt  1 

Nu  fiţi  nicicând  îndoielnici  cu  inima,  doară,  voi  prea  bine  ştiţi,  că 
Isus  Christos,  când  a  zis:  «Mergând  învăţaţi  toate  neamurile  botezându-i», 
n’a  spus,  cum  cred  rătăciţii,  bieţii  creştini  înşelaţi  de  diavolul,  că  să  boteze 
oamenii  vrâstnici,  când  se  ştie,  cât  iubea  de  mult  copiii,  despre  cari  zicea: 
«Lăsaţi  copiii  la  mine,  că  unora  ca  acestora  este  împărăţia  ceriurilor»,  ci 
fiţi  tari,  hrănindu-vă  cu  mana  credinţii,  adapându-vă  cu  apa  vie  izvorîtă 
din  toiagul  Crucei. 

Dumnezeule,  Dumnezeul  meu,  cel  întreit  în  feţe  şi  preamărit  în  fiinţă 
înalţă  inimile  noastre  la  Tronul  tău;  binecuvântă-ne  cu  Duhul  tău  prea¬ 
sfânt;  ajută-ne  Christoase,  să  fim  drepţi  în  judecată,  buni  în  fapte,  cu¬ 
cernici  la  rugă  şi  tari  împotriva  întunerecului,  ca  să  ne  întărim  în  legea 
Ta  şi  să  fim  soldaţi  viteji  ai  Tăi!  Vino  la  noi.  Vino  Duhule  sfinte,  pogoa- 
ră-te  spre  noi,  acum  şi  în  vecii  vecilor  amin! 

Alex.  Muntean  a  lui  Vasile 
_ protopresb. 

Unii  învăţaţi  ai  timpului  nostru  au  afirmat,  că  religiunea  nu  este 
necesară  şi  că  ştiinţa  va  desfiinţa-o,  de  nu  cumva  a  desfiinţat-o  până  acum. 
In  acelaş  timp  s’a  constatat  însă,  că  nu  trăeşte,  nici  n’a  trăit  vreodată  şi 
nici  nu  poate  să  trăiască  vre-o  societate  omenească  sau  vre-un  om  raţional 
—  fără  religiune.  De  aceea  zic  «om  raţional»,  fiindcă  un  om  lipsit  de 
raţiune,  întocmai  ca  dobitocul,  poate  trăi  fără  religiune.  Iar  omul  raţional 
nu  poate  trăi  fără  religiune  din  acea  cauză,  fiindcă  omului  raţional  numai 
religiunea  îi  dă  îndrumarea  de  lipsă  ce  are  să  facă  şi  ce  trebue  să  facă 
mai  curând  ori  mai  târziu.  Omul  raţional  tocmai  de  aceea  nu  poate  trai 
fără  religiune,  fiindcă  raţiunea  este  o  atribuţie  a  naturii  sale. 

Zice  Leo  Tolstoi  în  scrierea  sa:  „Ce  este  religiunea"  p.  4 — 5. 

/  MORALA  FAPTELOR. 

Măiestrul  poeziei  Schiller,  într’o  cunoscută  creaţiune  a  geniului  său, 
face  pe  poet  absent  dela  actul  împărţirii  pământului,  lăsându-ne  prin  aceasta 
să  ’nţelegem,  că  favoriţii  muzelor  s’au  împărtăşit  în  mai  mare  măsură  de 
bunuri  superioare,  la  cari  aparţine  fără  îndoială  şi  bunul  simţ.  Frumoasă 
indicaţie  a  cununei  de  virtuţi,  ce  ar  trebui  să  împodobească  sufletul  unui 
poet!  Zic:  «ar  trebui»,  —  dar  nouă  ni-s’a  dat  dovada,  că  nu  toţi  poeţii 
au  fost  de  faţă  la  împărţirea  bunului  simţ,  ci  câte  unul  -  —  a  absentat,  A 
fost  destul  să  purtăm  o  discuţie  cu  «secretarul  literar»  al  Asociaţiunii,  ca 
să  ne  convingem  pe  deplin  despre  aceasta. 

Din  liric  ce  era,  sprintenul  secretar  a  devenit  dintr’odată  dramatic  şi 
s’a  avântat  —  nici  mai  mult,  nici  mai  puţin  —  la  un  dialog  improvizat 
(pentru  numărul  de  Paşti  din  «Ţara  noastră»)  cu  bunul  Dumnezeu,  în  ceasul 
judecăţii  celei  din  urmă.  Subiectul,  cum  se  vede,  este  luat  de  pe  terenul 
«chiţibuşeriilor  dogmatice».  Dar  arta-i  cu  tendinţe...  Ni-se  aduce  în  cum¬ 
păna  dreptului  Judecător  acuza,  că  suntem  «săraci  cu  duhul»,  proşti,  atât 
de  proşti  încât  nici  nu-1  respectăm  pe  d-1  secretar... 

Oare  acest  glas  se  va  auzi  în  cer?!... 

Nu  judec  la  care  «cultură»  aparţin  aceste  neaşteptate  avânturi  poe¬ 
tice  ale  glumeţului  secretar,  —  ci  trec  la  dovedirea  afirmaţiilor  mele  din 
Nrul  3  al  acestei  reviste,  privitoare  la  îngrijitoarea  neactivitate,  căreia  s’a 
dedat  «noul  curent»  introdus  la  Asociaţiune. 

M’a  mirat  mult  cutezanţa  cu  care  se  taxează  —  poetic  —  spusele 
mele  drept  «şterpeliri  de  neadevăruri»,  când  trista  decădere  faţă  de  trecut, 
din  sinul  Asociaţiunii  noastre,  astăzi  nu  se  mai  poate  ascunde.  Dureros, 
dar  adevărat!  Şapte  articole  documentate  din  « Drapelul »  (v.  Nr.  39 — 45), 
a  căror  putere  sdrobitoare  nu  se  poate  înfrânge  prin  duioase  apologii, 
cred  a  fi  de  ajuns  pentru  a  dovedi  pas  de  pas  oricărui  om  nepreocupat, 
cum  s’a  «deochiat  noua  eră»  dela  Asociaţiune  «repeţind  morala  vechei 
poveşti  despre  Icar  şi  Dedal».  După  doi  ani  de  avântate  experimentări, 
in  decursul  cărora  scopul  frumos  a!  acestei  instituţii  culturale  a  fost  in¬ 
terpretat  în  capriţioase  modulaţii,  —  astăzi  a  întrat  fotul  într’un  stadiu  de 
prielnic  răpaos,  în  interesul  «literaturii  şi  culturii  poporului  român».  Cu 
cât  mai  mari  au  fost  aşteptările,  cu  atât  mai  dureroase  sunt  acum  decep¬ 
ţiile  tuturora,  cari  s’au  convins,  că  la  Asociaţiune  nu  se  lucrează 
aproape  nimic, 

Voiu  dovedi: 

1.  Ne  sună  încă  'n  urechi  parada  de  vorbe,  care  ne  anunţă  « era 
nouă »  —  începutul  unei  activităţi  până  atunci  necunoscute  în  sinul  Aso- 
ciaţiuni».  Am  strigat  cu  toţii  «Osana!»  şi  ne-am  bucurat  într’adevăr  de 
frumoasele  promisiuni  ce  ni-se  făcea.  După  multe  opintiri  a  apărut  în 
sfârşit,  cu  începutul  anului  1907,  şi  solia  aşteptată:  «Ţara  noastră»,  —  re- 

vista  care  avea  să  ducă  unui  popor  înapoiat  ca  al  nostru,  toate  poveţele 
mântuirii. 

Abia  au  apărut  însă  câteva  numere  ale  acestei  reviste  şi  uşor  s’a 
putut  constata,  că  într’adevăr  are  să  lupte  cu  mari  greutăţi  redacţionale. 
După  şase  luni  de  probă,  secretarul  —  tângujndu-se  de  «indiferenţa  câr- 
turărimii»  şi  descoperind  neputinţa  revistei  de  a  «interesa  pe  ţăran»  — 
pe  motivul  primejdiei  proceselor  se  vede  silit  a  declara  în  şedinţa  plenară, 
dela  15  Iulie  st.  n.  1907,  a  secţiunilor,  că  «nu  e  dispus  a  redacta  mai  de¬ 
parte  această  revistă,  decât  trecându-i-se  dreptul  de  proprietate  şi  editură » 
în  propria-i  regie.  La  propunerea  astfel  motivată  a  secţiunilor,  în  şedinţa 
dela  r  August  st.  n.  1907  a  comitetului  central :  «s’a  decis  predarea  drep¬ 
tului  de  editură  a  revistei  « Ţara  noastră »  d-lui  O.  Goga».  Nostim  de  tot 
este  însă  a  se  şti,  că  comitetul  central  în  raportul  general,  datat  din  şe¬ 
dinţa  ţinută  Ia  24 — 26  August  st.  n.  1907,  spre  a  fi  prezentat  adunării  ge¬ 
nerale  ce  s’a  ţinut  la  21  şi  22  Septemvrie  st.  n.  1907  în  Bistriţa,  nu  po¬ 
meneşte  nici  măcar  cu  un  singur  cuvânt  despre  hotărîrea  anterioară,  dela 
1  August  st.  n.  1907:  «de  a  se  preda  dreptul  de  editură  a  revistei  «Ţara 
noastră»  în  regia  secretarului  literar  —  ci  din  contră,  acel  raport  ne  asi¬ 
gură  (la  pag.  72)  că: 

«având  în  vedere  că  greutăţile  începutului  nu  se  pot  învinge  decât 
prin  muncă  statornică  şi  prin  o  neîntreruptă  stăruinţă,  avem  cele  mai  bune 
nădejdi,  că  revista  cu  timpul  va  satisface  trebuinţelor  şi  aşteptărilor  popo¬ 
rului,  pentru  care  s’a  înfiinţat  şi  pentru  care  se  susţine  cu  însemnate  jertfe 
din  partea  Asociaţiunii». 

Ce  rost  mai  avea  această  seducere  a  îndelung  răbdătorului  public, 
când  soartea  revistei  era  deja  decisă  la  1  August?!  E  greu  a  pătrunde 
în  taine,  dar  totuş  iată  deslegarea : 

înţelegeţi,  că  era  neapărată  acea  diplomatică  retăcere,  ca  lauda  de 
sine  a  «erei  nouă »  să  aibă  un  substrat  oare-care,  căci  altcum  ar  fi  fost 
lipsită  şi  de  aparenţa  îndreptăţirii.  Dacă  se  destăinuia  decisiunea  fatală 
dela  1  August,  cum  s’ar  fi  putut  spune  în  cel  dintâi  alineat  al  raportului 
cătră  adunarea  generală  unele  ca  acestea  : 

«Anul  trecut,  despre  a  cărui  activitate  avem  onoarea  a  vă  raporta, 
poate  fi  considerat  ca  începutul  unei  activităţi  mai  intensive  în  vieaţa  insti- 
tuţiunii  noastre»,  care  «şi-a  dat  silinţa  să  realizeze  mai  cu  dinadinsul  partea 
cea  mai  importantă  din  programul  ei  cuprins  în  statute,  anume:  cultura 
poporului  român,  —  îndreptându-şi  privirile  spre  pătura  largă  a  ţărănimii, 
rămasă  în  neştiinţă  şi  înapoiere.  Răspândirea  culturii  între  poporul  dela 
sate  e  noua  operă,  (!)  poate  cea  mai  frumoasă  şi  în  aceiaştimp  cea  mai  grea, 
dintre  câte  a  cercat  să  le  ducă  la  bun  sfârşit  Asociaţiunea.  Noua  acti¬ 
vitate»  (//)...  etc.  etc.  Asemenea  auto-proslăviri  nu  cred  să  mai  fi  auzit  vre-o 
adunare  generala  a  «Astrei».  Dar  diplomaţia  a  reuşit,  —  căci  la  adunarea 
generală  din  Bistriţa,  un  tinăr  advocat  de  bună  credinţă,  adecă  un  repre¬ 
zentant  al  cărturărimii  «exploatatoare»  —  cum  s’ar  zice  în  jargonul  cel 

mai  nou  —  încântat  de  aceste  ditirambice  avânturi,  ş’a  dat  toată  silinţa 
să  scoată  în  relief  «noua  eră». 

De  aici  încolo  să  ştie  ce-a  urinat.  Cu  sfârşitul  anului  1907,  revista 
«Ţara  noastră»  a  trecut  în  proprietatea  secretarului  literar,  schimbându-şi 
formatul  şi  insultând  în  dreapta  şi  ’n  stânga,  —  dupăcum  ni-s’a  destăinuit 
din  neprecaţiune  acum  mai  pe  urmă  —  pe  răspunderea  materială  a  Aso- 
ciaţiunii,  care  toate  le  rabdă... 

Asociaţiunea  a  rămas  fără  revista  poporală. 

2.  Dar  Asociaţiunea  a  rămas  astăzi  fără  orice  revistă.  Căci  vechea 
revistă  « Transilvania »,  căreia  spre  sfârşitul  zilelor  multe  i-a  fost  dat  să 
audă,  deodată  cu  ivirea  erei  nouă,  îşi  pierde  partea  literară  ştiinţifică  şi  — 
din  graţia  secţiunilor  —  continuă  să  apară  de  4  ori  pe  an  ca  «Anale»,  pe 
când  secretarul  literar  ar  fi  dorit  s’o  preschimbe  de-adreptul  în  «Anuar». 
Numărul  din  urmă  al  acestor  «Anale»  este  nostim  de  tot;  cuprinde  3  pro¬ 
cese  verbale,  având  în  total  16  pagini  de  tipar,  cari  se  trimit  gratuit  mem¬ 
brilor  Asociaţiunii.  Aceasta  nostimă  publicaţie. ne-a  pus  pe  gânduri... 

Am  afirmat,  că  avem  făgăduinţa  de-a  se  reînfiinţa  partea  ştiinţifică- 
literară  a  revistei  «Transilvania»  —  dar  mi-s'a  răspuns:  «platitudinea  cu 
făgăduinţa  dă  greş».  îndrum  pe  cel  interesat  la  pag.  65  a  raportului  pre¬ 
zentat  adunării  generale  trecute,  unde  între  alte  «făgăduinţe»  se  pot  ceti 
următoarele:  «Tot  în  vederea  acestui  scop  s'au  luat  mai  multe  hotărîri  de 
cătră  secţiunile  ştiinţifice-literare  aie  Asociaţiunii  şi  anume:  ...reînfiin¬ 
ţarea  părţii  ştiinţifice-literare  a  revistei  « Transilvania !■»  Nu  mă  mir  de 
loc,  dacă  din  mulţimea  «făgăduinţelor»  nerealizate  —  câte  una  a  trebuit 
să  treacă  în  împărăţia  uitării. 

3.  Privitor  la  «Biblioteca  poporală»  ni-se  dă  o  nouă  «făgăduinţă», 
că  vor  apare  în  cursul  acestui  an  17  broşuri.  Ar  fi  timpul  suprem,  — 
căci  până  acum  în  «era  nouă»  acea  bibliotecă  a  fost  lăsată  în  părăgenire. 
Ce  va  veni  de  aici  înainte,  —  vom  vedea. 

4.  Despre  «Muzeul  Asociaţiunii»  mi-se  răspunde  cu  spirituala  glumă 
că  «nu  se  poate  aranja  cu  una  cu  două  ca  «Revista  Teologică».  Are  toată 
dreptatea  glumeţul  secretar,  —  deoarece  Muzeul  se  aranjează  întocmai 
ca  «Ţara  noastră»  şi  ca  revista  «Transilvania».  Dar  dureros  e,  că  obiectele 
astfel  «aranjate»,  cari  au  costat  jertfe,  se  strică  căzând  pradă  lăcomiei  unei 
nesăţioasă  « culturi »  de  molii,  care  s’a  prăsit  în  «era  nouă».  Astăzi  nu  îndrăz¬ 
neşti  să  conduci  vre-un  oaspe  venit  din  alte  părţi  ca  să  cerceteze  muzeul, 
că  ne  facem  de  poveste.  Şi  cât  de  frumos  ar  fi  să  poţi  spune,  că  ai  aranjat 
cel  dintâi  muzeu  la  acest  popor  dornic  de  cultură!  Dar  spre  aceasta  se 
cere  un  sentiment  al  datoriei  şi  o  nobilă  ambiţie... 

Nu  mai  extind  seria  acestor  datorii  neîmplinite,  căci  ar  trebui  să  mă 
întreb:  câte  «biblioteci  poporale»  a  înfiinţat  şi  câte  «prelegeri  poporale» 
a  ţinut  harnicul  secretar  literar?  —  şi  altele  multe  asemenea  acestora. 

Intre  aceste  triste  împrejurări  nu  mă  mir  de  ioc,  că  un  asemenea 
domn  şi-a  putut  lua  şi  acea  îndrăzneală,  ca  să  judece,  să  certe  şi  să  in¬ 
sulte  toată  lumea.  Nu-mi  pot  lua  sarcina  ingrată  să  arăt  toată  necu- 

viinţa  acelor  insulte.  Nici  credinţa  noastră  şi  nici  preoţintea  n’a  scăpat 
neinsultată. 

5.  Cetitorii  noştri  îşi  vor  aduce  bine  aminte  de  toată  campania  ce 
o  pornise  acel  domn  secretar  literar  împotriva  «Revistei  Teologice»,  pânăce 
încă  nici  nu  apăruse.  în  focul  acelei  răsboiri,  credinţa  părinţilor  noştri  ne-a 
numit-o:  «chiţibuşerii  dogmatice»;  canoanele  bisericei  le-a  numit:  «teren 
mlăştinos»,  «pravile  moarte» ;  preoţimea  a  îndrumat-o  la  «înţelepciunea  bună 
şi  la  poezia  senină  a  vechiului  molitvelnic»  ;  nici  chiar  fericitul  mitropolit 
Şaguna  n’a  fost  scutit  de  învinuirea  că  nu  s’a  silit:  «să-i  dea  preoţimei  din 
vremea  lui  o  deosebită  cultură  teoretică  a  preceptelor  dogmatice  şi  canonice». 

Faţă  cu  aceste  insulte,  pe  cari  le-a  scris  un  fiu  de  preot,  întreb :  ce 
rost  poate  avea  declamaţia  diplomatică  că  «poartă  cea  mai  desăvârşită 
dragoste  pentru  biserica  sa  (va  fi  de  sigur  una  fără  «dogme»  şi  «canoane») 
şi  este  pătruns  de  cel  mai  curat  respect  faţă  de  tagma  preoţească».  Dove¬ 
deşte  întf  adevăr  dragoste  pentru  biserica  noastră  acela,  care-i  insultă 
credinţa  şi  canoanele?!  Dovedeşte  dragoste  faţade  mamă-sa  acela,  care-i 
insultă  şi  bajocoreşte  învăţăturile  prin  cari  a  voit  să-l  facă  om  de  omenie?! 
Dovedeşte  înt? adevăr  respect  « curat »  faţă  de  preoţintea  noastră  acela,  care 
o  îndrumă  să  rămână  în  neştiinţa  celor  religioase?!  Nu  este  aceasta  o 
batjocură  la  adresa  preoţimei  noastre?! 

O  singură  dată  a  scris  în  toată  revista  noastră  unul  dintre  bărbaţii 
învăţaţi  ai  bisericei  noastre  despre  « sărbătoarea  Tăierii  împrejur  a  Domnului», 
şi  «Ţara  noastră»  îndată  după  aceea  vine  să  constate  prin  peana  secre¬ 
tarului  literar  că  «la  o  lună  odată  ne  socotim  datori  a  discuta  despre  cir- 
cumciziune  şi  alte  nevinovate  pascalii*.  Nu  este  aceasta  o  insultă  a  sărbă¬ 
torilor  bisericei  noastre?! 

Las  să  răspundă  la  aceste  întrebări  logica  ori-cărui  om  normal.  Noi  nu 
ne  vom  lăsa  seduşi  prin  nesincere  fraze  de  paradă.  Şi  ori  ce  alt  «argu¬ 
ment  strălucitor»,  decât  al  logicei  cinstite,  pentru  noi  —  n’arc  nici  o  valoare  ! 

Noi  am  arătat  fapte,  cari  nu  se  pot  trage  la  îndoială.  Morala  fapt. lor 
va  vorbi  de  sine —  N’am  voit  să  fac  nedreptate  nimănui,  ci  din  contră: 
am  voit  ca  dreptatea  să  se  arete.  Pe  a  cui  parte  se  află  dreptatea  — 
judece  cetitorii  nepreocupaţi. 

Fără  îndoială  cea  mai  folositoare  morală  din  toate  acestea  —  ar  fi 
aceea,  pe  care  ar  trebui  să  o  scoată  secretarul  literar  —  pentru  sine.  Nu 
dorim  moartea  păcătosului,  ci  dorim  îndreptarea  lui.  Intre  împrejurările 
vitrege,  ce  are  să  le  înfrunte  astăzi  mai  ales  desvoltarea  noastră  culturală, 
este  un  păcat  strigător  la  cer  să  laşi  o  instituţie  culturală,  cu  o  chemare 
atât  de  frumoasă  cum  este  «Asociaţiunea»  noastră,  în  desăvârşită  părăge- 
nire.  Dela  un  om  cu  pretenţii  de  cultură,  suntem  în  drept  să  cerem  o 
altă  înţelegere  pentru  problemele  actuale  ale  culturii  poporului  nostru ! 
Altă  rehabilitare  morală  din  dezastrul  ce  l-a  suferit  <^era  nouă »  nu  poate 
să  existe :  decât  munca.  Va  trebui  să  se  pătrundă  şi  tinărul  secretar  literar 
de  convingerea:  că  progresul  cultural  al  unui  om  singuratic  ca  şi  al  unui 
popor  este  rezultatul  unei  lucrări  mature,  stăruitoare  şi  cinstite,  —  iar  nu 


al  unor  vorbe  de  paradă,  pe  cari  nici  ri ai  îndreptăţirea  morală  să  le  spui 
altora,  pe  câtă  vreme  tu  însuţi  nu-ţi  faci  datoria  la  local  ce-l  ocupi.  Nu 
planuri  muncite  în  ascuns  pentru  a  ajunge  « stăpâni  ai  situaţiei»  ci  fapte 
săvârşite  la  lumina  zilei  cere  cinstea  stăpânirii  situaţiei  aceleia,  la  care 
te-a  chemat  încrederea  altora,  de  care  nu-i  permis  să  abuzezi.  Numai  o 
astfel  de  lucrare:  matură,  stăruitoare  şi  cinstită,  va  fi  în  stare  să  arunce 
preste  greşelile  tinereţii  —  vălul  uitării  şi  al  iertării. 

Dr.  Nicolae  Bălan. 

Rubrica  informaţiunilor  şi  a  «mişcării  literare»  şi  de  astădată  a  trebuit  să 
rămână  afară,  căci  altcum  nu  putea  să  apară  revista  înainte  de  sf.  sărbători  a 
Rusaliilor,  iar  predicile  potrivite  pentru  această  sărbătoare  îşi  pierdeau 
actualitatea. 

Anunţăm,  că  în  scurtă  vreme  va  apare  şi  Nr.  6,  iar  pentru  lunile  de 
vacanţă,  Iulie  şi  August,  vom  scoate  ca  şi  în  anul  trecut  un  număr  duplu. 

Pe  acei  on.  abonaţi,  cari  s’au  angajat  a  plăti  rata  primă  a  abona¬ 
mentului  până  la  10  April,  dar  nu  au  achitat-o  nici  pănâ  azi,  deşi  revista 
li  s’a  trimis  regulat,  îi  rugăm  să  binevoiască  a  ne  trimite  până  mai  târziu 
în  1  August  n.  întreg  abonamentul. 

Tipicul  cultului  religios. 

Cazuri  liturgice  şi  date  tipiconule  pe  luna  lui  Iunie  1908. 

1  Iunie:  Dumineca  Rosaliilor. 

Pentru  mărimea  praznicului  Pogorârii  sfântului  Duh,  în  Dumineca  aceasta:  la 
Vecernie,  la  Utrenie  şi  ia  Liturgie,  toate  se  cântă  şi  se  îndeplinesc  cum  prescrie  tipicul 
Pentecostarnlui  pentru  acest  praznic.  îndeosebi:  cu  Liturgia  Rosaliilor,  după  rugăciunea 
Amvonului,  se  face  împreună  şi  Vecernia  acestei  Dumineci  cu  cetirea  sfintelor  rugăciuni 
prescrise  Ia  aceasta  Vecernie  pentru  chemarea  sfântului  Duh.  în  decursul  săptămânii 
Rosaliilor:  toate  se  îndeplinesc  după  tipicul  zilelor  acestei  săptămâni,  cum  se  prescrie 
la  Pentecosfar. 

5  Iunie:  Dumineca  tuturor  sfinţilor,  gl.  8,  voscr.  1. 

Cu  Vecernia  şi  Utrenia  acestei  Dumineci,  cari  rânduieli,  cu  tipicul  lor  se  găsesc 
în  Pentecostar,  se  încheie  stadiul  „Cincizăciunii“,  respt.  a!  Pentecostarnlui;  şi  cu  Vecernia 
din  Dumineca  aceasta  se  începe  stadiul  Octoihului,  anume:  cu  Vecernia  de  Duminecă 
şi  cu  Utrenia  de  Luni  a  glasului  al  optulea,  conform  regulelor  tipiconale,  cari  se  află 
la  finea  Octoihului  mare. 

15  Iunie:  Dumineca  a  2-a  după  Rosalii,  gl.  1,  voscr.  a  2-a. 

La  Vecernie,  la  Utrenie  şi  la  Liturgie:  toate  ale  Duminecii,  din  Octoih  şi  din 
Mineiu,  după  tipicul  Octoihului. 

22  Iunie:  Dumineca  a  3-a  după  Rosalii,  gl.  2,  voscr.  a  3-a. 

Toate  ale  glasului  şi  ale  Mîneiiilui.  Apostolul  şi  Evangelia  Duminecii. 

24  Iunie:  Naşterea  sfântului  loan  Botezătorului. 

La  Vecernie,  la  Utrenie  şi  la  Liturgie  :  toate  ale  sărbătorii  cum  se  găsesc  la  Minei ir 

29  Iunie:  Dumineca  a  4-a  după  Rosalii  şi  sfinţii  Apostoli  Petru  şi  Pavel:  gl.  3 
voscr.  a  4-a. 

La  Vecernie  şi  la  Utrenie:  cântările  Octoihului  şi  ale  sărbătorii  cu  Parimii  şi  Litie, 
cum  se  prescrie  la  Mineiu;  Apostol  şi  Evatigelie:  ale  Duminecii  şi  ale  sărbătorii. 

Desluşire:  Deia  Dumineca  Tomii,  până  la  Dumineca  tuturor  sfinţilor,  la  Vecernie 
şi  la  Utrenie,  cântările  Minerului  se  aplică  numai  peste  săptămână,  şi  numai  întrucât  le 
reclamă  Pentecostarul ;  iar  Dumineca,  Mineiul  se  aplică  la  Pavecerniţă,  cum  se  prescrie 
la  finea  Utrenii  din  Dumineca  Tomii. 

încă  una,  pentru  toţi  cantorii,  deci  şi  pentru  subscrisul:  Celce  are  nobila  şi  sfânta 
ambiţiune  de  a  nu  greşi  tipicul  în  prad  ca  cultului  şi  in  propunerea  lui  cu  graiul,  ori  în 
scris:  să  deschidă  adese  sfintele  cărţi  rituale,  să  le  'consulte  zilnic,  căci  urmând  aşa,  nu 
va  greşi  nicicând! 

RĂSPUNS:  O.  P.  D.  1.  în  B. 

Te  rog,  a  ceti  tipicul  de  Luni,  a  doua  săptămână,  la.  Utrenie,  şi  te  vei  convinge, 
că  adevărul  este  pe  partea  preotului,  care  a  dat  binecuvântarea  cu:  „Mărire  sfintei'1 ; 
căci,  dela  Dumineca  „Tomii“  până  la  Înălţarea  Domnului  şi  psalmii  la  Utrenie,  se  cetesc 
numai  cei  şasă  din  urmă,  dela  „Mărire  întru  cei  de  sus  lui  Dumnezeu".  Cantor. 


